text:
ၸိုင်ႈတႆးပွတ်းၸၢၼ်း တီႈဝဵင်းလၢႆးၶႃႈၼၼ်ႉ ၸုမ်းလၢႆးၵၢၼ်တႆး “ၶုၵ်းၶူၼ်ႉၶေႃႈၶိုၵ်ႉ” ဢွၼ်ႁူဝ် လုၵ်ႈ ႁဵၼ်း ႁူင်းႁဵၼ်း 8 လင်သေ ၸတ်းႁဵတ်းပၢင်ၶႅင်ႇ ၵၢၼ်ၵႅင်မိုဝ်ႉ ၽၵ်းတႆး တီႈ(ၵျွင်းပၢင်ႇ) ဝိႁၢရ်ပၢင်ႇ ။
ဝၼ်းတီႈ 3/5/2017 ၼၼ်ႉၸုမ်းလၢႆးၵၢၼ်တႆး “ၶုၵ်းၶူၼ်ႉၶေႃႈၶိုၵ်ႉ” ဢွၼ်ႁူဝ်းၸတ်းႁဵတ်း ပၢင်ၶဵင်ႇ ၵၢၼ်ၵႅင်မိုဝ်ႉၽၵ်းတႆး လႄႈလုၵ်ႈႁဵၼ်းသႅၼ်း ဢႃႇယု 13 လူင်းတႂ်ႈ ၼိုင်ႈႁူင်းႁဵၼ်းသူင်ႇတူဝ်တႅၼ်း ၶဝ်ႈၶႅင်ႇ 3 ၵေႃႉ။ လုၵ်ႈႁဵၼ်းၸိူဝ်းမႃးၶႅင်ႇ ပဵၼ်လုၵ်ႈႁဵၼ်းပၢင်သွၼ်လိၵ်ႈတႆး ၶၢဝ်းမႆႈ ဢၼ်ၸတ်း ပၢင်သွၼ် တီႈဝတ်ႉတေႃႇ၊ ဝတ်ႉပၢင်ႇ၊ ဝတ်ႉဝႃႇသူဝ်ႇ၊ ဝတ်ႉႁေႃၶမ်း၊ ဝတ်ႉၵုင်းၼိမ်၊ ဝတ်ႉၶမ်း၊ ဝတ်ႉႁူဝ်လွႆ၊ ဝတ်ႉႁူဝ်ယဵၼ်ႇ ၸဵမ်ၸိူဝ်းၼႆႉ ။
ပၢင်ၶေႉၶဵင်ႇ လၢႆးၵၢၼ်တႆး ဢၼ်လႆႈၸတ်းႁဵတ်းပွၵ်ႈၼႆႉ ၽူႈယႂ်ႇၵူၼ်းလူင်မႃးထၢတ်းသိၼ်ၸိမ်းတူၺ်း မိူၼ်ၼင်ႇ- မေႃမိုဝ်ႉၸၢႆးသူႉ၊ ၶူးသွၼ်ႁူင်း ႁဵၼ်း CBY ၸၢႆးထုၼ်းယီႈ၊ ၸုမ်းၵပ်းသၢၼ် ၼၢင်းယိင်းတႆး ၼၢင်းသႅင်လူႇ၊ ၸုမ်းၸၢႆးသိူဝ်လဵၵ်ႉ hip-hop ၵဝ်းယူၵ်ႉယူၵ်ႉ ၊ လုင်းသၢင်ႇလိုၼ်း တီႈၵိူဝ်းၵုမ် ၸုမ်း ၵူၼ်းၼုမ်ႇ ဝဵင်းလၢႆးၶႃႈ ၸဵမ်ၸိူဝ်းၼႆႉ ။
ၽူႈၼမ်းၸတ်း ၸုမ်းတႆးၵေႃႉလီလၢတ်ႈဝႃႈ – “ၶၢဝ်းၶႅင်ႇၵၼ် လႆႈႁိုင် ၼိုင်ႈၸူဝ်ႈမူင်း၊ ႁဵတ်းၽၵ်း မၢၵ်ႇတီႇ(မၢၵ်ႇၼွႆးတူၼ်ႈ)၊ ၽၵ်းၵုတ်ႇ၊ ၽၵ်းပၵ်းၵႅင်၊ ၼိူဝ်ႉဢုပ်ႉ ….” – ၸဵမ်ၸိူဝ်းၼႆႉ။
ၼႂ်းပၢင်ၶႅင်ႇၵၼ်ၼၼ်ႉ လုၵ်ႈႁဵၼ်း ပၢင်သွၼ်ၵျွင်းပၢင်ႇ ၶႅမ်ႉဝၢၼ် တီႈသုတ်း လႆႈသူးငိုၼ်း 45000 ပျႃး ၊ လုၵ်ႈႁဵၼ်း ပၢင်သွၼ်ဝတ်ႉႁေႃၶမ်း သမ်ႉ လႆႈတီႈ 2 လႆႈႁပ်ႉသူးငိုၼ်း 30000 ပျႃး၊ ထီႉ 3 ဝတ်ႉႁူၺ်ႈ ယဵၼ်ႇ သမ်ႉသူးငိုၼ်း 15000 ပျႃး၊ လိူဝ်ၼၼ်ႉ ယင်းမီးသူး တွၼ်ႈၼမ်ႉၸႂ် ၼိုင်ႈႁူင်းႁဵၼ်း 34700 ပျႃးလႄႈ ၽူႈမီးၼမ်ႉၸႂ် ၸၢႆးသိူဝ်လဵၵ်ႉ ၸုမ်းၵဝ်းယူၵ်ႉယူၵ်ႉ – တွၼ်ႈပၼ်သိူဝ်ႈ ၵူႈမူႇၵူႈၸုမ်း – ဝႃႈၼႆ။
ၸုမ်းလၢႆးၵၢၼ်တႆးၵေႃႈ လၢတ်ႈဝႃႈ – ဢၼ်ၸတ်းႁဵတ်းမႃးယူႇၼႆႉ ၼင်ႇႁိူဝ်လုၵ်ႈဢွၼ်တႆး တေပိုၼ်ၽႄႈ ၾိင်ႈငေႈၾိင်ႈထုင်းႁဝ်း ႁႂ်ႈပေႃးႁွတ်ႈထိုင် ၵူၼ်းတႆးႁဝ်းၵူႈၵေႃႉ၊ ၵူႈတီႈ။ ၼေႃႇတႅၼ်းၶိူဝ်းၸိူဝ်းဢၼ် တေႁုၼ်ႈမုၼ်း၊ ဝၢႆးလိုၼ်းမႃးၵေႃႈ ပေႃးမီးငိုၼ်းၵွင်ၵၢင် ၼမ်မႃးယဝ်ႉၸိုင် တေဢၢၼ်းႁဵတ်းပၼ် တွၼ်ႈ ၵၢၼ် ပၢႆးမွၼ်းသေဢၼ်ဢၼ်လႄႈ ၸွႆႈထႅမ်ပီႈၼွင်ႉတႆးႁဝ်းၶႃႈ ၸိူဝ်းဢၼ် ထူပ်းၽေး ၼၼ်ႉယူႇဢေႃႈ။
ပၢင်ၶႅင်ႇလၢႆးၵၢၼ်တႆးၶုၵ်ႉၶူၼ်ႉၶေႃႈၶိုၵ်ႉ ၸတ်းႁဵတ်းမီးမႃးတီႈ ဝၢၼ်ႈပုင်ႇၵၢင်မိူင်း ၼႂ်းၸႄႈဝဵင်းမိူင်း ၼွင် မိူဝ်ႈပဵၼ်ဝၼ်းလုၵ်ႈဢွၼ်ၼၼ်ႉ ၵမ်းၼိုင်ႈ၊ ၵွၺ်းၵႃႈ ဢမ်ႇပေႃးမီးၶိူင်ႈၸႂ်ႉသွႆ တဵမ်ထူၼ်ႈ ယွၼ်ႉပဵၼ်ၼႂ်းထိူၼ်ႇ ယၢၼ်ၵႆဝဵင်း လွင်ႈၸႂ်ႉတိူဝ်းၵေႃႈ ဢမ်ႇပေႃးတဵမ် ၊ ဢၼ်ၸတ်းႁဵတ်းၻီႈ ဝိႁၢရ်ႇပၢင်ႇ ၼႆႉတႄႉလႆႈဝႃႈပဵၼ် ဢၼ်တိူဝ်းတွၼ်းမႃးလိူဝ် ၵဝ်ႇယူႇ ဝႃႈၼႆ။


c: text/html

text:
ၶၢဝ်ႇ
ၵူၼ်းမိူင်းဢမ်ႇႁၢၼ်ႉၸႂ် တီႈပီႇတုၸိတ်ႉ လႆႈယိပ်းတႃႈႁိူဝ်းၼွင်ၶူဝ်
- Details
- Created on 01 July 2017
- Written by တႆးလွတ်ႈလႅဝ်း
တႃႈႁိူဝ်းဝၢၼ်ႈၼွင်ၶူဝ် ဢိူင်ႇသိပ်းၵဝ်ႈဝၢၼ်ႈ ၵိင်ႇၸႄႈဝဵင်း မၢၼ်ႈႁဵဝ်း ဝဵင်းမူႇၸေႊ ဢၼ်ၵူၼ်းမိူင်းၼႂ်းပိုၼ်ႉတီႈ လႆႈဢဝ်ၼမ်ႉႁိူဝ်ႇၶႆးယွႆႉ တူဝ်ၵဝ်ႇသေ ၵေႃႇသၢင်ႈပိုတ်ႇၶိုၼ်ႈမႃး ၸဵမ်ပၢၼ်ပူႇယႃႈၼၼ်ႉ မိူဝ်ႈလဵဝ် ၸုမ်းပီႇတုၸိတ်ႉၼႂ်းဝဵင်း သမ်ႉၶိုၼ်း ဢဝ်ငိုၼ်းၵွၼ်ႈယႂ်ႇၶၼ်လူင်သေ ႁိမ်သိုဝ်ႉၵုမ်းယိပ်း ဢဝ်ၼၼ်ႉ ႁဵတ်းႁႂ်ႈၵူၼ်းမိူင်း ဢမ်ႇႁၢၼ်ႉၸႂ် ၼႆယဝ်ႉ။
ႁူဝ်သိုၵ်းလူင် ဝူင်းလၢဝ် ၵေႃႉလႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူး တီႈၸၼ်ႉၸွမ်ရင်းသိတ်ႇ (Rangsit University)
- Details
- Created on 30 June 2017
- Written by တႆးလွတ်ႈလႅဝ်း
ႁွင်ႈၵၢၼ်လူင်ၽၢႆႇပိုၼ်ၽၢဝ်ႇ (RCSS/SSA) ယိၼ်းႁူမ် ၸူမ်းသိူဝ်း ႁူဝ်သိုၵ်းလူင် ဝူင်းလၢဝ် တီႈဢၼ်ပဵၼ် ၽူႈၶဝ်ႈၸုမ်း RCSS/SSA သုတ်းႁူင်းႁဵၼ်း ၸၼ်ႉၸွမ်ရင်းသိတ်ႇ (Rangsit University) ဢၼ်တင်ႈ ဝႆႉတီႈ ၸႄႈတွၼ်ႈ ပထုမ်းထႃးၼီး (Pathum Thani) ၸိုင်ႈထႆး လႄႈ လႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူးထႅင်ႈ တီႈၼႂ်းၸၼ်ႉၸွမ်။
ပၢင်ၵုမ်လူင် ပွၵ်ႈၵမ်း-2 UNFC ယဝ်ႉတူဝ်ႈ၊ ႁူမ်ႈဢွၵ်ႇၶေႃႈပိုၼ်ၽၢဝ်ႇ လၢႆလၢႆၶေႃႈ
- Details
- Created on 30 June 2017
- Written by တႆးလွတ်ႈလႅဝ်း
ပၢင်ၵုမ်လူင် ပွၵ်ႈၵမ်း-2 ၶွင်ႇသီႇ ၾႅတ်ႇတရႄႇၸၢဝ်းၶိူဝ်းၽွမ်ႉႁူမ်ႈ (UNFC) ဢၼ်ၸတ်းႁဵတ်းတီႈ ဝဵင်းၵဵင်းမႆႇ မိူင်းထႆး ဢၼ်ႁဵတ်းသွင်တွၼ်ႈသေ ဢုပ်ႇၵၼ်ႁိုင် 10-ဝၼ်း ၼၼ်ႉ ပဵၼ်ဢၼ်ယဝ်ႉတူဝ်ႈ၊ ဢွၵ်ႇၶေႃႈပိုၼ်ၽၢဝ်ႇထတ်းသၢင်ပႃး လွင်ႈ 21-ပၢင်လူင်၊ NCA, JMC, JICM, UPDJC, လွင်ႈၵၢၼ်မိူင်း လႄႈ ၵၢၼ်သိုၵ်း ဢိၵ်ႇတင်း ၶေႃႈႁၼ်ထိုင် KNU-RCSS ၼႆယဝ်ႉ။
ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်းၼွၵ်ႈမိူင်း 61-ၸုမ်း ယွၼ်းႁႂ်ႈယႃႉပႅတ်ႈ မတ်ႉတႃ 66(ဃ)
- Details
- Created on 30 June 2017
- Written by တႆးလွတ်ႈလႅဝ်း
ႁႂ်ႈလႆႈႁုပ်ႈယိုတ်း မွတ်ႇယႃႉပႅတ်ႈ မတ်ႉတႃ 66(ဃ) ဢၼ်မိပ်ႇတဵၵ်းၼိူဝ် သိုဝ်ႇၶၢဝ်ႇမီႇတီႇယႃႇ ဝႆႉယူႇၼၼ်ႉၼႆ ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်း လႄႈ ၼွၵ်ႈမိူင်း ႁူမ်ႈၵၼ် 61-ၸုမ်း တုၵ်းယွၼ်းထိုင်တီႈ လူင်ပွင်ၸိုင်ႈ (NLD) ဢၼ်တေႃႇဢွင်ႇသၢၼ်းသုၵျီႇ ဢွၼ်ႁူဝ်။
ႁႅင်းၵၢၼ်မျၢၼ်ႇမႃႇ ၼႂ်းမိူင်းထႆး 2-ႁဵင်ပၢႆ ထုၵ်ႇၺွပ်းသူင်ႇမိူဝ်းၶိုၼ်းလႅၼ်လိၼ်
- Details
- Created on 30 June 2017
- Written by တႆးလွတ်ႈလႅဝ်း
ႁႅင်းၵၢၼ်ယၢၼ်မိူင်းမျၢၼ်ႇမႃႇ ၸိူဝ်းဢမ်ႇမီးဝတ်းဝႂ် ၶဝ်ႈတၢင်းၵၢၼ် သေ ႁဵတ်းၵၢၼ်ယူႇၼႂ်းမိူင်းထႆး ၼပ်ႉႁိမ်းၸမ် 2,500-ၵေႃႉ ထုၵ်ႇၺႃးၸဝ်ႈၼႃႈတီႈထႆး တီႉၺွပ်းသူင်ႇပွၵ်ႈမိူဝ်းၶိုၼ်း လႅၼ်လိၼ် တီႈလၢၼ်ႇ မႄႈသွတ်ႇ-မျႃႉဝတီႇ ၼႆယဝ်ႉ။
More Articles...
- ၶေႃႈပိုၼ်ၽၢဝ်ႇ ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးၸိုင်ႈတႆး (29/06/2017)
- JMC-L ပိုတ်ႇလုမ်းမႂ်ႇ တီႈလၢင်းၶိူဝ်း ၸတ်းပႃးပၢင်ၵုမ်ပၢတ်ႈလိူၼ် ပွၵ်ႈ-1
- ၽူႈသိုဝ်ႇၶၢဝ်ႇ 3-ၵေႃႉ ထုၵ်ႇၵုမ်းၶင်တီႈၶွၵ်ႈသီႇပေႃႉသေ ပိုတ်ႇၶတီး 17/1 ဝႆႉ
- တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- PPST မႄးထတ်းသၢင်ၶိုၼ်း ၶေႃႈတႅပ်းတတ်းပၢင်ၵုမ် ၸိူဝ်းပူၼ်ႉမႃး
- ၵေႃသိုဝ်ႇၶၢဝ်ႇၸၢဝ်းၶိူဝ်းတင်းမူတ်း တေႁူမ်ႈၵၼ် ပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ တႃႇႁႂ်ႈ ၽူႈသိုဝ်ႇၶၢဝ်ႇ 3-ၵေႃႉ ၸဵဝ်းလႆႈလွတ်ႈဢွၵ်ႇ
- ၼၢႆႇႁူင်သႃ ၶိုၼ်ႈပဵၼ်ႁူဝ်ပဝ်ႈ UNFC

robotstxt: allowed

filter: keep


text:
ပႃႊတီႊႁူဝ်သိူဝ် SNLD ဢွၼ်ႁူဝ်ၸတ်းႁဵတ်း ပၢင်ၾိုၵ်းၾွၼ်ႉ တႃႇပူၵ်းပွင် ပၢႆးပၼ်ၺႃ တႃႇၵူၼ်းၼုမ်ႇ မိူင်းယႆ ၽူႈၶဝ်ႈႁူမ်ႈမီး 200 ပၢႆ ။
ဝၼ်းတီႈ 18/02/2016 ၶၢဝ်းယၢမ်း 17:00 မူင်းပၢႆ ပႃႊတီႊႁူဝ်သိူဝ် SNLD ဢွၼ်ႁူဝ်ၸတ်းႁဵတ်းပွႆးလူင်းပၢင်ၾိုၵ်းၾွၼ်ႉ လၢႆးပူင်သွၼ် လိၵ်ႈလၢႆး ပွၵ်ႈၵမ်းႁႅၵ်ႈ တီႈဝတ်ႉသႅင်မိူင်း ၸႄႈဝဵင်းမိူင်းယႆ ၸိုင်ႈတႆး ပွတ်းႁွင်ႇ ။ ၼင်ႇႁိုဝ် ၵူၼ်းၼုမ်ႇ ပေႃးတေမေႃၽႅၼ်ၵၢၼ် ပူၵ်းပွင်ပၼ် ပၢႆးပၺ်ၺႃ ၼႂ်းဝဵင်းမိူင်းယႆ ဝႃႈၼႆ ။
ၸၢႆးသိူဝ်ဢွၼ်ႇမိူင်း ၵႅမ်ၽူႈၼမ်းၼႂ်း ပႃႊတီႊႁူဝ်သိူဝ် ဝဵင်းမိူင်းယႆ လၢတ်ႈဝႃႈ “ ယိူင်းဢၢၼ်းတႄႉ တႃႇလုၵ်ႈဢွၼ်ႇတႆး ၼႂ်းမိူင်းယႆတေႁူႉလိၵ်ႈတႆး ၵူႈၵေႃႉ ၼင်ႇႁိုဝ် မေႃသွၼ်လိၵ်ႈတႆး ပေႃးတေၵုမ်ႇထူၼ်ႈ လိၵ်ႈလၢႆးတင်းႁူႉၼမ် ၊ ၼင်ႇႁိုဝ် မေႃသွၼ်ႁဝ်းၶႃႈ ပေႃးတေမီးၼမ်ႉၵတ်ႉမႃးထႅင်ႈ ” ဝႃႈၼႆ ။
ၸၢႆးၵျေႃႇလ မေႃသွၼ်ၵေႃႉဢၼ်မႃးၶိုၼ်ႈႁဵၼ်း လၢတ်ႈဝႃႈ “ ပၢင်သွၼ်ၼႆႉ လီတွၼ်ႈတႃႇ ႁဝ်းၵူႈဢၼ်ဢၼ်ၶႃႈ ။ ၸဵမ်ပိူင်သွၼ် ပိူင်ယူႇ ပိူင်ၵိၼ် ၼႂ်းၶၢဝ်းတၢင်း 15 ဝၼ်းၼႆႉ ႁဝ်းၶႃႈ လႆႈတၢင်းႁူႉတၢင်းႁၼ်ၼမ် ၊ မေႃဝူၼ်ႉမႄးတူဝ်ၸဝ်ႈၵဝ်ႇၶိုၼ်း ။ တၢင်းယၢပ်ႇၾိုတ်ႇတႄႉ ပဵၼ် ပၢႆးသၢႆႊ ယွၼ်ႉဝႃႈ ဢမ်ႇလႆႈႁဵၼ်းမႃး ၸဵမ်လဵၵ်ႉလႄႈ ပဵၼ်ဢၼ်ယၢပ်ႇၾိုတ်ႇဝႆႉယူႇ ” ဝႃႈၼႆ ။
ပၢင်ၾိုၵ်းၽွၼ်ႉၼႆႉ ၶူးပူင်သွၼ်လူင် မီးလုင်းၸၢႆးၾႃႈလႄႈၸုမ်းမေႃသွၼ် 5 ၵေႃႉ ဢွၼ်ႁူဝ်ၼမ်းၼႃႈ ပူင်သွၼ်ပၼ် ။ ၽႃသႃ ဢၼ်ပူင်သွၼ်ပၼ်သမ်ႉ ၽႃသႃလိၵ်ႈလၢႆးတႆး ၊ ပၢႆးသၢႆႊ ၊ ပၢႆးၼပ်ႉလႄႈ လွင်ႈၵိၼ်ယူႇ ၾိင်ႈယူႇသဝ်း ၸိူဝ်းၼႆႉ ။
ပၢင်ၾိုၵ်းၾွၼ်ႉၼႆႉ ၸတ်းႁဵတ်းမႃး ဝၼ်းတီႈ 03-18/02/2016 ၶၢဝ်းတၢင်း 15 ဝၼ်း ၶူးသွၼ် ဢၼ်မႃးၶိုၼ်ႈလဵပ်ႈႁဵၼ်းသမ်ႉ ပဵၼ်ၵူၼ်းၼုမ်ႇ ၼႂ်းဝဵင်းမိူင်းယႆ 28 ဢိူင်ႇ ႁူဝ်ၵူၼ်း 218 ၵေႃႉ ။


text:
ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်းမိူင်းထႆးပိုၼ်ၽၢဝ်ႇဝႃႈတေဢမ်ႇႁဵတ်းပၼ်ဝႂ်ႁဵတ်းၵၢၼ်ဢၼ် “မႂ်ႇ” လႄႈၼႂ်းၶၢဝ်းတၢင်း5ပီတၢင်းၼႃႈၼႆႉတေၶတ်းၸႂ်ဢမ်ႇပိုင်ႈႁႅင်းၵၢၼ်ယၢၼ်မိူင်း- ဝႃႈၼႆ ။
ပၢင်ၵုမ်လူင်ၵဵဝ်ႇလူၺ်ႈႁႅင်းၵၢၼ်ယၢၼ်မိူင်းလႄႈ လွင်ႈၵႃႉၶၢႆၵူၼ်းပွၵ်ႈၵမ်း 4 ၸတ်းႁဵတ်းဝၼ်းတီႈ 12/10/ 2016 ၼႆႉဢွၼ်ၵၼ်ႁၼ်လီၸွမ်းၵဵဝ်ႇလူၺ်ႈလွင်ႈဝႃႈ တေဢမ်ႇႁဵတ်းပၼ်ဝတ်းမႂ်ႇ ပၼ်ပီႈ ၼွင်ႉႁႅင်းၵၢၼ်ယၢၼ်မိူင်း 3 ၸိူဝ်ႉၸၢတ်ႈလၢဝ်း၊မၢၼ်ႈ၊ၶႅမ်ႊပေႃႊတီႊယိူဝ်ႊ ။
သိင်ႊႁႃၻဵတ်ႊ ၶျူႊဢမ်ႊၼၢတ်ႉၾၢႆႇၸတ်းႁႃၵၢၼ်ငၢၼ်းလၢတ်ႈဝႃႈ- “ တႄႇဢဝ်ၼႆႉၵႂႃႇတေ ႁႂ်ႈႁႅင်းၵၢၼ်ႁဵတ်းၸွမ်းပိူင် MOU ၵူၺ်းတေဢမ်ႇတေႃႇပၼ်ဝႂ်မႂ်ႇယဝ်ႉ။ လိူဝ်သေႁႅင်းၵၢၼ်ဢၼ် ႁဵတ်းၵၢၼ်လႃႈၼမ်ႉၵူၺ်းဢၼ်တေႁဵတ်းပၼ် ။
ယဝ်ႉၵေႃႈၼင်ႇႁိုဝ်ဢမ်ႇမီးႁႅင်းၵၢၼ်ယၢၼ်မိူင်းၵေႃႈၵူၼ်းမိူင်းထႆးႁဵတ်းၵၢၼ်လႆႈၼၼ်ႉၵေႃႈ တေၶတ်းၸႂ်ဝၢင်ႈၽႅၼ်ႁဵတ်းသၢင်ႈၵႂႃႇ။ ၶၢတ်ႈလၢမ်းဝႃႈထႅင်ႈ 5 ပီတၢင်းၼႃႈၼႆႉတေလူတ်းယွမ်းလႆႈလွင်ႈပိုင်ႈဢိင်ႁႅင်းၵၢၼ်ယၢၼ်မိူင်း” ဝႃႈၼႆ ။
ၵဵဝ်လူၺ်ႈလွင်ႈၼႆႉထွင်းၶမ်းတီႈတိူင်ႇပၢင်ႇႁႅင်းၵၢၼ်ယၢၼ်မိူင်းလၢတ်ႈဝႃႈ – “ လွင်ႈဝႂ်ႁဵတ်းၵၢၼ် ဢၼ်မႂ်ႇၼႆႉလႆႈႁူႉဝႃႈပိူၼ်ႈဢမ်ႇႁဵတ်းပၼ်ယဝ်ႉတႄႇဢဝ်ၼႆႉၵႂႃႇၵေႃႈ တေႁႂ်ႈၶဝ်ႈမိူင်းမႃးၸွမ်းပိူင်ႇ MOU ၵူၺ်း။ တႃႇတေႁဵတ်း MOU ၼၼ်ႉသင်ဝႃႈၸၢင်ႈၼၢႆးၼႃႈႁဵတ်းၸိုင်တေသဵင်ႈငိုၼ်းမွင်ႈ 20,000 – 40,000 ဝၢတ်ႇ သေတေလႆႈၸႂ်ႉၶၢဝ်းယၢမ်းမွၵ်ႈ 3 လိူၼ် ။
“ ပေႃးယူႇမိူင်းႁဝ်းလႆႈၸိုင်ယူႇတီႈဝၢၼ်ႈႁဝ်းမိူင်းႁဝ်းၼၼ်ႉလီလိူဝ်သဵင်ႈပိူၼ်ႈယဝ်ႉ၊တီႈမိူင်းထႆးၼႆႉၵေႃႈပေႃးဢမ်ႇမီးဝႂ်ၸိုင်ယူႇယၢပ်ႇ၊ၵိၼ်ယၢပ်ႇ၊မိူဝ်းၼႃႈမႃးတေပဵၼ်ၸိူင်ႉႁိုဝ်ၵေႃႈဢမ်ႇႁူႉ” -ထွင်းၶမ်းယင်း မွၵ်ႇလၢတ်ႈပီႈၼွင်ႉႁႅင်းၵၢၼ်ယၢၼ်မိူင်းဝႃႈဝႃႈၼႆ ။
“ ၵူၺ်ႈၵႃႈမိူဝ်ႈၼႃႈမႃးတေပဵၼ်ၸိူင်ႉႁိုဝ်မႃးထႅင်ႈၼႆၵေႃႈလူဝ်ႇပႂ်ႇထႅင်ႈၵမ်းၼိုင်ႈ”-ၸၢႆးမၢတ်ႈၵေႃႉ ပဵၼ်ၼၢႆးၸၢင်ႈလၢတ်ႈဝႃႈ ။ မၼ်းၸၢႆးလၢတ်ႈထႅင်ႈဝႃႈ- ၶႂ်ႈၾၢၵ်ႇထိုင်ပီႈၼွင်ႉႁႅင်းၵၢၼ် ဝႃႈႁႂ်ႈဢွၼ် ၵၼ်ထွမ်ႇၶၢဝ်ႇ၊တူၺ်းၶၢဝ်ႇယူႇတႃႇသေယႃႇယုမ်ႇပိူၼ်ႈငၢႆႈ ” ဝႃႈၼႆ ။
မိူဝ်ႈလဵဝ်ႁႅင်းၵၢၼ်ယၢၼ်မိူင်းၸိူဝ်းဢၼ်ၵႂႃႇၶိုၼ်ႈသဵၼ်ႈမၢႆဢၼ်လူင်ပွင်ၸိုင်ႈပိုတ်ႇႁဵတ်းပၼ် တႄႇ 01/04/2016 – 29/07/2016 ၼၼ်ႉ ႁႅင်းၵၢၼ်ယၢၼ်မိူင်း ၸိူဝ်ႉၸၢတ်ႈၶႅမ်ႊၿေႃႊတီႊယိူဝ်ႊ၊ လၢဝ်းလႄႈမၢၼ်ႈ ဢၼ်လႆႈ လူင်းသဵၼ်ႈမၢႆမီးဝႆႉ1,067,410ၵေႃႉ။ ပေႃႈ/မႄႈလဵင်ႉ (ၼၢႆးၸၢင်ႈ ) မီး 287,135ၵေႃႉ။ ၸႅၵ်ႇပဵၼ် ၵူၼ်း မိူင်းမၢၼ်ႈ 639,464ၵေႃႉ၊ ၶႅမ်ႊၿေႃႊတီႊယိူဝ်ႊ 365,542လႄႈ လၢဝ်း 62,404 ၵေႃႉ။ ၵူၼ်းမႃးၸွမ်း (ၽူႈတိတ်း တၢမ်) 22,807 ၵေႃႉ ဝႃႈၼႆ ။


text:
ၸဝ်ႈၼႃႈတီႈပလိၵ်ႈ ၽူႈၵွၼ်းၸႄႈတွၼ်ႈၵဵင်းမႆႇ ၸီႉသင်ႇ ၵွင်တပ်ႉပလိၵ်ႈလူင်းၵူတ်ႇထတ်းတီႉ ၺွပ်း ၸုမ်းသမူရႆး ၸိူဝ်းႁွၼ်ႈထဝ်ႇႁဵတ်းႁၢႆႉ ၼႂ်းၵဵင်းမႆႇ ယၢမ်းၵၢင်ၶမ်ႈၵၢင်ၶိုၼ်းလႄႈ ႁဵတ်းႁႂ်ႈ ပီႈၼွင်ႉ တႆးယၢၼ်မိူင်း ႁုပ်ႉတၢင်းယၢပ်ႇၽိုတ်ႇ ။
Photo by เชียงใหม่ นิวส์
ဝၼ်းတီႈ 07/11/2016 ယၢမ်းၵၢင်ၶိုၼ်း 09:00 မူင်း ၸဝ်ႈၼႃႈတီႈၾၢႆႇတပ်ႉပလိၵ်ႈ ၶွၼ်ႈၵၼ် တီႈၽၵ်းတူတႃႈၽႄး ၶူးမိူင်းၵဵင်းမႆႇ ၸႄႈတွၼ်ႈ ၵဵင်းမႆႇသေ ၸတ်းထႅဝ်လူင်းၵူတ်ႇ ထတ်း ၼႂ်းဝဵင်းၵဵင်းမႆႇ၊ ဝဵင်းႁၢင်ၻူင်း။ ၼင်ႇႁိုဝ် ၵၢၼ်ႁဵတ်းႁၢႆႉၽိတ်းၽႅၵ်ႇၵၼ် တေလူတ်းလူင်းလႄႈ တႃႇဝၢၼ်ႈမိူင်းၼိမ်သဝ်း ၵတ်းယဵၼ်ၵႂႃႇ ဝႃႈၼႆ ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် ပၼ်ပိုၼ်ႉႁူႉႁႅင်းၵၢၼ်ယၢၼ်မိူင်း FM 99.00 MHz လၢတ်ႈဝႃႈ “ မိူဝ်ႈဝၼ်းတီႈ 7 ၼၼ်ႉ ယူႇတီႈၸဝ်ႈၼႃႈတီႈ ၽူႈၵွၼ်းၸႄႈတွၼ်ႈၵဵင်းမႆႇ ႁွင်ႉႁဝ်း ၵႂႃႇႁူပ်ႉထူပ်းသေ ဢုပ်ႇလၢတ်ႈ လွင်ႈပၼ်ႁႃ ၸုမ်းၵူၼ်းၼုမ်ႇတႆး ၸိူဝ်းႁွၼ်ႈထဝ်ႇႁဵတ်းႁၢႆႉ ၼႂ်းၵဵင်းမႆႇၸိူဝ်းၼၼ်ႉ တေႁဵတ်းႁိုဝ် ၵႄႈၶႆပၼ်ႁႃ။ ၵူၺ်းၵႃႈ တေႃႈလဵဝ်ၼႆႉ မႅၼ်ႈၽွင်း ၸဝ်ႈၼႃႈတီႈပလိၵ်ႈၶဝ် တေလမ်းၶႆႈငိူၼ်ႈၵူၼ်းၸိူဝ်းႁႃႁဵတ်းႁၢႆႉပိူၼ်ႈၼႂ်းၵဵင်းမႆႇ။ တေႃႈလဵဝ် ပိူၼ်ႈထၢင်ႇဝႃႈ ပဵၼ်ၸၢႆးၼႆႉ ၸၢႆးၼၼ်ႉ ၵူၺ်းၵႃႈ ပႆႇႁၼ် မႅၼ်ႈတူဝ် ၵူၼ်းႁဵတ်းမၼ်း၊ ၼင်ႇႁိုဝ် တေႁၼ်တူဝ်ၵူၼ်းႁဵတ်းႁၢႆႉၼၼ်ႉ ၸဝ်ႈၼႃႈတီႈၶဝ် တေလမ်းၸွမ်း သူင်ႇၽူႈၸွပ်ႇၶၢဝ်ႇၸွမ်း”ဝႃႈၼႆ ။
Photo by เชียงใหม่ นิวส์
ၵူၺ်းၵႃႈ ၶႂ်ႈၾၢၵ်ႇတွၼ်ႈထိုင် ၸွမ်းထႅင်ႈဢၼ်ၼိုင်ႈတႄႉၵေႃႈ လွင်ႈပီႈၼွင်ႉႁႅင်းၵၢၼ်တႆးႁဝ်း ၸိူဝ်းယူႇၸွမ်းၶႅမ်ႉ(Camp) ၵေႃႇသၢင်ႈႁႃႉ၊ ၸိူဝ်းယူႇသဝ်းၸွမ်းၵၼ် ပဵၼ်မူႇပဵၼ်ၸုမ်းႁႃႉ ၸဵမ်ၸိူဝ်းၼႆႉ ႁႂ်ႈဢွၼ်ၵၼ်ဝႆႉသတိသေၵမ်း ယူႇတီႈၸဝ်ႈၼႃႈတီႈပလိၵ်ႈၶဝ်သေ သင်ၶဝ်ထၢင်ႇထိူမ်တီႈလႂ် တေၶဝ်ႈၵူတ်ႇထတ်း ၵႂၢတ်ႇလၢင်ႉ၊ ၸွမ်းသဵၼ်ႈတႃႈသၢႆတၢင်း လွင်ႈၶပ်းလူတ်ႉၶပ်းၵႃး ၸဵမ်ၸိူဝ်းၼႆႉ ႁႂ်ႈဢွၼ်ၵၼ်သႂ်ႇမၢၵ်ႇႁူဝ်ႁႄႉၽေး၊ ႁႂ်ႈပႃးဝတ်းဝႂ် တဵမ်ထူၼ်ႈ ၵူႈၵေႃႉ” ဝႃႈၼႆ ။
Photo by เชียงใหม่ นิวส์
ယွၼ်ႉဝႃႈ ထႅင်ႈၾၢႆႇၼိုင်ႈၵေႃႈ သမ်ႉၸမ်လွႆးၵထူင်း(လိူၼ်သိပ်းသွင်မူၼ်း) ၼႆလႄႈ မၼ်းပဵၼ် ပုၼ်ႈၽွၼ်း ၸဝ်ႈၼႃႈတီႈၶဝ် တႃႇတေၵူတ်ႇထတ်းၸတ်းၵၢၼ်လွင်ႈႁူမ်ႇလူမ်ႈ ၽွင်းၵူၼ်းၼွၵ်ႈမိူင်း မႃးဢႅဝ်ႇၼမ် တႄႇဢဝ်လိူၼ် ၼူဝ်ႊဝႅမ်ႊၿိူဝ်ႊထိုင် လိူၼ်ၻီႊသႅမ်ႊၿိူဝ်ႊ ဝႃႈၼႆ။ ထႅင်ႈၾၢႆႇၼိုင်ႈၵေႃႈ မႅၼ်ႈၽွင်းၵူၼ်းမိူင်းထႆး မွင်ၸႂ်ၸွမ်းၸဝ်ႈၸွမ်ထႆးၼွၼ်းၽႄးၵႂႃႇၵေႃႈပိူင်ၼိုင်ႈ။ ၼင်ႇႁိုဝ် ဝၢၼ်ႈမိူင်းပေႃးတေၵတ်းယဵၼ် ၼိမ်သဝ်းၼၼ်ႉ ၸဝ်ႈၼႃႈတီႈ ပလိၵ်ႈၶဝ် တေၵႂၢတ်ႇလၢင်ႉ ႁၢဝ်ႈႁၢဝ်ႈႁႅင်းႁႅင်း ဝႃႈၼႆ ။
ပူၼ်ႉမႃး ဝၼ်းတီႈ 06/11/2016 ယၢမ်းၵၢင်ၶိုၼ်းၼၼ်ႉ ယူႇတီႈၸုမ်းၵူၼ်းၼုမ်ႇ ဢွၼ်ၵၼ်ၶီႇ လူတ်ႉၶိူင်ႈသေ ႁွၼ်ႈထဝ်ႇ ၸူၼ်ဢဝ် ငိုၼ်းတင်းၾူၼ်း(မိုဝ်းထိုဝ်) တီႈၵူၼ်း ၶၢႆလုၵ်ႈ ၸိၼ်ႉ (ၼိူဝ်ႉၵွၼ်ႈ)ၶူဝ်ႈ တီႈၼိူဝ်သဵၼ်ႈတၢင်း ႁၢင်ၻူင်း-သၼ်ပႃႇတွင်း ဝႃႈၼႆ ။


text:
ၶၢဝ်ႇ
ၶေႃႈႁၼ်ထိုင်ငဝ်းလၢႆးၵၢၼ်မူိုင်း ၵၢၼ်သိုၵ်း လႄႈ လွင်ႈငမ်းယဵၼ်
- Details
- Created on 02 September 2015
- Written by တႆးလွတ်ႈလႅဝ်း
ဢိင်ၼိူဝ်ၶႃႈႁဝ်းမီးၶေႃႈႁၼ်ထိုင်တွၼ်ႈတႃႇၵၢၼ်ထတ်းသၢင် ငဝ်းလၢႆးၵၢၼ်မိူင်းလႄႈၵၢၼ်သိုၵ်း ၵၢၼ်ငမ်းယဵၼ် ဢၼ်လႆႈႁူပ်ႉထူပ်းၽူႈမီးပၢႆးႁူႉပၢႆးႁၼ်ၶဝ် ဢၼ်ႁူႉၽၢႆႇၼွၵ်ႈၽၢႆႇၼႂ်း ၸွမ်းငဝ်းလၢႆးလူင်ပွင်ၸိုင်ႈမၢၼ်ႈတဵင်းၸဵင်ႇယၢမ်းလဵဝ် ဝၼ်းထီႉ 12.8.2015 ယွၼ်ႉသင် ၵွပ်ႈသင်လႄႈ လႆႈပဵၼ်ၵႂႃႇ ယွၼ်ႉသင် ၸွမ်ၸိုင်ႈတင်းၽၢႆႇတပ်ႉသိုၵ်း ႁူမ်ႈၵၼ်ၶဝ်ႈႁူပ်ႈသိမ်းဢၢမ်းၼၢတ်ႈႁူဝ်ပဝ်ႈသၽႃးၼႆၼၼ်ႉ လွင်ႈၼႆႉပဵၼ် လၢႆးလဵၼ်ႈၵၢၼ်မိူင်းဢၼ်လီဝူၺ်ႇလီႁင်ႈတႄႉတႄႉ ပဵၼ်ပိုၼ်းႁၢႆႉ ၵၢၼ်မိူင်းၶွင်မိူင်းမၢၼ်ႈတႄႉတႄႉ။
1. ၵွပ်ႈၸွမ်သိုၵ်းမိၼ်းဢွင်ႇလၢႆႆမီးၵၢင်ၸႂ်ၶႂ်ႈပဵၼ်ၸွမ်ၸိုင်ႈ သမ်ႉၵူဝ်ပႃႇတီႇသၢင်ႇသီႈ USDP တူၵ်းသုမ်းၼၢမ်းၼၢတ်ႈ ဢမ်ႇယူႇၽၢႆႇပႄႉပုၼ်ႈလႆႈလႄႈ ၸင်ႇလႆႈတႅပ်းတတ်းႁဵတ်းသၢင်ႈၵႂႃႇလၢႆလၢႆမဵဝ်း။
2. ယွၼ်ႉပိူဝ်ႈႁူဝ်ပဝ်ႈသၽႃး တူႇရသူၺ်ႇမၢၼ်း လႆႈမီးၶေႃႈတူၵ်းလူင်းၸွမ်းၼင်ႇဢွင်ႇသၢၼ်းၸုၵျီႇ လပ်ႉလပ်ႉဝႃႈ သင်ပႃႇတီႇ NLD ပေႉပွႆးလိူၵ်ႈတင်ႈၸိုင် ၼၢင်းဢွင်ႇသၢၼ်းၸုၵျီႇတေဢဝ်တီႈယူႇၸွမ်ၸိုင်ႈၼႆႉ ဢၢပ်ႈပၼ်ႁူဝ်ပဝ်ႈတူႇရသူၺ်ႇမၢၼ်းသေ မၼ်းၼၢင်းသမ်ႉတေပဵၼ်ႁူဝ်ပဝ်ႈသၽႃးၽၢႆႇၵုမ်းထိင်းဢွၵ်ႇမၢႆမီႈ လွင်ႈၼႆႉၽၢႆႇၸွမ်ၸိုင်ႈတဵင်းၸဵင်ႇလႄႈ ၸွမ်သိုၵ်းမိၼ်းဢွင်ႇလၢႆႇ ဢိၵ်ႇပႃးၸိၵ်းၸွမ်တပ်ႉသို်ၵ်းၶိင်းတၢၼ်းသူၺ်ႇ ထိုင်လုၵ်ႈတပ်ႉပႃႈတႂ်ႈၵူႈၵေႃႉ မီးလွင်ႈမႆႈၸႂ်ၸွမ်းတႄႉတႄႉ။
3. ဢိင်ၼိူဝ်ပိူင်သၽႃးၼႆႉတေလႆႈၵႂႃႇၸွမ်းပိူင်တီႇမူဝ်ႇၶရေႇၸီႇ ဢၼ်ဢဝ်သဵင်ၵူၼ်းမိူင်းၽၢႆႇၼမ်ဝႃႈၼၼ်ႉ တေလႅၵ်ႈလၢႆႈၵႂႃႇပဵၼ်ၶၵ်ႉပဵၼ်တွၼ်ႈ တႃႇႁႂ်ႈပေႃးပဵၼ်မႃးမူႇပိူင်တီႇမူဝ်ႇၶရေႇၸီႇ ၵွပ်ႈၼႆလႄႈႁူဝ်ပဝ်ႈသၽႃးတူႇရသူၺ်ႇမၢၼ်း ၸင်ႇလႆႈလူတ်းယွမ်းၸိုဝ်ႈသဵင်သၢႆမၢႆပိူဝ်းသျႅၼ်း တပ်ႉသိုၵ်းဢၼ်မီးဝႆႉ 25% ဢမ်ႇၼၼ် 250 တီႈၼင်ႈၼၼ်ႉ လႆႈလူတ်းယွမ်းၵႂႃႇ 150 ၵိုတ်းလိူဝ်ဝႆႉတႃႇ 100 တီႈၼင်ႈၵူၺ်း သမ်ႉၶတ်းၵၼ်တၢင်းၽၢႆႇတပ်ႉသို်ၵ်း ၽၢႆႇတပ်ႉသိုၵ်းသမ်ႉၶႂ်ႈတုၵ်းယွၼ်းႁႂ်ႈၽိူမ်ႉထႅမ်ထႅင်ႈႁႂ်ႈပဵၼ် 26% ပုၼ်ႈတႃႇၶႂ်ႈယူႇၽၢႆႇပေႉပုၼ်ႈ ၶွင်ၸွမ်သိုၵ်းမိၼ်းဢွင်ႇလၢႆႇ သင်ဝႃႈလူဝ်ႇပၼ်သဵင်ၶၼႅၼ်းၼႂ်းသၽႃးၸိုင် မၼ်းၸဝ်ႈယိူင်းဢၢၼ်းႁႂ်ႈလုၵ်ႈတပ်ႉ 26% ၼႆႉၵမ်ႉထႅမ်ပၼ်တႃႇတူဝ်မၼ်းၸဝ်ႈပဵၼ်ၸွမ်ၸိုင်ႈ ပေႃးဢဝ်ငဝ်းလၢႆးမိူဝ်ႈလဵဝ်ဝႃႈ တိုၵ်း 25% ၵူၺ်း ပုၼ်ႈတႃႇမၼ်းၸဝ်ႈတေၶိုၼ်ႈပဵၼ်ၸွမ်ၸိုင်ႈၼၼ်ႉ သဵင်ပႆႇပဵင်းပေႃးလႆႈ တေလႆႈႁၼ်ဝႃႈ ၽၢႆႇၸွမ်ၸိုင်ႈတဵင်းၸဵင်ႇလႄႈ ၸွမ်သိုၵ်းမိၼ်ဢွင်ႇလၢႆႇ မီးလွင်ႈၶေႉၶဵင်ႇၵၼ် ပုၼ်ႈတႃႇတေၶိုၼ်ႈပဵၼ်ၸွမ်ၸိုင်ႈ ဝၢႆးသေၶဝ်တတ်းပႅတ်ႈႁူဝ်ပဝ်ႈသၽႃးတူႇရသူၺ်ႇမၢၼ်းၼႆႉ ၽၢႆႇၵၢၼ်ၶႄႉၶဵင်ႇၶဝ် လူတ်းယွမ်းလူင်းၵႂႃႇတၢင်းသွင်ၵေႃႉ ၼၢင်းဢွင်ႇသၢၼ်းၸုၵျီႇ လႄႈ တူႇရသူၺ်ႇမၢၼ်း မိူဝ်ႈပူၼ်ႉမႃးပႆႇႁိုင်ၼႂ်း 8 လိူၼ်ၼႆႉ ၸွမ်သိုၵ်းမိၼ်ႉဢွင်ႇလၢႆႇ လႆႈတွပ်ႇလၢတ်ႈၶေႃႈၵႂၢမ်းတီႈၽူႈဢဝ်ၶၢဝ်ႇ BBC ဝႃႈ တွၼ်ႈတႃႇတေၶိုၼ်ႈပဵၼ်ၸွမ်ၸိုင်ႈၼၼ်ႉ သင်ဝႃႈၵူၼ်းမိူင်းတုၵ်းယွၼ်းၸိုင် တူဝ်ၵဝ်ႇၽွမ်ႉတူဝ်ႈတၼ်းတႃႇၶိုၼ်ႈပဵၼ်ၸွမ်ၸိုင်ႈလႆႈ။
ဢိင်ၼိူဝ်ႁူဝ်ပဝ်ႈသၽႃးပဵၼ်ၵႂႃႇၼႆႉ ၽူႈၼမ်းသိုၵ်းၸိၵ်းၸွမ်တၢၼ်းသူၺ်ႇ လႆႈႁွင်ႉၸွမ်သိုၵ်းမိၼ်ႉဢွင်ႇလၢႆႇ ၶဝ်ႈႁူပ်ႉထူပ်းသေဝႃႈႁႂ်ႈႁုပ်ႈသိမ်းဢၢမ်းၼၢတ်ႈႁူဝ်ပဝ်ႈသၽႃးဝႆႉ ၸွမ်သို်ၵ်းမိၼ်းဢွင်ႇလၢႆႇဢမ်ႇႁတ်းႁဵတ်း ၵွပ်ႈၵူဝ်တုမ်ႉတိူဝ်ႉၸိုဝ်ႈသဵင်တႃႇၶိုၼ်ႈပဵၼ် ၸွမ်ၸိုင်ႈၼႆလႄႈ ၸွမ်သို်ၵ်းတၢၼ်းသူၺ်ႇၸီႉသင်ႇႁႂ်ႈ ၸွမ်ၸိုင်ႈတဵင်းၸဵင်ႇ ၶဝ်ႈႁူပ်ႉထူပ်းလႄႈၸီႉသင်ႇႁႂ်ႈႁုပ်ႈသိမ်းဢၢမ်းၼၢတ်ႈၶွင်ႁူဝ်ပဝ်ႈသၽႃးတူႇရသူၺ်ႇမၢၼ်း ၽၢႆႇၼိုင်ႈတၢင်းၽၢႆႇၼို်င်ႈၵေႃႈ ၽၢႆႇတၢင်းၼႂ်းၶဝ်ၸဝ်ႈ လႆႈလၵ်ႉလွမ်ၵူဝ်ဢၢမ်းၼၢတ်ႈလုၵ်ႈၼွင်ႉ ၵဝ်ႇၶွင်ၸုမ်းၸိူဝ်းတူႇရသူၺ်ႇမၢၼ်း တေလႆႈႁၼ်ဝႃႈႁဵတ်းႁိုဝ်ၵေႃႈယဝ်ႉ၊ ပႃႇတီႇသၢင်ႇသီႈတိုၼ်းတေလႇ ပေႉမဵဝ်းလဵဝ်ၵူၺ်းဢမ်ႇမီးတၢင်းလိူၵ်ႈ ၵွပ်ႈၼၼ်လႄႈတေလႆႈႁၼ်ဝႃႈ ၸိၵ်းၸွမ်တၢၼ်းသူၺ်ႇတိုၵ်ႉမီးဢၢမ်းၼၢတ်ႈၵုမ်းၵမ်ၸတ်းၵၢၼ်ယူႇၼႆၼၼ်ႉ ယႃႇပေလိုမ်းၵျဵမ်းၵၢၼ်မိူင်းဢၼ်ပဵၼ်ၵႂႃႇၼၼ်ႉ ၽူႈဢၼ်ဢမ်ႇလူင်လိုမ်းလႆႈလႄႈ ၽူႈဢၼ်သူၼ်းၾႆးမုၵ်ႉၼႆႉ ႁႂ်ႈလုၵ်ႉၼၼ်ႉ ပဵၼ်ဢူးၸူဝ်းတဵင်း ၵွပ်ႈဢူးၸူဝ်းတဵင်းလႄႈၸုမ်းၸိူဝ်းၶဝ်ၸဝ်ႈ ၽၢႆႇလူင်ပွင်ၸိုင်ႈတဵင်းၸဵင်ႇမီးလွင်ႈဢမ်ႇပဵင်းပေႃးၸႂ်ၸွမ်းႁူဝ်ပဝ်ႈသၽႃးတူႇရသူၺ်ႇမၢၼ်း တီႈဢၼ်လႆႈၶေႇၶဝ်ဢွၵ်ႇပႅတ်ႈၼႂ်းပႃႇတီႇသၢင်ႇသီႈၼၼ်ႉဢေႃႈ။
4. လွင်ႈၼၢင်းဢွင်ႇသၢၼ်းၸုၵျီႇ ပႃႇတီႇ NLD လႄႈ ၽူႈၼမ်းၵေႃႉၵဝ်ႇၽၢႆႇၸွပ်ႇၶၢဝ်ႇၸွမ်သိုၵ်းၶိၼ်ႇၺုၼ်ႉ ဢၼ်ယၢမ်ႈမီးၶၢဝ်ႇဝႃႈတေမႃးႁူမ်ႈႁွမ်းၵၼ်ႁဵတ်းၵၢၼ် ႁႂ်ႈၶိၼ်ႇၺုၼ်ႉၶဝ်ႈမႃးၸွႆႈၵၢၼ်ၼႂ်းပႃႇတီႇၼႆၼၼ်ႉ တိုၼ်းဝႃႈဢမ်ႇပဵၼ်ၵႂႃႇလႆႈ ယွၼ်ႉပိူဝ်ႈဝႃႈၸုမ်းၸိူဝ်းလုၵ်ႈႁဵၼ်း 8 သီႇတူဝ် ၸိူဝ်းဢၼ်ၶဝ်လႆႈၶၢမ်ႇၸၢၵ်ႇမၼ်းမႃး မိူဝ်ႈၽွင်းပၢၼ်ၶိၼ်ႇၺုၼ်ႉမီးဢၢမ်းၼၢတ်ႈသေၸီႉသင်ႇၺွပ်းၶဝ်ၼၼ်ႉ တေႃႇထိုင်ယၢမ်းလဵဝ် လွင်ႈတုမ်ႉတိူဝ်ႈႁူဝ်ၸႂ်ၸိူဝ်းၼၼ်ႉ ဢမ်ႇပႆႇယူတ်းယႃႁၢႆလႆႈ ၵွပ်ႈၼႆလႄႈတွၼ်ႈတႃႇပႃႇတီႇ NLD လႄႈ ၶိၼ်ႇၺုၼ်ႉတေႁူမ်ႈႁွမ်းၵၼ်ၼၼ်ႉတိုၼ်းဝႃႈဢမ်ႇပဵၼ်လႆႈ ၵၢၼ်လိူၵ်ႈတင်ႈဢၼ်တေထိုင်မႃးၼႆႉၵေႃႈ တေဢမ်ႇၸႂ်ပၢင်လိူၵ်ႈတင်ႈ မိူင်းႁူမ်ႈတုမ်ဢၼ်ၸႅတ်ႈၸၢင်ႇ မိူၼ်ၵူၼ်းမိူင်းမုင်ႈမွင်းဝႆႉ တေပဵၼ်ၵၢၼ်လိူၵ်ႈတင်ႈ ၶွင်ၸွမ်သိုၵ်း ၸွမ်ႁၢၼ်ၶဝ်ႁႂ်ႈပေႉပုၼ်ႈၵူၺ်း မိူၼ်တင်းဢဝ်လဝ်ႈၵဝ်ႇသႂ်ႇၼႂ်းတဝ်ႈမႂ်ႇၶိုၼ်းၵူၺ်း။
တၢင်းႁၼ်ထိုင်
ဢိင်ၼိူဝ်တပ်ႉသို်ၵ်းမၢၼ်ႈလႆႈပဵၼ်ပၢင်တိုၵ်းတေႃႇၸၢဝ်းၶိူဝ်းပၢၼ်သိုပ်ႇပၢၼ်ၼႆႉ တပ်ႉသို်ၵ်းသမ်ႉပေႃးမူၺ်ႉ ၵႂႃႇပဵၼ်တပ်ႉၵွင်တပ်ႉမူႇပဵၼ်ဢၼ် ပဵၼ်ဢၼ်ၼၼ်ႉ ဢမ်ႇသူႈလႃႈလီမီး ပေႃးမႃးတူၺ်း ယုၵ်ႉတူဝ်ယၢင်ႇ မိူၼ်ၼင်ႇ ပၢင်တိုၵ်းၸုမ်းသို်ၵ်းၵူဝ်းၵၢင်ႉ၊ ၸုမ်းၶၢင်လႄႈၸၢဝ်းၶိူဝ်းတၢင်ႇၶိူဝ်းၸိုင် တပ်ႉသို်ၵ်းမၢၼ်ႈဢမ်ႇၽဵဝ်ႈသိမ်းလႆႈသေဢမ်ႇၵႃး ယင်းပဵၼ်ၽၢႆႇသုမ်းၵမ်ႈပႃႈၼမ် တေလႆႈဝႃႈၽႅၼ်ၵၢၼ်သိုၵ်း ၸွမ်သို်ၵ်းမိၼ်းဢွင်ႇလၢႆႇၼႆႉ ယူပ်ႈယွမ်းတႄႉတႄႉ မၼ်းၸဝ်ႈဢမ်ႇႁူႉပၼ်ႁႃၸၢဝ်းၶိူဝ်းလိုၵ်ႉလိုၵ်ႉဢမ်ႇမီးၶေႃႈမုၼ်း ၵၢၼ်ၶၢဝ်ႇလီလီ ဢမ်ႇမီးၵၢင်ၸႂ်တႃႇယွၼ်ႇယၢၼ်းႁႃၸုမး်ၸၢဝ်းၶိူဝ်းလူၺ်ႈလွင်ႈလီ ၵူၺ်းမီးၸႂ်ဢၢတ်းတ မႃးယူႇၽၢႆႇလဵဝ်တႃႇသေႇ တႃႇတေႁႂ်ႈၸုမ်းၸၢဝ်းၶိူဝ်းလူတ်းယွမ်းတေႃႇလူၺ်ႈမႃႇၼၵၢၼ်သိုၵ်းလႄႈၵၢၼ်မိူင်း ၵၢၼ်ၸိူဝ်ႉၸၢတ်ႈမီးလွင်ႈယူပ်ႈယွမ်း ၽၢႆႇတၢင်းၼိုင်ႈမၼ်းၸဝ်ႈဢဝ်ၶၢဝ်းယၢမ်းသေ သူၼ်ၸႂ်ဢၢမ်းၼၢတ်ႈၵၢၼ်မိူင်း ၵၢၼ်သို်ၵ်း လွင်ႈသၽေႃးြတႃးၵၢၼ်သို်ၵ်းၼၼ်ႉ မၼ်းၸဝ်ႈတေဢမ်ႇၸၢင်ႈဝၢင်းၽႅၼ်လႆႈလီလီ ဝူင်းၵၢၼ်ၶၢဝ်ႇၽၢႆႇၼႂ်းလၢတ်ႈဢွၵ်ႇမႃးဝႃႈ မၼ်းၸဝ်ႈတိုၵ်ႉဝၢင်းၽႅၼ်ႁၢင်ႈႁႅင်းတူဝ်တႃႇတေၶိုၼ်ႈပဵၼ်ၸွမ်ၸိုင်ႈ ပုတ်ႈတႅၼ်းၸွမ်ၸိုင်ႈတဵင်းၸဵင်ႇ ဝၢႆးသေၸွမ်ၸိုင်ႈတဵင်းၸဵင်ႇယွၼ်းလိုဝ်ႈၵႂႃႇ သင်ဝႃႈၸွမ်သိုၵ်းမိၼ်းဢွင်ႇလၢႆႇပူၼ်ႉပုၼ်ႈၽွၼ်းၵႂႃႇၼႂ်းတပ်ႉသို်ၵ်းၸိုင် ၸွမ်သိုၵ်းၸူဝ်းဝိၼ်းဢၼ်တေမႃးပုတ်ႈတႅၼ်းၼႆႉ ၸၢင်ႈတေပဵၼ်ၵူၼ်းဢၼ်ဢုပ်ႇငၢႆႈမေႃယွၼ်ႇယၢၼ်းၶဝ်ႈႁႃ ဢုပ်ႇဢူဝ်းပိူၼ်ႈ တေလႆႈဝႃႈပဵၼ်ၵူၼ်းဢၼ်မီး ၼမ်ႉၵတ်ႉတၢင်းၵၢၼ်သို်ၵ်းယူႇၵေႃႉၼိုင်ႈ လၢႆၽၢႆႇလၢႆတၢင်းႁၼ်ထိုင်ၼင်ႇၼႆ ၵၢၼ်လိူၵ်ႈတင်ႈဢၼ်တေထိုင်မႃးလႄႈ ၽူႈၵုမ်းၵမ်ဢၢမ်းၼၢတ်ႈပႃႇတီႇသၢင်ႇသီႈ ဢၼ်ပဵၼ်ပႃႇတီႇၸိူဝ်ႉၸၢတ်ႈၶဝ်ၼၼ်ႉတိုၼ်းတေဝၢင်းၽႅၼ်ယူႇၵုမ်းၵမ် ဢၢမ်းၼၢတ်ႈၵႂႃႇထႅင်ႈပီႊယၢဝ်းၶၢဝ်းႁိုင် ၵွပ်ႈၼႆလႄႈ သဵၼ်ႈတၢင်းတႃႇတေမုင်ႈႁၼ်လွင်ႈငမ်းယဵၼ် လွင်ႈလႅၵ်ႈလၢႆႈတႃႇတေပိၼ်ႇပႅင်ႈဝၢၼ်ႈမိူင်း ၵၢၼ်ပူၵ်းပွင်ႁႂ်ႈဝၢၼ်ႈမိူင်းၶိုၼ်ႈယႂ်ႇမႂ်ႇသုင် ပူၵ်းပွင်ႁႂ်ႈၵူၼ်းမိူင်းမီးၼမ်ႉၵတ်ႉ မီးပၢႆးပၺ်ႇၺႃႇဢၼ်ၶိုတ်းၵၢပ်ႈ မီးပၢႆးယူႇလီဢၼ်တဵမ်ထူၼ်ႈဢၼ်ဝႃႈၼၼ်ႉ တႃႇၽဝၵူၼ်းမိူင်းၼႂ်းမိူင်းႁူမ်ႈတုမ်တေလႆႈၸၢမ်ႇပူၺ်ႈဢၼ်ဝႃႈၼၼ်ႉ တေလႆႈမုင်ႈမွင်းၼွၼ်းၽၼ် ဢဝ်ၵႂႃႇထႅင်ႈပီႊယၢဝ်းၶၢဝ်းႁိုင်ၵူၺ်းၼႆယဝ်ႉ။
ၸၢႆးႁတ်းႁၢၼ်
သၼ်လွႆၸိုင်ႈတႆး


text:
ၶၢဝ်ႇ
ၸေႊ လႄႈ တူင်ႇ
- Details
- Created on 24 November 2015
- Written by တႆးလွတ်ႈလႅဝ်း
ၸေႊ= ၶေႃႈႁွင်ႉတေႃႇၸိုဝ်ႈတီႈလိၼ်် ဢၼ်ႁိူၼ်းၶွၼ်ႈ ၵူၼ်းယူႇၼမ်သေပိူၼ်ႈ ၼႂ်းတူင်ႇတၢင်ႇ ဢိူင်ႇပိုၼ်ႉတီႈၼၼ်ႉ၊၊ ၶေႃႈၵိုၵ်းၵၼ်တင်းဝဵင်း၊ ၸေႊဝဵင်း၊ ၵႂၢမ်းငဝ်ႈႁဝ်းဝႃႈ လုၵ်ႉၼႂ်းမၢၼ်ႈ(ဝၢၼ်ႈ) ၵႃႇ(ၵႂႃႇ)ၼႂ်းၸေႊၼႂ်းဝဵင်း ႁိုင်ၸူဝ်ႊၼႂ်ၼိူင်ႈ။
ၸေႊၵဝ်ႇ= ၸိုဝ်ႈဝဵင်းၵဝ်ႇဢၼ်ၼိူင်ႈ၊ ၸေႊမႂ်ႇ= ၶေႃႈႁွင်ႉတေႃႇၸိုင်ႈဝဵင်း ဢၼ်တႄႇမႂ်ႇ ဢၼ်ၼိုင်ႈ ၼႂ်းမိူင်းမၢဝ်းလူင်။
တူင်ႇ= ၶေႃႈဝႃႈတေႃႇပိူင်ၾၢင်ဢၼ်ၼိူင်ႈ ဢၼ်ပဵၼ်တူင်ႇၶွႆႊၵၼ်ၶိုၼ်း လႄႈ ဢၼ်မီးလွင်ႈ ၶၼ်ႈၶွပ်ႇ၊ ၶေႃႈၵိုၵ်းၵၼ်တင်းဝဵင်း ဢၼ်ဢမ်ႇမီး ၵႂၢမ်းမၢႆမိူၼ်ၸေႊ၊ တူင်ႇဝဵင်း၊(မၢင်ႊတီႈလႆႈငိၼ်း ၶေႃႈပိုတ်ႇၽိတ်းဝႆႉဝႃႈ"ပေႃးပဵၼ်တူင်ႇ တေလႆႈမူၼ်း"ဝႃႈၼႆ။
ၵူၺ်းၼႃႇ ၶဝ်တေလိုမ်းၾၢင်ႉဝူၼ်ႉႁူႉ လွင်ႈဝႃႈ- တူင်ႇ လႄႈ မူၼ်း ပဵၼ်ၵႂၢမ်းသွင်ၶေႃႈ ဢမ်ႇၸႂ်ႈၶေႃႈလဵဝ်ၵၼ်"ၼႆ ၼၼ်ႉႁိုဝ်။
တူင်ႇၼႆႉမိိူၼ်ၼင်ႇမၼ်းပဵၼ်ၶေႃႈႁိၵ်ႈ ဢၼ်ၵိုၵ်းလႆႈတင်းႁိၵ်ႈမူၼ်း ၼၼ်ႉယဝ်ႉ မၼ်းၵေႃႈၵိုၵ်းၵၼ်လႆႈတင်း ႁိၵ်ႈမၢပ်ႇယူႇ ၼႆၼၼ်ႉၵေႃႈ ထုၵ်ႇလီၶဝ်ႈၸႂ်ပၼ်။
ပေႃးၼႆၸင်ႇ မီးၵႂၢမ်းဝႃႈ "တူင်ႇဝဵင်း၊ တူင်ႇတၢင်ႇပိုၼ်ႉတီႈ၊ တူင်ႇဝူင်းၵူၼ်း၊ တူင်ႇမူၼ်း၊ တူင်ႇမၢပ်ႇ၊ တူင်ႇၸႅင်ႊလဵၵ်း(ဢမ်ႇမူၼ်း)၊၊ တူင်ႇၼႆႉ ဢၼ်မၢပ်ႇၵေႃႈမီး ဢၼ်မူၼ်းၵေႃႈမီး။
ၸေႊ လႄႈ တူင်ႇ ပဵၼ်ၶေႃႈၵိုၵ်းတင်းဝဵင်း မိူၼ်ၵၼ်ယူႇၵေႃႈ ၸၼ်ႉထၢၼ်ႈမၼ်း ဢမ်ႇမိူၼ်ၵၼ်။ ဢၼ်ၼိူင်ႈ မၼ်းၸႅင်ႈၼႄၸၼ်ႉထၢၼ်ႈ ဢၼ်တီႈငဝ်ႈ ဢၼ်ၼိုင်ႈမၼ်းၸႅင်ႈၼႄ ၸၼ်ႉထၢၼ်ႈ ဢၼ်တီႈၶွပ်ႇတေႃႇၵၢင် လႄႈ တေႃႇတိတ်းၸပ်းငဝ်ႈ။
ပေႃးတေဝႃႈ "ဢမ်ႇထုၵ်ႇလီႁွင်ႉတူင်ႇဝဵင်း၊ ၵွပ်ႈဝဵင်းႁဝ်းဢမ်ႇမူၼ်း"ၼႆတႄႉ တေဢမ်ႇထုၵ်ႇလီႁွင်ႉ တူင်ႇဝူင်းၵူၼ်း ဢၼ်ယူႇၵၸၢၵ်ႇၵၸၢႆၵၼ် ဢၼ်ဢမ်ႇမူၼ်းလီၼၼ်ႉ သေပႆႇပေႃး တူင်ႇမွင်ႈၸႅင်ႊလဵၵ်း ဢၼ်ယၢဝ်းဝႆႉမၢပ်ႇဝႆႉၼၼ်ႉလႂ်၊ တူင်ႇႁဵဝ်ႉ(ႁႅဝ်ႉ)ၶိုမ်း ဢၼ်မိူဝ်ႈၵၢင်ႁၢင်ႈ တႃႇႁႂ်ႈတူဝ်သတ်းၶဝ်ၶွင်ႈၶမ် ဢၼ်ဢမ်ႇႁၢင်ႈႁႅၼ်း ဝႆႉႁႂ်ႈမူၼ်းသေ သမ်ႉမၢပ်ႇဢူမ်ႉထူမ်ႉလူင်ဝႆႉၼၼ်ႉလႂ် ၵေႃႈ တေဢမ်ႇထုၵ်ႇၸႂ်ႉတူင်ႇ ၼင်ႇၵဝ်ႇႁိုဝ် ၼႆၼၼ်ႉ တေဢွၵ်ႇၶေႃႈထၢမ်မႃးယူႇ။
မၢဝ်းၶမ်းလၢၵ်ႇ (ထုင်ႉမၢဝ်း)
23⁄11⁄2015
တႆးလွတ်ႈလႅဝ်း


text:
ၶၢဝ်ႇ
ၵၢမ်ႇၵျၢမ်ႇမႃႇ ၸိူဝ်ႉၸၢတ်ႈလႄႈ မိူင်းၸိုင်ႈတႆး
- Details
- Created on 10 September 2015
- Written by တႆးလွတ်ႈလႅဝ်း
ဢၼ်သိုၵ်းၶၢင် KIA မႃးႄပႉၵိၼ် ၵဵပ်းသုိၵ်း ပူၼ်ႉပႅၼ်သုၼ်ႇလႆႈၵူၼ်း ၼ်ႂးၸုိင်ႈတႆး ၼင်ႇၵူၼ်းၼုမ်ႇတႆး လၢတ်ႈႄလႈ သိုၵ်းမၢၼ်ႈမႃးတဵၵ်းတဵင်၊ ႄပႉၵိၼ်၊ လူလၢႆ၊ ဢဝ်တၢႆ သိမ်းတီႈလိၼ် သူၼ်၊ ႁႆႈ၊ ၼႃး ပူၼ်ႉပႅၼ်သုၼ်ႇလႆႈၵူၼ်း၊ ၶႂၢၵ်ႈမူိင်းၸုိင်ႈတႆးမႃးၼႆႉ ဢမ်ႇၸ်ႂႈ မူိဝ်ႈဝႃး မူိဝ်ႈၼႆႉၵူၺ်း ပူၼ်ႉမႃးႁူဝ်သိပ်းပီႊ ယဝ်ႉ ၼင်ႇႁုိဝ်ေတဢမ်ႇလူင်လုိ်မ်းၼၼ်ႉ ထုၵ်ႇလီ လဵပ်ႈႁဵၼ်းၶုိၼ်းပုိၼ်းၸုိင်ႈတႆး ၵူႈသုိပ်ႇ ၵူႈပၢၼ် ေတႃႉတႆႇ ၶႆႈႄၼ လုၵ်ႈလၢၼ်ယူႇ။
ၵွပ်ႈၵူၼ်းမူိင်းႁဝ်း ဢမ်ႇမီးလွင်ႈထၢင်ႇႁၢင်ႈ လႆႈၶၢမ်ႇတၢမ်ႇသုိၵ်း ၽူႈၶႂၢၵ်ႈမူိင်းမႃး တဵၵ်းတဵင် ပူၼ်ႉပႅၼ် သုၼ်ႇလႆႈၵူၼ်းႄလႈ ၼင်ႇႁုိဝ်ေတပူၼ်ႉလွတ်ႈလႆႈ ၸၢတ်ႈပၢၼ်ၶီႈၶႃႈၼၼ်ႉ ဢုပ်ႇဢူဝ်းလွင်ႈတၢင်းလီ ၸွမ်းၼင်ႇေၶႃႈတူၵ်းလူင်း လိၵ်ႈႁူမ်ႈမၢႆပၢင်လူင် ( 1947 ) ေသ ေတႃႇသူႈ ဢမ်ႇလႆႈႄလႈ လူိဝ်ေသလူိၵ်ႈ သဵၼ်ႈတၢင်း ယိပ်းၵွင်ႈၵၢင်ႇလုၵ်ႉၽုိၼ်ႉ ေတႃႇသူႈၶုိၼ်းၼၼ်ႉ ဢမ်ႇမီးလၢႆးလႂ်ယဝ်ႉ။
တႃႇေတတုိၵ်းဢဝ် သုၼ်ႇလႆႈသုၼ်ႇပဵၼ်ၵူၼ်း ၶွင်ဝၢၼ်ႈမူိင်းၸုိင်ႈတႆးႁဝ်းၶုိၼ်းၼၼ်ႉ ေပႃးၵူၼ်းမူိင်း ၼ်ႂးၸုိင်ႈတႆးႁဝ်း ၵုမ်ႇႁူႉပုၼ်ႈသုၼ်ႇတူဝ် /သုၼ်ႇၸုမ်းေသ ႁဵတ်းၽ်ႂလၢႆးမၼ်း ဢဝ်တူဝ်လွတ်ႈ သူပ်းလၢတ်ႈတူဝ်ဢမ်ႇႁဵတ်းၼႆ ၵၢၼ်လုၵ်ႉၽုိၼ်ႉႁဝ်းေၵႃႈ ေတယိုတ်ႈယၢဝ်းၶၢဝ်းႁုိင် ၵူၼ်းမူိင်း/သုိၵ်း ၸၢင်ႈဢိမ်ႇမူိဝ်ႇ ယွၼ်ႉလၢႆးႁဵတ်းႁဝ်း ဢမ်ႇၶဝ်ႈၵၼ် ဢမ်ႇၽွမ်ႉၵၼ် ႁဵၼ်းႁ်ႂႈၵၢၼ်လုၵ်ႉၽုိၼ်ႉႁဝ်း ဢမ်ႇၶုိၼ်ႈၼႃႈၼႆၸုိင် ၵၢမ်ႇၵျၢမ်ႇမႃႇလူင် ၸူိဝ်ႉၸၢတ်ႈၸုိင်ႈတႆးႁဝ်း ေတႁၢင်ႈႁၢႆႉလူိဝ်ၵဝ်ႇ တုိၼ်းေတ ၸူမ်ႁၢႆ ယဵၼ်းၵႂႃႇ လူၺ်ႈႁဝ်းဢမ်ႇႁူႉတူဝ် ၼ်ႂးႄၵႈၵၢင်ပူိၼ်ႈ ဢမ်ႇႁၢင်ႉၼႆ ၽူႈႁၵ်ႉၸၢတ်ႈႁဝ်း ယႃႇလုိမ်း ဝူၼ်ႉပႃးေသၵမ်းေဢႃႈ။
ၵႃႈၸူဝ်ႈၵူၼ်းမူိင်း ၼ်ႂးၸုိင်ႈတႆးႁဝ်း ဢမ်ႇပႆႇပူၼ်ႉၸၢတ်ႈပၢၼ် ၽူႈၶႂၢၵ်ႈမူိင်းတဵၵ်းတဵင် တုိၵ်ႉႁၢမ်းသုၼ်ႇ လႆႈၵူၼ်းယူႇၼႆႉ ၸၢႆး/ယိင်း ၵူႈေၵႃႉ ယႃႇေပထုၵ်ႇၼီႈပိုၼ်း မူိၼ်ၼူၵ်ႉၸွၵ်ႇႄပႉလႅမ်ႈၶႃးေၵႃႈဢဝ်ၶႃး ၸၢင်ႉငႃးႄပႉတုမ်မႆႉေၵႃႈဢဝ်မႆႉ တုိၼ်းမီးပုၼ်ႈၽွၼ်း တၢင်ႇဝႆႉၼူိဝ်ႁူဝ်မႃႇႁဝ်း လူဝ်ႇႁူမ်ႈႁဵတ်း ႁူမ်ႈသၢင်ႈ ေတႃႇထုိင်ယူိင်းမၢႆ ေၶႃႈဢဵၼ်းဢၢၼ်းလူင်ႁဝ်းၼၼ်ႉယဝ်ႉ။
တႃႇေတမီးသုၼ်ႇလႆႈ “တႅပ်းတတ်းႁင်းေၶႃ”/ “လွတ်ႈလႅဝ်းၵွၼ်းေၶႃ ” ၼၼ်ႉ ေပႃး (ၵူၼ်းမူိင်း/ ပႃႇတီႇ/ တပ်ႉသုိၵ်း ) ၼ်ႂးၸုိင်ႈတႆး ယွမ်းမႃႇၼႃႉ သုၼ်ႇတူဝ် / သုၼ်ႇၸုမ်း ေ သဝႆႉၵၢၼ်ၸူိဝ်ႉၸၢတ်ႈ ပဵၼ်ယႂ်ႇ ၶဝ်ႈႁႃၽွမ်ႉႁူမ်ႈ ပဵၼ်မူႇၼုိင်ႈ ၸုမ်းလဵဝ်ၸုိင် တႆးတုိၼ်းမီးၵႃႈၶၼ် မီးၵုင်ႇမုၼ် ၽ်ႂေတဢမ်ႇႁတ်း ထၢင်ႇလဵၵ်ႉတူၺ်းတုိၼ်ႈ ၵူၺ်းဢမ်ႇၵႃး ေတပဵၼ်တီႈ သင်ႇၶႃႇႄလႈ ၵူၼ်းမူိင်း ၸၢဝ်းၶူိဝ်းၸုိင်ႈတႆး ၸ်ႂယႂ်ႇပိုင်ႈဢိင် တုိၼ်းေတထုိင်တီႈယူိင်းမၢႆ ဢမ်ႇႁၢင်ႉ ႁၼ်ထုိင်ၼင်ႇၼႆေဢႃႈ။
ၵူၼ်းေၵႃႉဢၼ်ဢမ်ႇႁၵ်ႉ ၸူိဝ်ႉၸၢတ်ႈဝၢၼ်ႈမူိင်း တူဝ်ၵဝ်ႇၼၼ်ႉ ယုမ်ႇယမ်ဝႃႈ ေတဢမ်ႇမီးၽႂ် ယွၼ်ႉၼၼ် တုၵ်းယွၼ်းထုိင် ၽူႈႁၵ်ႉၸၢတ်ႈႁဝ်း ၵူႈေၵႃႉ / ၵူႈၸဝ်ႈ ဝႆႉၵၢၼ်တႃႇၸူိဝ်ႉၸၢတ်ႈ လွတ်ႈပၢၼ် ၶႃႈပဵၼ်ယ်ႂႇေသ ႁူမ်ႈႁဵတ်းႁူမ်ႈသၢင်ႈ ေသၵမ်းေဢႃႈ ႉႉႉႉႉႉ။
ၶမ်းၶူိဝ်း (လၢႆးၶႃႈ)
09/09/ 2015
တႆးလွတ်ႈလႅဝ်း


text:
ဝၼ်းထီႉ 29-30/5/2016 ၵေႃပွင်ၵၢၼ် ႁူင်းႁဵၼ်းထမ်ႇမၸိုင်ႈတႆး ၸတ်းႁဵတ်း ပၢင်ၵုမ်ၶွပ်ႈႁူၵ်းလိူၼ် ပွၵ်ႈၵမ်းသီႇ တီႈ ၵျွင်းၵၢင်ဝဵင်း ဝဵင်းသႅၼ်ဝီ ၸိုင်ႈတႆးပွတ်းႁွင်ႇ ။
တွၼ်ႈတႃႇၶိုၼ်ႈႁွတ်ႈပၢင်ၵုမ်ၼႆႉ လႆႈမွၵ်ႇဝႆႉ ၸုမ်းၵေႃႇမတီႇ ဝဵင်းသီႇပေႃႉ ၊ ၼမ်ႉတူႈ ၊ ၼွင်ၶဵဝ် ၊ မိူင်းသူႈ ၊ ၵူတ်ႉၶၢႆ ၊ မိူင်းမိတ်ႈ ၊ လႃႈသဵဝ်ႈ ၊ ၵႃႇလိ ၊ ၵုၼ်ႁဵင် ၊ တူၼ်ႈတီး ၊ ၵုၼ်လူင် ၊ ႁူဝ်ပၢင်ႇ ၊ တၢင်ႉယၢၼ်း ၊ မိူင်းယႆ ၊ မိူင်းပၼ်ႇ ၊ မိူင်းပွၼ် ၊ ပၢင်ႇဢူႈလူင် ၊ ထုင်ႉပူင်း ၊ ပၢင်လွင်း ၊ မူႇၸႄႈ ၊ ၼမ်ႉၶမ်း ၊ မိူင်းၵိုင် ၊ ပၢင်လူင် ၊ လၢႆးၶႃႈ ၊ လၢင်းၶိူဝ်း ၊ ၼမ်ႉၸၢင် ၊ မိူင်းလူင် ၸဵမ်ၸိူဝ်းၼႆႉ – ဝႃႈၼႆ ။
လိူဝ်ၼၼ်ႉလႆႈမွၵ်ႇပႃးဝႆႉ ၸုမ်းမေႃသွၼ်ႁူင်းႁဵၼ်းထမ်ႇမ ၵူႈတူင်ႇဝဵင်းလႄႈ ၽူႈလဵပ်ႈႁဵၼ်းထႅင်ႈ တင်းၼမ်ဝႃႈၼႆ ။
တီႈၼႂ်းပၢင်ၵုမ်တေဢုပ်ႇဢူဝ်းၵၼ်လွင်ႈတႃႇတေၶိုၼ်ႈၸၼ်ႉထႅင်ႈ ၵၢၼ်လၵ်းသုတ်ႇ (တိၼ်ႇ ယူဝ်းၺုၼ်း တၢၼ်း ) ၊ တေႁဵတ်းႁိုဝ်ၵႄႈလိတ်ႈ တၢင်းယၢပ်ႇၽိုတ်ႇတွၼ်ႈတႃႇ ပိုတ်ႇပၢင်ၾိုၵ်းၽွၼ်ႉႁူင်းႁဵၼ်းထမ်ႇမ လႄႈတေဢုပ်ႇပႃး ၵၢၼ်ၾိုၵ်းၽွၼ်ႉမေႃသွၼ်ႁူင်းႁဵၼ်းမေႃသွၼ် ဝႃႈၼႆ ။
ယိူင်းဢၢၼ်း ပၢင်ၵုမ်တႄႉ – ယွၼ်ႉႁဝ်းၶႃႈ လႆႈမီးၵေႃမီးၸုမ်းယဝ်ႉလႄႈ ၼင်ႇႁိုဝ်ပေႃးတေႁူႉ လွင်ႈၶိုၼ်ႈ ယႂ်ႇ ၊ လွင်ႈယူပ်ႈယွမ်း ဢၼ်ႁဝ်းၶႃႈ ႁဵတ်းသၢင်ႈမႃး မၼ်းထိုင်ၸၼ်ႉလႂ် ။ လိူဝ်ၼၼ်ႉ ဢမ်ႇၵႃး ၼင်ႇႁိုဝ်ပေႃးတေၵႄႈၶႆ ပၼ်ႁႃ ၵူႈလွင်ႈလွင်ႈဢၼ်ပေႃႇပဵၼ်မႃးၼၼ်ႉလႄႈၸင်ႇလႆႈမီးၶေႃႈတႅပ်းတတ်း ဝႃႈ တေႁဵတ်းပၢင်ၵုမ် 6 လိူၼ်ၼိုင်ႈပွၵ်ႈ – ၼႆ ၸဝ်ႈသြႃႇ ဢူးဝိၸေႇယ ၵျွင်းၵၢင်ဝဵင်း ဝဵင်းသႅၼ်ဝီလၢတ်ႈၼင်ႇၼႆ ။
ၵေႃပွင်ၵၢၼ်ႁူင်းႁဵၼ်းထမ်ႇမၸိုင်ႈတႆးၼႆႉ ၸဝ်ႈၶူးပိင်ႇၺႃႇသႃႇရ ၵျွင်းၵွင်းမူးၶမ်း ၵျွင်းၵၢင်ဝဵင်း ဝဵင်းသီႇပေႃႉ ပဵၼ်ႁူဝ်ပဝ်ႈ ၊ ၵႅမ်ႁူဝ်ပဝ်ႈ – ၸဝ်ႈသြႃႇဢူးဝိၸေႇယ ၵျွင်းၵၢင်ဝဵင်း ဝဵင်းသႅၼ်ဝီ ၊ ၽူႈၼမ်းၼႂ်း လႄႈၽူႈမၢႆလူင် – ၸဝ်ႈၶူးသီႇရိထမ်ႇမ ၵျွင်းဝေႇလုဝုၼ်ႇ ဝဵင်းတူၼ်ႈတီး ၊ ၵႅမ်ၽူႈမၢႆ – ၸဝ်ႈၶူးပိင်ႇၺႃႇသႃႇမိ ၵျွင်းၵၢင်ဝဵင်း ဝဵင်းတၢင်ႉယၢၼ်း – ဝႃႈၼႆ ။
ပၢင်ၵုမ်လူင်ၵေႃပွင်ၵၢၼ်ႁူင်းႁဵၼ်းထမ်ႇမၸိုင်ႈတႆးၼႆႉ ပွၵ်ႈၵမ်း (1) လႆႈၸတ်းႁဵတ်းတီႈ ဝတ်ႉႁူမ်ႈယဵၼ် ဝဵင်းလႃႈသဵဝ်ႈ ၊ ပွၵ်ႈၵမ်း (2) ၵျွင်းတူၵ်း ဝဵင်းမိူင်းပွၼ် ၊ ပွၵ်ႈၵမ်း (3) ဝတ်ႉၵွင်းမူးၶမ်း ၵၢင်ဝဵင်း ဝဵင်းသီႇပေႃႉသေ ပွၵ်ႈၼႆႉ ပဵၼ်ပွၵ်ႈထီႉ (4) ။


text:
ဢိင်ၼိူဝ်ၸဝ်ႈၶိုၼ်းသႂ် ၽူႈၵွၼ်းလုမ်း PI ဢၼ်ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ် လႆႈၵႂႃႇထိုင်တီႈဝဵင်းလူင် တႃႈၵုင်ႈ ၼေႇပျီႇတေႃႇ၊ လႆႈၵႂႃႇၶဝ်ႈႁူမ်ႈပၢင်ၵုမ်လၢႆၸိူဝ်ႉလၢႆပိူင်၊ မိူၼ်ၼင်ႇ ၵၢၼ်ၵိုတ်းတိုၵ်းတူဝ်ႈမိူင်း (NCA) ၶွပ်ႈတဵမ်ပီသေ မီးၵၢၼ်ဢုပ်ႇဢူဝ်းထတ်းသၢင်ၶိုၼ်းလွင်ႈ NCA ၊ လွင်ႈဝၢင်းၽႅၼ်တႃႇမိူဝ်းၼႃႈ ၸိူဝ်းၼႆႉ။ ၶၢဝ်းတၢင်းၵိုတ်းတိုၵ်းမႃးၼႆႉ ၽွၼ်းလီမီးၸိူင်ႉႁိုဝ်၊ ၽွၼ်းၸႃႉ ဢၼ်တုမ်ႉယွၼ်ႈသမ်ႉမီးၸိူင်ႉႁိုဝ်ၼၼ်ႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၼင်ႇၼႆ။
ထၢမ်-မိူဝ်ႈဝူင်ႈပူၼ်ႉမႃးၼႆႉ ၶၢဝ်းတၢင်းတင်ႈတႄႇမွၵ်ႈဝၼ်းတီႈ 10-18/10/2016 ၼႆႉ ၸဝ်ႈႁဝ်းဢွၵ်ႇ ၶၢဝ်းတၢင်းၵႂႃႇ တၢင်းတႃႈၵုင်ႈ၊ ၼေႇပျီႇတေႃႇၸိူဝ်းၼႆႉ။ ၶၢဝ်းတၢင်းၼႆႉ မီးယိူင်းဢၢၼ်းၸိူင်ႉႁိုဝ် ၶႅၼ်းတေႃႈႁုပ်ႈယေႃႈလၢတ်ႈပၼ်ၽွင်ႈၶႃႈ?။
တွပ်ႇ-ယိူင်းဢၢၼ်းလူင် ဢၼ်ၵႂႃႇၵမ်းၼႆႉ မီး 2 လွင်ႈ။ လွင်ႈၼိုင်ႈ ဝၼ်းတီႈ 15 ၼႆႉ ၵၢၼ်လူင်းလၢႆးမိုဝ်း ၶေႃႈတူၵ်းလူင်းၵိုတ်းယိုဝ်းပတ်းပိုၼ်ႉ NCA ၶွပ်ႈၶူပ်ႇတဵမ်၊ တေမီးၵၢၼ်ၸတ်းႁဵတ်းပၢင်ပွႆးၶွပ်ႈၶူပ်ႇ။ ထႅင်ႈလွင်ႈၼိုင်ႈ ၼွၵ်ႈသေၵႂႃႇၶဝ်ႈပွႆးဝၼ်းၶွပ်ႈၶူပ်ႇ NCA ၼႆႉ ႁဝ်းၵၢၼ်ထတ်းသၢင်ၶိုၼ်း ၼိူဝ်ၶေႃႈတူၵ်းလူင်းႁဝ်း ဢၼ်ႁဵတ်းမႃးမိူဝ်ႈပီၵၢႆၼၼ်ႉ၊ ႁဝ်းလႆႈႁဵတ်းမႃးမီးဢီႈသင်လၢႆလၢႆ၊ ႁဝ်းဢွင်ႇမႃးမီး ဢီႈသင်လၢႆလၢႆ၊ ဢွင်ႇမႃးယွၼ်ႉပိူဝ်ႈသင်၊ ဢမ်ႇဢွင်ႇမႃးယွၼ်ႉပိူဝ်ႈသင်၊ ႁဝ်းသမ်ႉတေသိုပ်ႇႁဵတ်းၸိူင်ႉႁိုဝ် လွင်ႈၸိူဝ်းၼႆႉ၊ ႁဝ်းၵေႃႈလႆႈၵႂႃႇၶဝ်ႈၸွမ်း။
ထၢမ်-ပေႃးတူၺ်းဢၼ်ႁၢင်ႈႁႅၼ်းပၢင်ၵုမ် NCA ၶွပ်ႈၶူပ်ႇတဵမ်ပီၼႆႉ လႆႈႁၼ်ၽူႈယႂ်ႇၵူၼ်းလူင်လၢႆၾၢႆႇ၊ ၸဝ်ႈႁဝ်းၵေႃႈလႆႈၵႂႃႇၶဝ်ႈႁူမ်ႈ၊ ပႃးၸဵမ်တူဝ်ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇၵေႃႈ မွၵ်ႇလၢတ်ႈၶေႃႈၵႂၢမ်း ႁၼ်ဢွၵ်ႇၼႂ်းၶၢဝ်ႇၸဵမ်ၸိူဝ်းၼႆႉ။ ယူႇတီႈၸဝ်ႈႁဝ်းသေ ၾၢႆႇၽူႈၼမ်းၵၢၼ်သိုၵ်းၵေႃႈလီ၊ ၽူႈၼမ်းၵၢၼ်မိူင်းၵေႃႈလီ ထတ်းသၢင်လႆႈၸိူင်ႉႁိုဝ်ၽွင်ႈၶႃႈ?။
တွပ်ႇ-ပေႃးတူၺ်းမိူဝ်ႈဝၼ်းတီႈ 14 ၊ ဢွၼ်တၢင်းဝၼ်းတေၸတ်း ပၢင်ၶွပ်ႈၶူပ်ႇၼႆႉ တေလႆႈႁၼ်ဝႃႈ တူဝ်ၼၢင်းဢွင်ႇသၢၼ်းၸုၵျီႇလႄႈ တင်းၾၢႆႇၽူႈၵွၼ်းသိုၵ်းသုင်သုတ်း ၸွမ်သိုၵ်းလူင်မိၼ်းဢွင်ႇလၢႆႇ ၶဝ်ၵေႃႈႁူပ်ႉထူပ်းၵၼ်။ ဢိင်ၼိူဝ်ဢၼ်ၶဝ်ႁူပ်ႉထူပ်းၵၼ်ၼႆႉ မၼ်းပဵၼ်ဢၼ်လမ်ႇလွင်ႈ ႁဝ်းႁၼ်ထိုင်ၸိူင်ႉၼင်ႇၼႆ။
လုၵ်ႉတီႈၶဝ်ႁူပ်ႉထူပ်းၵၼ်သေ မၼ်းဢွၵ်ႇမႃးၶေႃႈၵႂၢမ်း ဢၼ်ၶဝ်လူဝ်ႇလၢတ်ႈၸႃၼႂ်းဝၼ်းတီႈ 15 ၼၼ်ႉ။ ဝၼ်းတီႈ 15 ၼၼ်ႉ ပိူင်လူင်မၼ်း ၼၢင်းဢွင်ႇသၢၼ်းၸုၵျီႇ လၢတ်ႈဝႃႈ- ၸၢဝ်းၶိူဝ်းၶဝ်ၵေႃႈမၼ်းမီးလွင်ႈ ၸဵပ်းၸႂ်ၼမ်။ ၵူၺ်းၵႃႈ ႁဝ်းၼႆႉ မၼ်းလူဝ်ႇလႆႈပူၼ်ႉလွင်ႈၸဵပ်းၸႂ်၊ မိူဝ်းၼႃႈမႃး ၼင်ႇႁိုဝ်ႁဝ်းတေဢမ်ႇပဵၼ် ထႅင်ႈၼၼ်ႉ ႁဝ်းတေႁဵတ်းၸိူင်ႉႁိုဝ်ဢၼ်ဝႃႈၼႆႉ ႁဝ်းလူဝ်ႇဢွၼ်ၵၼ်ဝူၼ်ႉၶိုင်သေ ဝၢင်းၽႅၼ်ႁဵတ်းသၢင်ႈၵႂႃႇ။ ပေႃးဢဝ်လၢႆၾၢႆႇဝႃႈ မၼ်းၼၢင်းဢမ်ႇလၢတ်ႈမိူၼ်ၼင်ႇၽူႈဢွၼ်ႁူဝ် လူင်ပွင်ၸိုင်ႈ၊ မၼ်းၼၢင်းလၢတ်ႈ မိူၼ်ၼင်ႇ တီႈၵိူဝ်းၵုမ်ၶွင်ဝၢၼ်ႈမိူင်း၊ ဢမ်ႇလိူၵ်ႈၸၢဝ်းၶိူဝ်း၊ ႁွင်ႈၵၢၼ်၊ မူႇၸုမ်းသေလၢတ်ႈ ႁၼ်ထိုင်ၸိူင်ႉၼင်ႇၼႆ။
ၵူၺ်းၵႃႈ ပေႃးဝႃႈႁဝ်းထွမ်ႇတူၺ်းတီႈ ၽူႈၵွၼ်းသိုၵ်းသုင်သုတ်းလၢတ်ႈၸိုင် ၶေႃႈၵႂၢမ်းမၼ်းၸဝ်ႈလၢတ်ႈတႄႉ ဢူၼ်ႈဢွၼ်ႇယူႇ။ ၵူၺ်းၵႃႈ ၶေႃႈၵႂၢမ်းဢၼ်မၼ်းၸဝ်ႈလၢတ်ႈၸိူဝ်းၼၼ်ႉ လႆႈႁၼ်ဝႃႈ- မၼ်းၸဝ်ႈၵေႃႈယင်း ၸုၵ်းမၼ်ႈၼိူဝ် လၵ်းၵၢၼ် ဢၼ်ၾၢႆႇတပ်ႉသိုၵ်းၶဝ်တမ်းဝၢင်းဝႆႉ ၸဵမ်မိူဝ်ႈပၢၼ်ၸွမ်သိုၵ်းလူင်တၢၼ်းသူၺ်ႇ။ ၵွပ်ႈသင်ဝႃႈလႆႈၸိူင်ႉၼႆ ပိူင်ၼိုင်ႈၵေႃႈ တိုၼ်းတေလႆႈၸုၵ်းၼိူဝ် 2008 ၵူၺ်းယဝ်ႉ၊ မၼ်းလၢတ်ႈၼင်ႇၼႆ။
ထႅင်ႈလွင်ႈၼိုင်ႈ မၼ်းလၢတ်ႈဝႃႈ- ပေႃးႁဝ်းတူၺ်းႁူဝ်ၵူၼ်း ၸႄႈမိူင်းလႂ်ၸႄႈမိူင်းၼၼ်ႉ၊ မိူၼ်ၼင်ႇမိူင်းတႆး ၼႆၵေႃႈ တႆးဢမ်ႇတဵမ် 50% ၊ မီး 39% ။ မိူၼ်ၼင်ႇမိူင်းၶၢင်ၵေႃႈ ဢၼ်ပဵၼ်ၵျိင်းၽေႃးၼႆႉ မီးမွၵ်ႈ 17% ၵူၺ်း၊ မၢၼ်ႈမီး 29% ၊ တႆးမီး 23% ။ ၵွပ်ႈပိူဝ်ႈၸိူင်ႉၼၼ်လႄႈ တေလႆႈဝႃႈမၼ်းပၼ်သတိ၊ ၸိူဝ်းသူပဵၼ်တႆးၵေႃႈ မၼ်းဢမ်ႇၸႂ်ႈၸုမ်းဢၼ်ႁူဝ်ၵူၼ်းၼမ်လိူဝ်ပိူၼ်ႈ ၼႂ်းမိူင်းတႆး။ မိူင်းၶၢင် ၶႅၼ်းၼႃးလူႇၵွၼ်ႇ၊ ၸၢဝ်းၶိူဝ်းၶၢင် မီးဢေႇလိူဝ်တၢင်ႇၸၢဝ်းၶိူဝ်းလူးၵွၼ်ႇ၊ ၵွပ်ႈၼၼ်လႄႈ ဢၼ်သူၸဝ်ႈတေၶိုၼ်ႈၶၼ်မၼ်းယူႇတိၵ်းတိၵ်းၼၼ်ႉ မၼ်းဢမ်ႇၸႂ်ႈလွင်ႈမၼ်း။ လွင်ႈၸိူဝ်းၼႆႉ ႁဝ်းတေယွမ်းတေႃႇသူၼႆ တေဢမ်ႇပေႃးမီး၊ လႅပ်ႈပွင်ႇၸိူင်ႉၼၼ်။
ယွၼ်ႉပိူဝ်ႈၼၼ်လႄႈ ပေႃးႁဝ်းထွမ်ႇတူၺ်း ဢၼ်လၢတ်ႈၵႂႃႇတင်း 2 ၾၢႆႇၸိူဝ်းၼႆႉ ယူႇတီႈတပ်ႉသိုၵ်း လႄႈသင်၊ ယူႇတီႈၼၢင်းဢွင်ႇသၢၼ်းၸုၵျီႇလႄႈသင်၊ ၶၵ်ႉၵၢၼ်ငမ်းယဵၼ်ၼႆႉ ၶဝ်ၵေႃႈတေဢမ်ႇၶႂ်ႈဝႆႉႁိုင်ၵႃႈႁိုဝ်၊ ၶဝ်ၶႂ်ႈႁဵတ်းၵႂႃႇဝႆးဝႆး။ မိူၼ်ၼင်ႇမိူဝ်ႈလိူၼ်ၵျႅၼ်ႊၼိဝ်ႊရီႊ လႆႈပိုၼ်ၽၢဝ်ႇဝႆႉဝႃႈ 3 ပီတေႃႇ 5 ပီ၊ ၶဝ်ၶႂ်ႈလႅပ်ႈႁဵတ်း ၵႂႃႇၸွမ်းၸိူင်ႉၼၼ်။
ငဝ်းလၢႆးတႃႇတေသိုပ်ႇႁဵတ်းၵႂႃႇၵေႃႈ မီးဝႆႉ၊ ယွၼ်ႉပိူဝ်ႈဝႃႈ 1.ၼၢင်းဢွင်ႇသၢၼ်းၸုၵျီႇၼႆႉ လႆႈႁပ်ႉသဵင် ၵမ်ႉထႅမ် တီႈၵူၼ်းမိူင်းဝႆႉတင်းမိူင်း၊ မၼ်းတေဢဝ်ႁႅင်းၼႆႉ။ 2. မၼ်းသမ်ႉလႆႈႁပ်ႉသဵင်ၵမ်ႉထႅမ်တီႈလုမ်ႈၾႃႉ၊ မၼ်းၵေႃႈတေဢဝ်ႁႅင်းၸိူဝ်းၼႆႉသေႁဵတ်းၵႂႃႇ။ ၵွပ်ႈၼၼ်လႄႈ ပုၼ်ႈတႃႇၸၢဝ်းၶိူဝ်းၸိူဝ်းဢၼ် ဢမ်ႇၸႂ်ႈမၢၼ်ႈၸိူဝ်းၼၼ်ႉ မၼ်းထိုင်ၶၢဝ်းယၢမ်းလူဝ်ႇလႆႈမႃးထတ်းသၢင်ဝႃႈ ဢၼ်ႁဝ်းပေႉပုၼ်ႈၼိူဝ် လူင်ပွင်ၸိုင်ႈမီးသင်၊ ဢၼ်ႁဝ်းၵၢၼ်ႉပုၼ်ႈၼိူဝ်လူင်ပွင်ၸိုင်ႈၼႆႉမီးသင်၊ ဢၼ်ႁဝ်းၸၢင်ႈသဵတ်ႈၵႃႈသဵတ်ႈႁူဝ် တင်းလူင်ပွင်ၸိုင်ႈမီးသင်၊ ႁဝ်းထုၵ်ႇလႆႈၶႆႈၸႂ်။
မိူၼ်ၸိူင်ႉၼင်ႇငဝ်းလၢႆးမိူဝ်ႈလဵဝ်ၼႆႉ ႁႂ်ႈတၢင်းမုင်ႈမွင်းမူတ်းသဵင်ႈပႅတ်ႈတႄႉဢမ်ႇၸႂ်ႈ၊ တိုဝ်ႉတၢင်းမၼ်းၵေႃႈ မီးဝႆႉၽွင်ႈယူႇ။ ၵွပ်ႈသင်လႃႇ မိူၼ်ၼင်ႇလွၵ်းပိူင်ၾႅတ်ႊၻရႄႊလ်၊ ဢၼ်လၢတ်ႈယူႇၼႆႉ ပဵၼ်ၾၢႆႇၵူၼ်းလူင်ၶဝ်ၵူၺ်း၊ ၵူၺ်းၵႃႈ ၵူၼ်းမိူင်းမၢၼ်ႈတင်းၼမ်ယင်းပႆႇပွင်ႇၸႂ်။ ၽူႈဢွၼ်ႁူဝ်ဢၼ်ၶဝ်ဝႆႉ သုင်သုတ်းၼႆႉ သမ်ႉပဵၼ်ၼၢင်းဢွင်ႇသၢၼ်းၸုၵျီႇ ဢၼ်ပဵၼ်တီႈၵိူဝ်းၵုမ်ၸိုင်ႈမိူင်း၊ ပေႃးဝႃႈၼၢင်းဢွင်ႇသၢၼ်းၸုၵျီႇဝႃႈၼႆတႄႉ တင်းၼမ်ၵေႃႈတႃႇတေထဵင်ၼႆႉ ဢမ်ႇပေႃးမီး။
ပေႃးၸိူင်ႉၼၼ် ၼၢင်းၵေႃႈသမ်ႉပၼ်ၵတိဝႆႉ လၢတ်ႈဝႆႉဝႃႈ ႁဝ်းတေတင်ႈမိူင်းၻီႊမူဝ်ႊၶရေႊၸီႊ ၾႅတ်ႊၻရႄႊလ်။ ပေႃးၸိူင်ႉၼၼ် ပုၼ်ႈတႃႇၵူၼ်းမိူင်းၵမ်ႉထႅမ်သေ တေဢမ်ႇသၢၼ်ၶတ်းၼႆႉ မီးလိူဝ်ပၢၼ်ၸွမ်ၸိုင်ႈတဵင်းၸဵင်ႇ ယင်းပဵၼ်လူင်ပွင်ၸိုင်ႈယူႇ။ ယွၼ်ႉၼၼ် ၼႆႉၵေႃႈပဵၼ်တိုဝ်ႉတၢင်းဢၼ်ၼိုင်ႈ ဢၼ်ႁဝ်းလီၸႂ်ႉ။ ဢၼ်ဢမ်ႇပေႃးပဵၼ်တိုဝ်ႉတၢင်းလီသမ်ႉ ယွၼ်ႉပိူဝ်ႈဝႃႈ မၼ်းၼၢင်းလႆႈႁပ်ႉသဵင်တီႈၵူၼ်းမိူင်း ၾၢႆႇၼိုင်ႈ၊ သဵင်ၵမ်ႉထႅမ်တီႈလုမ်ႈၾႃႉၾၢႆႇၼိုင်ႈ။ ပေႃးမၼ်းၼၢင်းဝႃႈ သူၸဝ်ႈယွၼ်းမႃးၼိုင်ႈပၢၵ်ႇ (100)ၼႆႉ ၵဝ်ၶႃႈႁဝ်းတေပၼ်လႆႈႁႃႈသိပ်း (50) ၵူၺ်းယဝ်ႉၼႆၵေႃႈ တႃႇတေထဵင်ၼႆႉ မၼ်းၶႂ်ႈယၢပ်ႇ။
(ၶႅၼ်းတေႃႈပႂ်ႉသိုပ်ႇဢၢၼ်ႇထႅင်ႈတွၼ်ႈ 2)


text:
သင်ၶၸဝ်ႈ ၸိုင်ႈတႆး ပွတ်းဢွၵ်ႇၶူင်း ၶဝ်ႈတိုဝ်းၵမ်ပရိဝၢတ်ႈ တီႈဝတ်ႉထမ်မိၵ ပုပ်ႉပရႃမ (ဝတ်ႉၵၢတ်ႇတဝ်ႇ) ဝၢၼ်ႈၵၢတ်ႇတဝ်ႇ ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ။
ဝၼ်းတီႈ 02/01/2017 ယၢမ်းဝၢႆးဝၼ်း 13:00 မူင်း သင်ၶၸဝ်ႈ(ၵိူင်းၾၢႆႇတႆး) ပွတ်းဢွၵ်ႇၶူင်း ႁူမ်ႈၵၼ်ပိုတ်ႇပၢင်ၶဝ်ႈပရိဝၢတ်ႈ တိုဝ်းၵမ် တႃႇၶၢဝ်းတၢင်း 10 ဝၼ်း တီဝတ်ႉထမ်မိၵ ပုပ်ႉပရႃမ (ဝတ်ႉၵၢတ်ႇ တဝ်ႇ) ဝၢၼ်ႈၵၢတ်ႇတဝ်ႇ ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင်၊ ၵမ်းပွၵ်ႈ (67) ၵမ်းထူၼ်ႈ (6)။ သင်ၶၸဝ်ႈ တင်းမူတ်း မႃးၶဝ်ႈတိုဝ်းၵမ် 70 ပၢႆ ဝႃႈၼႆ ။
ၸဝ်ႈၶူးၵေႃးဝိသ ၽူႈပွင်ၵၢၼ်ၵူႈလွင်ႈလွင်ႈ ၵေႃပွင်ပဵၼ် ပၢင်ၶဝ်ႈတိုဝ်းၵမ်/ၶဝ်ႈဝၢတ်ႈ လၢတ်ႈဝႃႈ “ ပီၼႆႉ သင်ၶၸဝ်ႈ မႃးၶဝ်ႈႁူမ်ႈတိုဝ်းၵမ် မီး 77 တူၼ်၊ ႁူမ်ႈပႃးၸဝ်ႈသၢင်ႇ တင်းမူတ်း မီး 180 တူၼ်၊ သင်ၶၸဝ်ႈ ဢၼ်ဢမ်ႇမႃးၶဝ်ႈတိုဝ်းၵမ် လုတ်ႈဝႆႉသမ်ႉ ဝတ်ႉ/ၵျွင်းလူင်မိူင်းပဵင်း၊ ဝတ်ႉၵမ်မထၢၼ်းလွႆမေႃး ၸႄႈဝဵင်းတႃႈၶီႈလဵၵ်း၊ ဝတ်ႉၸဝ်ႈတူၼ်ၶူးဝၸီႇပဵၵ်ႉ ၵုင်းသႃႇ ၸႄႈဝဵင်းၵဵင်းတုင် ၸဵမ်ၸိူဝ်းၼႆႉ ဝႃႈၼႆ ။
ပၢင်ပိုတ်ႇၶဝ်ႈတိုဝ်းၵမ် ပရိဝၢတ်ႈ ပွၵ်ႈၵမ်း 67 ၵမ်းထူၼ်ႈ 6 ၸတ်းႁဵတ်း တီႈဝတ်ႉၵၢတ်ႇတဝ်ႇ။ ၶၢဝ်းယၢမ်း ဝၢႆးဝၼ်း သင်ၶၸဝ်ႈ ၵႅတ်းမၢႆလၢႆႈ ၽႅတ်းၼမ်ႉမၢၵ်ႇၶွၼ် ပိုတ်ႇပၢင်၊ ပၢင်တိုဝ်းၵမ်ပရိ ဝၢတ်ႈ သင်ၶၸဝ်ႈၵိူင်းၾၢႆႇတႆးၼႆႉ တေၸတ်းႁဵတ်း ဝၼ်းတီႈ 02-13/01/2017 ဝႃႈၼႆ ။
ပီၼႆႉ သင်ၶၸဝ်ႈၵိူင်းၾၢႆႇတႆး တၢင်းပွတ်းဢွၵ်ႇၶူင်း တင်းမူတ်းလႆႈမွၵ်ႇပၢင်း ဝႆႉ ႁူဝ်ဝတ်ႉ/ၵျွင်း မီး 44 ဝတ်ႉ မိူၼ် ၸႄႈဝဵင်းမိူင်းပဵင်း 6 ဝတ်ႉ၊ ၸႄႈဝဵင်းတႃႈၶီႈလဵၵ်း 5 ဝတ်ႉ၊ မိူင်းယၢင်း 2 ဝတ်ႉ၊ မိူင်းၶၢၵ်ႇ 1 ဝတ်ႉလႄႈ ၼႂ်းၵဵင်းတုင် 30 ဝတ်ႉ ဝႃႈၼႆ ။
သင်ၶၾၢႆႇမိူင်း(ၵိူင်းယူၼ်း)သမ်ႉ ပီၼႆႉ ၸတ်းႁဵတ်း 3 တီႈ မိူၼ် ဝတ်ႉသၢဝ်းပႅတ်ႇ၊ ဝတ်ႉသႃမၵ်ႉၶီး ဝၢၼ်ႈၵၢတ်ႇတဝ်ႇလႄႈ ဝတ်ႉယၢင်းၵႅဝ်ႈ ဢိူင်ႇၵၢတ်ႇထၢႆႈ ၸိူဝ်းၼႆႉ တႄႇၶဝ်ႈဝၢတ်ႈ ၼႂ်းဝၼ်းတီႈ 29/12/2016-09/01/2017 ဝႃႈၼႆ ။
လႅဝ်ႇၶၢဝ်ႇ လႅတ်ႇၼုမ်ႇမၢင်းရၢႆး


text:
ၶမ်ႈဝၼ်းၽိတ်ႈ လိူၼ်ႁူၵ်းၼၼ်ႉ ပီႈၼွင်ႉၵူၼ်းမိူင်း(ၵူၼ်းယူၼ်း)၊ ၵူၼ်းထႆးလႄႈ ပီႈၼွင်ႉတႆး ဢွၼ်ၵၼ်ပႆၶိုၼ်ႈလွႆထၢတ်ႈသူးထဵပ်ႈ ဝဵင်းၵဵင်းမႆႇသေ ယူႇတီႈၾၢႆႇၸဝ်ႈၼႃႈတီႈပလိၵ်ႈထႆး လႆႈၵူတ်ႇ ထတ်း ၵူၼ်းၼုမ်ႇတႆး ၸိူဝ်းပႆၶိုၼ်ႈလွႆ ၵူတ်ႇထတ်းႁၼ်မႅၼ်ႈ ၶိူင်ႈၸႂ်ႉ ၼႂ်းၵၢၼ် ၽိတ်းမေႃးၵၼ် မိတ်ႈ၊ တႃမိုဝ်းလဵၵ်း၊ ၵွင်ႈပွတ်း(ပွမ်) လႄႈ ၵူင်ႇၵွၼ် ၸဵမ်ၸိူဝ်းၼႆႉ။
ဝၼ်းတီႈ 09/05/2017 ယၢမ်းၵၢင်ၶမ်ႈ တီႈသဵၼ်ႈတၢင်းၶိုၼ်ႈလွႆထၢတ်ႈသူးထဵပ်ႈ(သုထဵပ်ႉ) ဝဵင်း ၵဵင်းမႆႇ ၸိုင်ႈ ထႆး ယူႇတီႈၸဝ်ႈၼႃႈတီႈပလိၵ်ႈ ၾၢႆႇႁူမ်ႇလူမ်ႈလႄႈ ၾၢႆႇၸဝ်ႈၼႃႈတီႈပလိၵ်ႈပႃႇမႆႉ ထၢင်ႇၽိူမ် သေ ႁွင်ႉၵူတ်ႇထတ်းၵူၼ်းၼုမ်ႇတႆး ၸိူဝ်းပႆၶိုၼ်ႈလွႆသူးထဵပ်ႈၼၼ်ႉ လႆႈၵူတ်ႇထတ်း ႁၼ်မႅၼ်ႈၸွမ်း တူဝ် မိူၼ်ၼင်ႇ တႃမိုဝ်းလဵၵ်း 3 ဢၼ်၊ မိတ်ႈ 10 ပၢႆ၊ ၵၢင်ႇၵွၼ် 3 ဢၼ်လႄႈ ၵွင်ႈပွတ်း (ဢၼ် ပွမ်) 1 လဝ်း။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈၼႃႈတီႈပလိၵ်ႈ ၾၢႆႇႁူမ်ႇလူမ်ႈ လႆႈၵုမ်းၶင်တူဝ်သေ ဢဝ်သူင်ႇႁူင်းပလိၵ်ႈၸႄႈဝဵင်းၵဵင်းမႆႇၵမ်းလဵဝ် ဝႃႈၼႆ။
ၵူၼ်းတူင်ႉၼိုင်တူင်ႇဝူင်းတႆး ၼႂ်းမုၵ်ႉၸုမ်းၸၢဝ်းၶိူဝ်းတႆး ၵဵင်းမႆႇ ၵေႃႉၼိုင်ႈလၢတ်ႈဝႃႈ “ ပဵၼ်လုၵ်ႈ ဢွၼ်ႇတႆးႁဝ်း ၵမ်းလဵဝ်ယဝ်ႉ။ မၢင်ၵေႃႉပႃးမိတ်ႈ၊ တႃမိုဝ်းလဵၵ်း၊ ၵူင်ႇၵွၼ်လႄႈ ၵွင်ႈပွတ်း (ဢၼ်ပွမ်) ၸဵမ်ၸိူဝ်းၼႆႉ။ ၵူၼ်းၼုမ်ႇတႆး ထႅင်ႈၵေႃႉၼိုင်ႈတႄႉ သမ်ႉဢမ်ႇမီးဝတ်းဝႂ်သင်၊ သမ်ႉပႃး ဢၼ်ၽိတ်း ပၵ်းပိူင်မႃးၸွမ်းတူဝ်ထႅင်ႈလူးၵွၼ်ႇ၊ လွင်ႈၼႆႉၶႃႈၵေႃႈ ၵႂႃႇဢုပ်ႇၸွမ်း လၢတ်ႈၸွမ်း တီႈၸဝ်ႈၼႃႈတီႈ ၶဝ်ယူႇ” ဝႃႈၼႆ။
ၸဝ်ႈၼႃႈတီႈပလိၵ်ႈ လၢတ်ႈဝႃႈ “ ႁဝ်းတႄႉၶႂ်ႈႁႂ်ႈပွႆႇပၼ်တူဝ်ၶဝ်ၶိုၼ်းယူႇ ၵူၺ်းၵႃႈဝႃႈ ၶဝ်သမ်ႉ ပႃးၵႂႃႇၶိူင်ႈၶႃႈႁႅမ်ၵူၼ်းၸိူဝ်းၼႆႉ ဝၼ်းပိူၼ်ႈ ၵႂႃႇ ႁဵတ်းၵၢၼ်လီၵုသူလ်။ ၸိူင်ႉႁိုဝ်ၵေႃႈ ႁႂ်ႈဢဝ်သူင်ႇ ႁူင်းပလိၵ်ႈသေ ပၼ်တူတ်ႇတၢမ်ႇယဝ်ႉ ၸင်ႇၵွႆႈပွႆႇပၼ်ၶိုၼ်း ၸွမ်းၼင်ႇပၵ်းပိူင်မီး ၼၼ်ႉလီ သေပိူၼ်ႈ။ လိူဝ်ၼၼ်ႉ ၵူၼ်းၼုမ်ႇတႆး၊ ထႆး ဢၼ်ပႃးၶိူင်ႈ ၽိတ်း မေႃးၵၼ်သေ ပႆၶိုၼ်ႈထၢတ်ႈ သူးထဵပ်ႈၼၼ်ႉ ယင်းမီးတင်းၼမ်ယူႇ” ဝႃႈၼႆ။
ၵူၼ်းၼုမ်ႇတႆး 8 ၵေႃႉ ဢၼ်တီႉၺွပ်းလႆႈ ၶိူင်ႉၸႂ်ႉၽိတ်းမေႃးၵၼ်ၼၼ်ႉ ပဵၼ်ၵူၼ်းၼုမ်ႇသႅၼ်း ဢႃယု 15-18 ပီ ၵမ်ႈၼမ်။ ၼွၵ်ႈလိူဝ်ၼၼ်ႉ ၸဝ်ႈၼႃႈတီႈပလိၵ်ႈၶဝ် ၵူတ်ႇထတ်းတီႉၺွပ်းလႆႈ ၵူၼ်းၸိူဝ်းပႃး သူႇရႃႇၼမ်ႉလဝ်ႈ၊ ပီႊယိူဝ်ႊ ၸဵမ်ၸိူဝ်းၼႆႉၵေႃႈမီး။ ၵူၺ်းၵႃႈ လွင်ႈၼႆႉတႄႉ ၸဝ်ႈၼႃႈ တီႈၶဝ် ႁႂ်ႈထွၵ်ႇပႅတ်ႈသေ ပွႆႇတူဝ်ၶိုၼ်း ဝႃႈၼႆ။
ပေႃးထိုင်မႃး ၼႂ်းဝၼ်းၽိတ်ႈလိူၼ်ႁူၵ်းမႂ်ႇ 14 ၶမ်ႈၼႆႉ ပီႈၼွင်ႉၵူၼ်းထႆး၊ ၵူၼ်းမိူင်းလႄႈ ပီႈ ၼွင်ႉတႆး ဢွၼ်ၵၼ်ပႆၶိုၼ်ႈထၢတ်ႈသူးထဵပ်ႈၵူႈပီ။ ယွၼ်ႉၸွမ်းၼင်ႇထုင်းပီႈၼွင်ႉထႆး၊ ပီႈၼွင်ႉမိူင်း တၢင်းပွတ်း ၵဵင်းမႆႇ မီးဝႆႉ ၶွပ်ႈၶူပ်ႇပီလႂ်ၼိုင်ႈပွၵ်ႈ ဢွၼ်ၵၼ်ပႆၶိုၼ်ႈဝၢႆႈသႃ ထၢတ်ႈၵွင်းမူး သူးထဵပ်ႈ ဝႃႈၼႆ။


text:
လွင်ႈတိုၼ်းဢမ်ႇလႆႈၽၢတ်ႇဢွၵ်ႇ ဢၼ်ပဵၼ်ပၼ်ႁႃလူင် ဢုပ်ႇဢူဝ်းၶွင်ႉၶမ်ၵၼ်ၼၼ်ႉ လိုၼ်းသုတ်း လႆႈဢဝ်ဝႆႉတႂ်ႈၽိူၼ်ၸွမ်းၵၼ်တင်း လွင်ႈၶဵၼ်ႇတႅမ်ႈပိူင်ပိုင်းၸႄႈမိူင်း၊ လွင်ႈသုၼ်ႇလႆႈတႅပ်းတတ်းတူဝ်ၵဝ်ႇ ႁင်းၶေႃ။ လွင်ႈၼႆႉ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း RCSS တွပ်ႇလၢတ်ႈဝႆႉတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ထၢမ်-ထႅင်ႈတွၼ်ႈၼိုင်ႈ ႁဵတ်းႁိုဝ်ၵႄႈလိတ်ႈၶႃႈ ဢၼ်ၶွင်ႉၶမ်ၵၼ် ၵဵဝ်ႇၵပ်းလွင်ႈ တိုၼ်းတေဢမ်ႇလႆႈၽၢတ်ႇဢွၵ်ႇၼႆႉ?။
တွပ်ႇ-မိူဝ်ႈတႄႇမၼ်းပၢင်ၵုမ်လူင်ၼႆႉ ဢၢၼ်းႁဵတ်းထိုင်ဝၼ်းတီႈ 28 ၵူၺ်း၊ 24 ထိုင် 28 ၊ ၵူၺ်းၵႃႈမၼ်းမႃးၶမ် ဢၼ်ၼႆႉသေ လႆႈၶိုၼ်းထႅမ်ထႅင်ႈဝၼ်းၼိုင်ႈ တေႃႇထိုင် 29 ။ ပၢင်ၵုမ် UPDJC ၼႆႉ ၸတ်းႁဵတ်းဝၼ်းတီႈ 28 တင်ႈတႄႇၵၢင်ၼႂ် 9 မူင်းႁၢၼ်ႉတေႃႇထိုင်ၵၢင်ၶမ်ႈ 6-7 မူင်း တင်းဝၼ်း။ တီႈပၢင်ၵုမ်လူင်ၼၼ်ႉ မၼ်းမႃးၶွင်ႉၶမ်တီႈ တိုၼ်းတေဢမ်ႇလႆႈၽၢတ်ႇဢွၵ်ႇ ၼၼ်ႉၵူၺ်း။
ပေႃးမႃးႁုပ်ႈသေလၢတ်ႈ ၾၢႆႇပႃႇတီႇၵေႃႈ ဢမ်ႇႁၼ်လီ၊ ၾၢႆႇၸုမ်းၸၢဝ်းၶိူဝ်း EAO ၵေႃႈဝႃႈ ႁဝ်းတိုၼ်းဢမ်ႇႁၼ်လီ၊ ပေႃးမႃးသႂ်ႇ မၼ်းတေတုမ်ႉတိူဝ်ႉလၢႆၾၢႆႇ၊ မၼ်းတေႁဵတ်းႁႂ်ႈတၢင်းတိူၵ်ႈတၢင်းတၼ်ပႅတ်ႈ၊ မၼ်းတေၸၢင်ႈ ပိၵ်ႉဢိုတ်းသဵၼ်ႈတၢင်းၸိူဝ်းဢၼ် ပႆႇၶဝ်ႈမႃးၼႂ်းၶၵ်ႉၵၢၼ်ၼႆႉ ၼႆလႄႈဢမ်ႇလီသႂ်ႇ၊ တင်းၼမ်ၵေႃႈႁၼ်ထိုင်ၸိူင်ႉၼၼ်။
ၾၢႆႇပႃႇတီႇၶဝ်ၵေႃႈဝႃႈ- “ပေႃးၼၼ်ႁဝ်းမႃးလႅၵ်ႈလၢႆႈတူၺ်းၶေႃႈၵႂၢမ်း မၼ်းဢိတ်းၼိုင်ႈ၊ ႁႂ်ႈၶေႃႈၵႂၢမ်းမၼ်း ပေႃးလီထွမ်ႇဢိတ်းၼိုင်ႈ” ၸိူင်ႉၼၼ်ၵေႃႈမီး။ ၾၢႆႇၸုမ်းၸၢဝ်းၶိူဝ်း EAO မၢင်ၸုမ်းၵေႃႈဝႃႈ “ႁဝ်းၶႃႈၸၢမ်းလႅၵ်ႈလၢႆႈတူၺ်း ၼိူဝ်ႉၵႂၢမ်းမၼ်းတူၺ်း၊ ႁႂ်ႈၼိူဝ်ႉၵႂၢမ်းမၼ်းၶႅမ်ႉလႅပ်ႈဢိတ်းၼိုင်ႈ”။ ဝႃႈၼၼ်သေတႃႉ ၾၢႆႇတပ်ႉသိုၵ်းတိုၼ်းဢမ်ႇယွမ်း “ႁဝ်းတႄႉတိုၼ်းယိပ်းဢၼ်ၼႆႉၵူၺ်း၊ တိုၼ်းတေဢမ်ႇလႆႈၽၢတ်ႇဢွၵ်ႇ၊ တိုၼ်းတေဢမ်ႇလႆႈယႃႉ၊ ၼႆႉပဵၼ်ပိူင်တပ်ႉသိုၵ်းႁဝ်းယဝ်ႉ” ၶဝ်ၵေႃႈၶႅင်ၸိူင်ႉၼၼ်။
ပေႃးၸိူင်ႉၼၼ်ၵေႃႈ ၾၢႆႇပႃႇတီႇၵေႃႈဢမ်ႇႁပ်ႉ၊ ၾၢႆႇၸုမ်းၸၢဝ်းၶိူဝ်း EAO ႁဝ်းၶႃႈၵေႃႈဝႃႈဢမ်ႇႁပ်ႉ ပေႃးသႂ်ႇဢၼ်ၼႆႉ။ ၾၢႆႇတပ်ႉသိုၵ်းၵေႃႈဝႃႈ တိုၼ်းတေလႆႈသႂ်ႇၼႆ မၼ်းဢဝ်မႃးပဵၼ်လွင်ႈၶွင်ႉၶမ်ၵၼ်ပႅတ်ႈ။ ပေႃးမႃးၶမ်ၵၼ်ၵေႃႈ တီႈၵိူဝ်းၵုမ်ၸိုင်ႈမိူင်း ဢွင်ႇသၢၼ်းၸုၵျီႇ ဢၼ်ပဵၼ်ႁူဝ်ပဝ်ႈ UPDJC ၸင်ႇမႃးပိုတ်ႇတၢင်းဝႃႈ- “လိူင်ႈဢၼ်ၼႆႉၼႆႉ ၼႂ်းပၢင်ၵုမ်ၵမ်းၼႆႉ ႁဝ်းတေပႆႇဢဝ်ဢုပ်ႇၵၼ်ယဝ်ႉ၊ ႁဝ်းဢဝ်ၵႂႃႇဝႆႉဢုပ်ႇၵၼ်ပၢင်ၵုမ် တၢင်းၼႃႈ၊ ထႅင်ႈလၢႆလၢႆပွၵ်ႈမႃး ႁဝ်းၸင်ႇၵွႆႈၶိုၼ်းဢုပ်ႇၵၼ်” မႃးၼႄတၢင်းၸိူင်ႉၼႆ။ လွင်ႈၼႆႉ လၢႆၾၢႆႇၵေႃႈၸင်ႇဝႃႈႁၼ်လီၵၼ်။
ပေႃးဢဝ်မုၵ်ႉၸုမ်းႁဝ်းဝႃႈတႄႉ ၶႃႈႁဝ်းၵေႃႈလႆႈလၢတ်ႈဝႃႈ- “မႅၼ်ႈယဝ်ႉ။ ၵူၺ်းၵႃႈ ပေႃးဝႃႈႁဝ်းပႆႇတူၵ်းလူင်း ၵၼ်လႆႈၼႆၵေႃႈ တွၼ်ႈၵၢၼ်မိူင်းတင်းမူတ်းၼႆႉ ႁဝ်းယႃႇပေဢုပ်ႇယဝ်ႉပွၵ်ႈၼႆႉ၊ ႁဝ်းဢဝ်ဝႆႉသေ၊ ႁဝ်းဢဝ်သၢမ်ႁူဝ်ၶေႃႈၵူၺ်း၊ ၵွပ်ႈပိူဝ်ႈဝႃႈၵၢၼ်မိူင်းမၼ်းၶမ်၊ ၵၢၼ်ႁူမ်ႇလူမ်ႈၵေႃႈမိူဝ်ႈလဵဝ်မၼ်းၶမ်လႄႈ ဢမ်ႇၸၢင်ႈဢဝ်သႂ်ႇ၊ ႁႂ်ႈမၼ်းမိူၼ်ၵၼ်လႄႈ” ႁဝ်းၶႃႈလႆႈလၢတ်ႈၵႂႃႇတီႈၼႂ်းပၢင်ၵုမ်ၼင်ႇၼႆ။
ၵူၺ်းၵႃႈ ဝႃႈၼၼ်သေတႃႉ တၢင်ႇၸုမ်းတၢင်ႇၵေႃႉသမ်ႉဝႃႈ- “လွင်ႈဢမ်ႇၽၢတ်ႇဢွၵ်ႇၼႆႉ ႁဝ်းဢဝ်ဢွၵ်ႇဝႆႉသေတႃႉ ၼႂ်းပိူင်ၾႅတ်ႊၻရႄႊၼၼ်ႉ ဢၼ်မီးၵမ်ႈၽွင်ႈၵေႃႈမၼ်းမီးယူႇ၊ ႁဝ်းလႆႈၵႃႈႁိုဝ်ၵေႃႈဢုပ်ႇၵၼ်ၵႂႃႇၵႃႈၼၼ်ႉ” ၵမ်ႈၽွင်ႈၵေႃႈႁၼ်လီၸိူင်ႉၼၼ်။ ၵွပ်ႈၼၼ် ၸင်ႇလႆႈၸႂ်ၵၼ်ဝႃႈ လွင်ႈဢမ်ႇၽၢတ်ႇဢွၵ်ႇၼႆႉ ဢဝ်ဝႆႉသေၵွၼ်ႇ။
ပေႃးဝႃႈၸိူင်ႉၼၼ်ၵေႃႈ ၾၢႆႇလူင်ပွင်ၸိုင်ႈ ၾၢႆႇတပ်ႉသိုၵ်းၶိုၼ်းဝႃႈ- “ပေႃးဝႃႈဢဝ်လွင်ႈဢမ်ႇၽၢတ်ႇဢွၵ်ႇၼၼ်ႉ ဢွၵ်ႇၼႆၵေႃႈ ပိူင်ငဝ်ႈပိုင်းမိူင်းၸႄႈမိူင်း (State Constitution)၊ သုၼ်ႇလႆႈတႅပ်းတတ်းႁင်းၶေႃ (Self-determination) ၸိူဝ်းၼႆႉ 3 ဢၼ်ၼႆႉ ၵွပ်ႈပိူဝ်ႈမၼ်းၵိုၵ်းၵၼ်ဝႆႉလႄႈ ပေႃးဝႃႈဢမ်ႇဢဝ်ဢုပ်ႇၼႆၵေႃႈ ႁဝ်းဢဝ်ဢွၵ်ႇဝႆႉတင်းသၢမ်ဢၼ်၊ ဝႆႉဢုပ်ႇၵၼ်ၶၢဝ်းတၢင်းၼႃႈ”-ၼႆသေ မၼ်းဢဝ်ယဝ်ႉၵႂႃႇၸိူင်ႉၼႆ။
ပွင်ႇဝႃႈပေႃးႁုပ်ႈသေလၢတ်ႈၵေႃႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ပွၵ်ႈၵမ်း 3 ဢမ်ႇၼၼ် ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ၵမ်းၼႆႉ လွင်ႈဢမ်ႇလႆႈၽၢတ်ႇဢွၵ်ႇ၊ လွင်ႈပိူင်ငဝ်ႈပိုင်းမိူင်းၸႄႈမိူင်း၊ လွင်ႈသုၼ်ႇလႆႈတႅပ်းတတ်းႁင်းၶေႃ 3 ဢၼ်ၸိူဝ်းၼႆႉ ၵွပ်ႈမၼ်းၵိုၵ်းၵၼ်ဝႆႉလႄႈ ႁဝ်းၶႃႈဢဝ်လူင်းဝႆႉတႂ်ႈၽိူၼ်ၵမ်းၼိုင်ႈ။
(ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈတႃႇတေၵေႃႇတင်ႈၸႄႈမိူင်းမႂ်ႇၼၼ်ႉ ပဵၼ်ၸိူင်ႉႁိုဝ်၊ ပဵၼ်ၼႃႈၵၢၼ်သင်)။


text:
ပႃႊတီႊႁူဝ်သိူဝ် လုၵ်ႉၵဵင်းတုင်ၵႂႃႇယဵမ်ႈၸႂ်း မိူင်းလႃး၊ မႃးပိုတ်ႇလုမ်းတီႈမိူင်းယၢင်း ၸႄႈဝဵင်းၵဵင်းတုင် မီးၵူၼ်းၶဝ်ႈႁူမ်ႈၼပ်ႉႁဵင်။ ၸၢႆးၼုတ်း မွၵ်ႇလၢတ်ႈဝႃႈ တေႁူမ်ႈၵေႃႇတင်ႈ ၸိုင်ႈမိူင်းႁူမ်ႈတုမ်ၸိုၼ်ႈၸၢင်ႇ။
ဝၼ်းတီႈ 12/01/2015 ငဝ်ႈငုၼ်းၻီႊမူဝ်ႊၶရေႊၸီႊ ၸိူဝ်ႉၶိူဝ်းတႆး ႁိုဝ် ပႃႊတီႊႁူဝ်သိူဝ် (SNLD) ၵႂႃႇပိုတ်ႇလုမ်းၽႄ တီႈမိူင်းယၢင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။ ဢၼ်ၵႂႃႇပိုတ်ႇလုမ်းၼႆႉ မီးၵႅမ်ႁူဝ်ပဝ်ႈပႃႊတီႊႁူဝ်သိူဝ် ၸၢႆးၸေႃးဢွင်ႇ၊ ၽူႈမီးၽူႈၼမ်းၼႂ်းၵူႈလွင်ႈလွင်ႈ ၸၢႆးၼုတ်း လႄႈ တင်းလုၵ်ႈၸုမ်း။ ၸၢႆးတဵင်းဢွင်ႇ တင်း ၵူၼ်းၼုမ်ႇ တီႈတႃႈၶီႈလဵၵ်းၵမ်ႈၽွင်ႈၵေႃႈ ၸပ်းၸွမ်းႁွမ်းပႆၵႂႃႇ။ မီးၵေႃၵမ်ၵၢၼ်ငဝ်ႈငုၼ်း (CEC) ၸိုင်ႈတႆးပွတ်းၸၢၼ်း/ ပွတ်းႁွင်ႇ၊ ပီႈၼွင်ႉၵူၼ်းမိူင်း တႃႈၶီႈလဵၵ်း၊ မိူင်းယွင်း၊ မိူင်းၽျၢၵ်ႈ၊ ၵဵင်းတုင် လႄႈ မိူင်းယၢင်း ၸိူဝ်းၼႆႉၶဝ်ႈႁူမ်ႈႁိမ်းႁဵင်- ၼႆယဝ်ႉ။
ဝၢႆးသေပိုတ်ႇလုမ်းၽႄတီႈပုင်ႇပႃႇၶႅမ်ၵႂႃႇယဝ်ႉ ဝၼ်းတီႈ 11/01/2015 ၸုမ်းၸိူဝ်းပႃႊတီႊႁူဝ်သိူဝ် လုၵ်ႉတီႈဝဵင်းတႃႈၶီႈလဵၵ်း ဢွၵ်ႇၶၢဝ်းတၢင်းၵႂႃႇမိူင်းလႃး၊ ႁူပ်ႉထူပ်းပီႈၼွင်ႉမိူင်းလႃး။ တီႈမိူင်းလႃးၼၼ်ႉ ၽူႈယႂ်ႇၵူၼ်းလူင် ၼႂ်းၸုမ်းမိူင်းလႃးလႄႈသင်၊ ပီႈၼွင်ႉၵူၼ်းမိူင်းလႃးလႄႈသင်၊ ႁူမ်ၸူမ်းႁပ်ႉတွၼ်ႈတႄႉတႄႉဝႃႈဝႃႈ- ၼႆယဝ်ႉ။
ဝၼ်းတီႈ 12/01/2015 မႃးပိုတ်ႇလုမ်းၽႄ တီႈမိူင်းယၢင်း၊ ႁူပ်ႉထူပ်းၵူၼ်းမိူင်း တီႈမိူင်းယၢင်း။ ဝၢႆးၼၼ်ႉ မႃးႁူပ်ႉထူပ်းၵူၼ်းမိူင်း တီႈဝဵင်းၵဵင်းတုင် တီႈႁူင်းႁေႃၾိင်ႈငႄႈတႆးလိုဝ်ႉ၊ မီးပီႈၼွင်ႉၵူၼ်းမိူင်း 400 ပၢႆမႃးၶဝ်ႈႁူမ်ႈ။ ဝၢႆးၼၼ်ႉ မႃးႁူပ်ႉထူပ်းဢုပ်ႇၵုမ်ၵူၼ်းမိူင်း တီႈမိူင်းၽျၢၵ်ႈ။ သိုပ်ႇၼၼ်ႉ မႃးထႅင်ႈတီႈမိူင်းၵူဝ်း၊ မႃးႁူပ်ႉထူပ်းပီႈၼွင်ႉၵူၼ်းမိူင်း တီႈမိူင်းၵူဝ်းသေ သိုပ်ႇၶၢဝ်းတၢင်း ပွၵ်ႈၶိုၼ်းထိုင်တီႈတႃႈၶီႈလဵၵ်း- ၼႆယဝ်ႉ။
တီႈမိူင်းၽျၢၵ်ႈၼၼ်ႉ မီးၵူၼ်းမိူင်းတွင်ႈထၢမ်ဝႃႈ- လွင်ႈသွင်ပႃႊတီႊတႆး တေႁူမ်ႈၵၼ်ၼႆႉ မီးၸိူင်ႉႁိုဝ်ၽွင်ႈ။ ၽူႈၼမ်းၼႂ်းၵူႈလွင်ႈလွင်ႈ ၸၢႆးၼုတ်း လႆႈတွပ်ႇလၢတ်ႈၵႂႃႇဝႃႈ- တႃႇတေႁူမ်ႈၵၼ်ၼႆႉ တေမီးၵၢၼ်ဢုပ်ႇဢူဝ်းၵၼ်ထႅင်ႈယူႇ၊ ၵူၺ်းၵႃႈ တေပဵၼ်မိူဝ်ႈလႂ်ၼၼ်ႉ ပႆႇႁူႉဝၼ်း/ၶၢဝ်းယၢမ်းမၼ်း။ မိူဝ်ႈလဵဝ်တႄႉ တေႁၢင်ႈႁႅၼ်းပိူဝ်ႈတႃႇ ၶဝ်ႈလိူၵ်ႈတင်ႈၵွၼ်ႇ- ဝႃႈၼႆ။
ဢၼ်ႁူပ်ႉထူပ်းပီႈၼွင်ႉၵူၼ်းမိူင်း တီႈမိူင်းလႃးလႄႈသင်၊ ႁူပ်ႉထူပ်းၵူၼ်းမိူင်း ပိုတ်ႇလုမ်းမႂ်ႇတီႈမိူင်းယၢင်းလႄႈသင်၊ တီႈၵဵင်းတုင်၊ တီႈမိူင်းၽျၢၵ်ႈ လႄႈ တီႈမိူင်းၵူဝ်းၸိူဝ်းၼႆႉ ၸၢႆးၼုတ်း မွၵ်ႇလၢတ်ႈၵႂၢမ်းပိူင်လူင် 3 ၶေႃႈ- 1.ပႃႊတီႊႁူဝ်သိူဝ် တေႁဵတ်းသၢင်ႈလွင်ႈငမ်းယဵၼ် ႁႂ်ႈႁၼ်ၼမ်ႉႁၼ်တူဝ်မႃး။ ၸုမ်းယိပ်းၵွင်ႈၵၢင်ႇတင်းသဵင်ႈၵေႃႈ တေႁူၺ်းသူၼ်းမွၵ်ႇလၢတ်ႈ ႁႂ်ႈၵိုတ်းယိုဝ်းပတ်းပိုၼ်ႉၸိုင်ႈမိူင်း ႁႂ်ႈလႆႈ။ 2.တေၶဝ်ႈလိူၵ်ႈတင်ႈသေ တေၶတ်းၸႂ်ႁႂ်ႈပေႉၵၢၼ်လိူၵ်ႈတင်ႈ၊ ပေႉလႆႈၵႃႈႁိုဝ် ၶဝ်ႈၼႂ်းသၽႃးလႆႈၵႃႈႁိုဝ်ၵေႃႈ တေၶဝ်ႈ။ တေယူႇၼႂ်းသၽႃးသေ မူၼ်ႉမႄးပိူင်ငဝ်ႈပိုင်းမိူင်းၵႂႃႇ။ 3.ပႃႊတီႊႁူဝ်သိူဝ် (SNLD) ႁပ်ႉလွၵ်းပိူင် 8 ၸႄႈမိူင်း/တိူင်း၊ (ဢၼ်မိူင်းမၢၼ်ႈ 7 တိူင်း မႃးႁူမ်ႈၵၼ်ပဵၼ်ၸႄႈမိူင်းလဵဝ်) သေ မီးယိူင်းဢၢၼ်းပိူဝ်ႈတႃႇ ႁူမ်ႈၵၼ်ၵေႃႇသၢင်ႈၸိုင်ႈမိူင်းႁူမ်ႈတုမ်ၸိုၼ်ႈၸၢင်ႇ။ ပိူင်လူင်မၼ်း ဢမ်ႇၸႂ်ႈပိူဝ်ႈတႃႇၽၢတ်ႇဢွၵ်ႇ ၼႂ်းၸိုင်ႈမိူင်းႁူမ်ႈတုမ်၊ တေၵေႃႇတင်ႈၸိုင်ႈမိူင်းႁူမ်ႈတုမ်ၾႅတ်ႊၻရႄႊလ် ဢၼ်ၸိုၼ်ႈၸၢင်ႇၵူၺ်း- ဝႃႈၼႆ။
မိူဝ်ႈလဵဝ် ပႃႊတီႊႁူဝ်သိူဝ်ပိုတ်ႇလုမ်းၵႂႃႇယဝ်ႉ 40 တီႈပၢႆ၊ လုမ်းၽႄပႃႊတီႊႁူဝ်သိူဝ်ၼႆႉ ဢၢၼ်းတေပိုတ်ႇ 46 တီႈ (46 ၸႄႈဝဵင်း)။ ၼႂ်းၶၢဝ်းတၢင်း 1-2 လိူၼ် (လိူၼ်ၵျႅၼ်ႊၼိဝ်ႊရီႊ- ၾႅပ်ႊၿိဝ်ႊရီႊ 2015) ၼႆႉ တေပိုတ်ႇလုမ်းႁႂ်ႈယဝ်ႉတူဝ်ႈလီငၢမ်း။ ဢၼ်ပႆႇလႆႈပိုတ်ႇ ၵိုတ်းထႅင်ႈၼႂ်းၸႄႈမိူင်းၶၢင် တင်းတိူင်းတႃႈလိူဝ်ႇ (မၼ်းတလေး) ။ ၸွမ်းၼင်ႇ ဢၼ်လႆႈတမ်းဝၢင်းၼႃႈၵၢၼ်ဝႆႉၼၼ်ႉ ၼႂ်းၸိုင်ႈတႆးၼႆႉ ၶႂ်ႈၸွတ်ႇတူဝ်ႈမူတ်းယဝ်ႉ- ၼႆယဝ်ႉ။


text:
လုၵ်ႈဢွၼ်ႇမၢင်ၵေႃႉမီးတၢင်းယၢမ်ႈလီ၊ မၢင်ၵေႃႉသမ်ႉမီးတၢင်းယၢမ်ႈဢမ်ႇလီ။ လုၵ်ႈဢွၼ်ႇမၢင်ၵေႃႉႁဵတ်းႁၢႆႉ ထိုင်တီႈပေႃႈမႄႈပေႃးဢမ်ႇလႆႈလပ်းလႆႈၼွၼ်း။ ႁႂ်ႈပေႃႈမႄႈပေႃးၶႂ်ႈၸႂ်သဵင်ႈၼိူဝ်လုၵ်ႈဢွၼ်ႇ။ ႁဵတ်းပၼ်ႁႃဢၼ်ၼိုင်ႈယဝ်ႉဢၼ်ၼိုင်ႈ။ ၸိူဝ်းၼႆႉၼႆႉ ၸွင်ႇမီးၶေႃႈၵႄႈတွပ်ႇမၼ်းႁိုဝ်။ သင်ၸိူဝ်ႉဝႃႈ ၵေႃႉဢၼ်ပဵၼ်ပေႃႈမႄႈလုၵ်ႈဢွၼ်ႇၶဝ် ၸွပ်ႇသွၵ်ႈႁႃပေႃးၼႆၸိုင် တေလႆႈမီးယူႇ၊ မီးလွၵ်းလၢႆးမီးၶေႃႈတွပ်ႇတႃႇပေႃႈမႄႈၵူႈၵေႃႉယူႇ။
လွင်ႈဝႃႈလုၵ်ႈဢွၼ်ႇတၢင်းယၢမ်ႈလီ ဢမ်ႇလီၼႆၼၼ်ႉ မၼ်းၵူၺ်းပဵၼ်လွင်ႈတုမ်ႉတွပ်ႇ ဢမ်ႇၼၼ် တၢင်းႁဵတ်းသၢင်ႈလုၵ်ႈဢွၼ်ႇၶဝ်ဢၼ်ၼိုင်ႈ ဢၼ်တုမ်ႉတွပ်ႇၶိုၼ်းၼိူဝ်လွင်ႈႁဵတ်းသၢင်ႈ ပေႃႈမႄႈၶဝ်ၼၼ်ႉၵူၺ်း။
လွင်ႈလုၵ်ႈဢွၼ်ႇႁႆႈ။ ၶႂ်ႈၵိၼ်လႄႈႁႆႈ။ ၶႂ်ႈလႆႈလႄႈဢမ်ႇလႆႈလႄႈႁႆႈ။ ႁဵတ်းႁႂ်ႈသဵင်ဢူၼ်ဢူၼ်မေႃးပၼ်း သမ်ႉပေႃးၶၢၼ်ႉငိၼ်း၊ ႁဵတ်းႁႂ်ႈဢိုတ်ႇဢတ်ႇၸႂ်ၸၵႂႃႇၸိူဝ်းၼႆႉ သင်ၸိူဝ်ႉဝႃႈၵေႃႉပဵၼ်ပေႃႈမႄႈသမ်ႉဝူၼ်ႉဝႃႈ ပေႃးမၼ်းတဵတ်ႇ၊ ပေႃးမၼ်းယဵၼ် ဢမ်ႇႁႆႈဢမ်ႇမေႃးၵေႃႈပေႃးယဝ်ႉၼႆသေ တေႃႉတႄႉၶျေႃးဝွၼ်း ဢဝ်ၶဝ်ႈမုၼ်းယဵတ်ႈပၼ်ႁႂ်ႈတဵတ်ႇၵူၺ်းပေႃးၼႆၸိုင် မိူၼ်ၵၼ်တင်းၵႂႃႇထႅင်ႈတၢင်းႁႅင်း သူၼ်းဢီးႁႂ်ႈလုၵ်ႈဢွၼ်ႇမီးတၢင်းယၢမ်ႈဢမ်ႇလီ ႁဵတ်းႁၢႆႉမႃးလိူဝ်ၵဝ်ႇၵူၺ်း။ ၵွပ်ႈသင်ပေႃးၼႆၸိုင် ၵွပ်ႈပိူဝ်ႈဝႃႈၶဝ်လႆႈႁူႉဝႃႈ သင်ၶဝ်ႁႆႈ၊ ႁဵတ်းဢူၼ်ဢၢၼ်ပၼ်းမေႃး ပေႃးၼႆၸိုင် ၶဝ်တေလႆႈၵိၼ်တၢင်းၵိၼ် ဢမ်ႇၼၼ် လႆႈၶူဝ်းသေဢၼ်ဢၼ်ၼၼ်ႉယဝ်ႉ။
ယွၼ်ႉၼၼ် ၼင်ႇႁိုဝ်လုၵ်ႈဢွၼ်ႇၶဝ် ပေႃးတေမီးတၢင်းယၢမ်ႈလီသေ ဢမ်ႇမီးတၢင်းယၢမ်ႈဢမ်ႇလီၼၼ်ႉ ထုၵ်ႇလီၸႂ်ႉတိုဝ်းၸၢမ်းတူၺ်းလွၵ်းလၢႆးသၢမ်ဢၼ် တီႈတႂ်ႈၼႆႉယူႇ။
ပိူင်လၢႆးပူၵ်းပွင်လုၵ်ႈဢွၼ်ႇ
လွၵ်း (႑) တွၼ်ႈသူးပၼ်မိူဝ်ႈလုၵ်ႈဢွၼ်ႇႁဵတ်းလီ (ပၼ်ၵမ်းလဵဝ်၊ၵမ်းၵမ်းၵႆႉပၼ်တႃႉ)
လွၵ်း (႒) ယႃႇပေတွၼ်ႈသူးမႅၼ်ႈလွင်ႈဢမ်ႇလီ ဢမ်ႇၼၼ် မိူဝ်ႈလုၵ်ႈဢွၼ်ႇႁဵတ်းလွင်ႈဢမ်ႇလီ။
လွၵ်း (႓) ပၼ်တၢမ်ႇမိူဝ်ႈလုၵ်ႈဢွၼ်ႇႁဵတ်းဢမ်ႇလီ (ႁႂ်ႈပဵၼ်တၢမ်ႇဢၼ်ၵိုင်ႇတၢၼ်ႇလႄႈဢၼ်ဢူၼ်ႈဢွၼ်ႇ၊ ယႃႇႁႂ်ႈပဵၼ်ဢၼ်လႆႈၸဵပ်းၼိူဝ်ႉၸဵပ်းတူဝ်ၸဵပ်းၸႂ်၊ ယႃႇပေႁႂ်ႈပဵၼ်ဢၼ်လုၵ်ႈဢွၼ်ႇလႆႈဢၢႆလႄႈလႆႈၵူဝ်ႁႄ)။
လွၵ်း (႑) တွၼ်ႈသူးပၼ်မိူဝ်ႈလုၵ်ႈဢွၼ်ႇႁဵတ်းလီ
လွင်ႈၸွႆႈထႅမ်ၵၢၼ်မူတ်းသႂ်တီႈႁိူၼ်း။ မေႃလၢတ်ႈၵႂၢမ်းဢေႃႈၸဝ်ႈဢေႃႈၶႃႈ။ ၵႂႃႇပႃႈၼႃႈၵူၼ်းလူင်ၵေႃႈ မေႃၵူမ်ႈမေႃၵွမ်း။ မိူဝ်ႈႁဵတ်းၽိတ်းသေလွင်ႈလွင်ႈၼၼ်ႉၵေႃႈ မေႃၵၼ်ႇတေႃးယွၼ်းၶႂၢင်ႉၶိုၼ်း။ မေႃၸွႆႈထႅမ်တႆးၵေႃႉလႄႈမေႃလဵၼ်ႈၵေႃႉၵၼ်လီလီ။ မေႃတူပ်ႉၶူဝ်းႁင်းၵူၺ်း။ မေႃလၢင်ႉဝၢၼ်ႇၶဝ်ႈ ႁင်းၵူၺ်းလႄႈ မေႃတူပ်ႉၽႃႈတူပ်ႉၶူဝ်းႁင်းၵူၺ်းၸဵမ်ၵႂႃႇ၊ သင်ပေႃႈမႄႈတွၼ်ႈသူးပၼ်မိူဝ်ႈၶဝ်ႁဵတ်းသၢင်ႈ ၸိူဝ်းၼႆႉ မိူဝ်ႈၶဝ်ႁဵတ်းလီၸိူဝ်းၼႆႉပေႃးၼႆၸိုင် လုၵ်ႈဢွၼ်ႇၶဝ်တေမေႃတွင်းသေႁဵတ်းသၢင်ႈ လွင်ႈၸိူဝ်းၼႆႉတႃႇသေႇ၊ တေၵႆႉၵႆႉႁဵတ်းသၢင်ႈလႄႈတေၵိုၵ်းၸပ်းတူဝ်ၶဝ်ၵႂႃႇယဝ်ႉ။
ယွၼ်ႉၼၼ် မိူဝ်ႈၶဝ်ႁဵတ်းလွင်ႈလီၵၢၼ်လီၼၼ်ႉ လွင်ႈလၢတ်ႈယွင်ႈ၊ ဢၢမ်း၊ လွင်ႈၵွတ်ႇပၼ်လွင်ႈဢုၼ်ႇတူဝ်ၸႂ်၊ လွင်ႈၸုပ်ႇႁွမ်ပၼ်၊ လွင်ႈလုပ်ႈႁူဝ်ၶဝ်ၸိူဝ်းၼႆႉႁွင်ႉဝႃႈ Social Reward ယဝ်ႉ။ လွင်ႈသိုဝ်ႉပၼ်တၢင်းၵိၼ်၊ သိုဝ်ႉပၼ်ၶူဝ်းၶွင်၊ သိုဝ်ႉပၼ်တၢင်းလဵၼ်ႈၸိူဝ်းၼႆႉႁွင်ႉဝႃႈ Material Reward ယဝ်ႉ။ လွင်ႈဢွၼ်ၵႂႃႇလႄႇသူၼ်သတ်း၊ သူၼ်မွၵ်ႇ၊ ဢွၼ်ၵႂႃႇတူၺ်းငဝ်းတူင်ႉ၊ ၵႂႃႇလဵၼ်ႈတၢင်ႈလဵၼ်ႈၸိူဝ်းၼႆႉႁွင်ႉဝႃႈ Activity Reward ယဝ်ႉ။ သူးသၢမ်ဢၼ်ၼႆႉပၼ်ၵမ်းလဵဝ်တႃႉ။ ၵမ်းၵမ်းၵႆႉပၼ်ၶဝ်တႃႉ။ လၢႆႈလၢႆးမၼ်းလၢႆႈမဵဝ်းမၼ်းသေယဝ်ႉၵေႃႈ ၵမ်းၵမ်းၵႆႉပၼ်ၶဝ်တႃႉ။
လွၵ်း (႒) ယႃႇပေတွၼ်ႈသူးမႅၼ်ႈလွင်ႈဢမ်ႇလီ ဢမ်ႇၼၼ် မိူဝ်ႈလုၵ်ႈဢွၼ်ႇႁဵတ်းလွင်ႈဢမ်ႇလီ။
မိူဝ်ႈလုၵ်ႈဢွၼ်ႇၶဝ်ႁဵတ်းလွင်ႈဢမ်ႇလီ၊ ႁဵတ်းႁၢႆႉ။ ဢူၼ်ပၼ်း၊ လိူင်း၊ လၢတ်ႈၵႂၢမ်းဢမ်ႇမေႃဢေႃႈၸဝ်ႈဢေႃႈၶႃႈ၊ လၢတ်ႈၵႂၢမ်းတႂ်ႈသိၼ်ႈတႂ်ႈသိူဝ်ႈ ပူၼ်ႉတီႈပူၼ်ႉလႅၼ်မၼ်းၸိူဝ်းၼႆႉ သင်ဝႃႈဢမ်ႇႁူႉသေၵိုင်ႉၵၢင်ႉၵႂႃႇ တွၼ်ႈပၼ်သူးၶဝ်ၼႆၸိုင် မိူၼ်တင်းသူၼ်းၽႆးပၼ်ႁႂ်ႈၶဝ်တိူဝ်းႁဵတ်းသၢင်ႈၵူၺ်းယဝ်ႉ။
လွၵ်း (႓) ပၼ်တၢမ်ႇမိူဝ်ႈလုၵ်ႈဢွၼ်ႇႁဵတ်းဢမ်ႇလီ
မိူဝ်ႈလုၵ်ႈဢွၼ်ႇၶဝ်ႁဵတ်းၽိတ်း၊ ႁဵတ်းလွင်ႈဢမ်ႇလီ၊ လၢတ်ႈမိူၵ်ႈလၢတ်ႈလိူင်း၊ ဢမ်ႇမေႃၵွမ်းဢမ်ႇမေႃၵိူင်း လၢတ်ႈယဝ်ႉၵေႃႈဢမ်ႇမေႃထွမ်ႇဢမ်မေႃတွင်း၊ ႁဵတ်းႁၢႆႉယဝ်ႉႁၢႆႉထႅင်ႈၼၼ်ႉ ၵေႃႉပဵၼ်ပေႃႈမႄႈၵိုင်ႇလီ ပၼ်တၢမ်ႇယူႇ။ သင်ဝႃႈဢမ်ႇတုမ်ႉဢမ်ႇတွႆႇ ဢမ်ႇပၼ်တၢမ်ႇသင်သေယူႇဝႆႉယဵၼ်ယဵၼ် ၶႂ်ႈပဵၼ်သင်ၵေႃႈပဵၼ်လႃႈ၊ တိူင်းမၼ်းလႃႈၼႆၵူၺ်းၸိုင် တေၸၢင်ႈမိူၼ်ၼင်ႇမုၵ်ႉၽႆးၼၼ်ႉသေ တေၸၢင်ႈမႆႈလၢမ်းထိုင်တင်းၸူဝ်ႈပၢၼ်လုၵ်ႈဢွၼ်ႇလႄႈ ပေႃႈမႄႈၸၢင်ႈတိူဝ်းလႆႈမႆႈၸႂ် ယၢပ်ႇယဵၼ်းတူဝ်ၸႂ်လိူဝ်ၵဝ်ႇမႃးယူႇယဝ်ႉ။
ဝႃႈၼၼ်သေတႃႉ တၢမ်ႇဢၼ်ပၼ်ၼၼ်ႉ ၵိုင်ႇလီလႄႈထုၵ်ႇလီႁႂ်ႈပဵၼ်တၢမ်ႇဢၼ်ၵိုင်ႇတၢၼ်ႇလႄႈ ဢၼ်ဢူၼ်ႈဢွၼ်ႇ၊ ယႃႇႁႂ်ႈပဵၼ်ဢၼ်လႆႈၸဵပ်းၼိူဝ်ႉၸဵပ်းတူဝ်ၸဵပ်းၸႂ်၊ ယႃႇပေႁႂ်ႈပဵၼ်ဢၼ်လုၵ်ႈဢွၼ်ႇ လႆႈၼႃႈတၢင်းဢၢႆလႄႈလႆႈၵူဝ်ႁႄ ထိုင်တီႈသမ်ႉပေႃးဢမ်ႇႁတ်းႁဵတ်းႁတ်းတူင်ႉ ႁတ်းလၢတ်ႈသင်ၼၼ်ႉၼင်ႇၵဝ်ႇ။
သင်ၸိူဝ်ႉဝႃႈ ပေႃႈမႄႈလုၵ်ႈဢွၼ်ႇမေႃၸႂ်ႉတိုဝ်းလွၵ်းလၢႆး ဢၼ်ထုၵ်ႇမႅၼ်ႈ၊ မေႃတွၼ်ႈသူးပၼ်မိူဝ်ႈၶဝ်ႁဵတ်းလီ၊ မေႃပၼ်တၢမ်ႇမိူဝ်ႈၶဝ်ႁဵတ်းဢမ်ႇလီၼၼ်ႉ ၼင်ႇသင်ႉတွၼ်ႈဢၼ်လၢတ်ႈၼၼ်ႉၼႆၸိုင် ယုမ်ႇယမ်ဝႃႈပေႃႈမႄႈ ၵူႈၵေႃႉ တေမီးလုၵ်ႈလၢင်းဢၼ်မီးတၢင်းယၢမ်ႈလီလႄႈ မေႃႁဵတ်းသၢင်ႈလီတွၼ်ႈတႃႇၼႃႈႁိူၼ်း၊ တေၸၢင်ႈလူတ်းယွမ်းပၼ်ၵၢၼ်တၢင်းႁူဝ်ၶႆႈလႄႈ လႆႈၼွၼ်းလပ်းလီမႃးလိူဝ်ၵဝ်ႇယူႇ။
ၸၢႆးဢွင်ႇၶမ်း (မိူင်းၵိုင်)
22nd June 23, 2017


text:
ၶၢဝ်ႇၵူႈလွင်ႈ
RCSS/SSA ၸတ်းပၢင်လူင်းၵၢၼ်သွၼ် ၶွမ်း လႄႈ ပူၵ်းပွင်ၼမ်ႉၵတ်ႉ ၵူၼ်းၼုမ်ႇ တီႈမိူင်းပၼ်ႇ
- Details
- Created on 24 March 2017
- Written by တႆးလွတ်ႈလႅဝ်း
ပၢင်သွၼ်ငဝ်ႈၶၢမ်ႇပိုၼ်ႉ ၵၢၼ်သွၼ်ၶွမ်း လႄႈ ပူၵ်းပွင်ၼမ်ႉၵတ်ႉ ၵူၼ်းၼုမ်ႇ ဢၼ်ၶွင်ႇသီႇဢဝ်ၶိုၼ်း/ တပ်ႉသိုၵ်းၸိုင်ႈတႆး (RCSS/SSA) ဢွၼ်ႁူဝ်ပိုတ်ႇၽုၺ်ႇ တီႈဝတ်ႉမူၺ်ႇတေႃႇ ဝဵင်းမိူင်းပၼ်ႇၼၼ်ႉ ပဵၼ်ဢၼ်ၶွတ်ႇယွတ်ႈယဝ်ႉတူဝ်ႈသေ လႆႈၸတ်းႁဵတ်း ပၢင်လူင်းၵၢၼ်သွၼ်ၵႂႃႇယဝ်ႉ ဝႃႈၼႆ။
ပၢင်လူင်းၵၢၼ်သွၼ် လႆႈၸတ်းႁဵတ်း ၼႂ်းဝၼ်းထီႉ 21 March 2017 ပူၼ်ႉမႃးသေ ၽူႈမီးပုၼ်ႈၽွၼ်း လုမ်းၵပ်းသၢၼ် လူင်ပွင်ၸိုင်ႈမၢၼ်ႈ (RCSS/SSA) လၢႆလၢႆဝဵင်း၊ ၽၢႆႇလူင်ပွင်ၸိုင်ႈသမ်ႉမီး ၽူႈဢုပ်ႉပိူင်ႇၸႄႈဝဵင်း လုင်းၸၢႆးဝူၺ်ႇလိၼ်း၊ ႁူဝ်ပဝ်ႈၽၢႆႇလိူမ်ႈလႆႇမူတ်းသႂ် လုင်းၸၢႆးၶိၼ်ႇမွင်ႇၶဵဝ်ႇ လႄႈ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး လုင်းၸၢႆးပီး၊ ၽူႈယႂ်ႇၵူၼ်းလူင် ဝၢၼ်ႈဢိူင်ႇ လႄႈ ပေႃႈမႄႈၵူၼ်းမိူင်း ၼႂ်းမိူင်းပၼ်ႇ ၶဝ်ႈႁူမ်ႈပၼ်ႁႅင်း 160-ပၢႆ ၼႇယဝ်ႉ။
ယၢမ်းႁူဝ်ၶမ်ႈ 16:00-မူင်းၼၼ်ႉ လႆႈမီးပၢင်ၵႅဝ်ႈမွၵ်ႇလၢတ်ႈၶေႃႈၵႂၢမ်းသေ ၼႂ်းၼၼ်ႉ ႁူဝ်ပဝ်ႈၵေႃလိၵ်ႈလၢႆး လႄႈ ၾိင်ႈငႄႈတႆး လုင်းၸၢႆးပီး လႆႈမွၵ်ႇလၢတ်ႈၶေႃႈၵႂၢမ်းတိုၵ်းသူၼ်း ၵႂႃႇဝႃႈ- ၵူၼ်းတႆးႁဝ်းၵူႈၵေႃႉ ႁႂ်ႈလၢတ်ႈၵႂၢမ်းတႆး၊ ၼုင်ႈၶူဝ်းတႆး၊ မေႃလိၵ်ႈတႆး ၼႆယဝ်ႉ။
ၸဝ်ႈႁၢၼ် ၸၢႆးဢူး ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈမၢၼ်ႈ (RCSS) တူၼ်ႈတီး မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၵႂႃႇဝႃႈ- ယိၼ်းၸူမ်းၶွပ်ႈၸႂ်ထိုင် ၶူးသွၼ်၊ လုၵ်ႈႁဵၼ်း လႄႈ ၸဝ်ႈတႃႇၼ၊ ၸဝ်ႈဝေႇယႃႇဝိတ်ႉၸႃႉ ၼႂ်းၶၢဝ်းတၢင်းၵၢၼ်သွၼ် ငဝ်ႈၶၢမ်ႇပိုၼ်ႉၵၢၼ်ၶွမ်း လႄႈ ပူၵ်းပွင်ၼမ်ႉၵတ်ႉၵူၼ်းၼုမ်ႇ ၼႆႉယႂ်ႇၼမ်တႄႉတႄႉ ၼႆယဝ်ႉ။
ၸဝ်ႈႁၢၼ် တေႇဝိင်ႇ ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈမၢၼ်ႈ (RCSS) ၶူဝ်လမ် ၵေႃႈလႆႈမွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းႁူႉၵႂႃႇဝႃႈ- ပေႃးဝႃႈ ၶႂ်ႈပဵၼ်ၵူၼ်းၶိုတ်းၸၼ်ႉလုမ်ႈၾႃႉ ၶၢဝ်းတၢင်းၼႃႈၸိုင် လူဝ်ႇမေႃ လူဝ်ႇမီး ပၺ်ႇၺႃႇ လႄႈ ပၢႆးဝူၼ်ႉ ၼႆယဝ်ႉ။
ၼွၵ်ႈသေၼၼ်ႉ ၸဝ်ႈဢွင်ႇၵႅၼ်ႇမိူင်း လုမ်းၵၢပ်းသၢၼ် လူင်ပွင်ၸိုင်ႈမၢၼ်ႈ (RCSS) မိူင်းပၼ်ႇ ၵေႃႈလႆႈမွၵ်ႇလၢတ်ႈၶေႃႈၵႂၢမ်းၵႂႃႇဝႃႈ- ၵၢမ်ႇၵျၢမ်ႇမႃႇ လုၵ်ႈဢွၼ်ႇၼႆႉ မီးတီႈပေႃႈမႄႈလႄႈ မိူၼ်လိၼ်ၼဵဝ်၊ ပေႃႈမႄႈၶႂ်ႈပၼ်ႈႁဵတ်းႁၢင်ႈသင်ၵေႃႈလႆႈ ၼႆသေ ပိုတ်ႇပၢင်ၵႅဝ်ႈ ပၢင်လူင်းၵၢၼ်သွၼ် ၵႂႃႇယူႇယဝ်ႉ။
ဝၢႆးၼၼ်ႉ လုၵ်ႈႁဵၼ်းၶဝ် လႆႈဢဝ်တၢင်းၵႃႈပၼ်မႂ်ႇ၊ ပၢင်ႁွင်ႉၵႂၢမ်း မူၼ်ႈၸႂ်ၼႂ်းပၢင်လူင်းၵၢၼ်သွၼ်သေ လၢႆႈလႅၵ်ႈၶွင်ၾၢၵ်ႇၶူဝ်းတွၼ်ႈ ပၼ်ၵၼ် ႁႂ်ႈပဵၼ်တီႈမၢႆတွင်း လုၵ်ႈႁဵတ်းၵႂႃႇ ၼႆယဝ်ႉ။
ပၢင်သွၼ်ငဝ်ႈၶၢမ်ႇပိုၼ်ႉ ၵၢၼ်သွၼ်ၶွမ်း လႄႈ ပူၵ်းပွင်ၼမ်ႉၵတ်ႉ ၵူၼ်းၼုမ်ႇ တီႈဝတ်ႉမူၺ်ႇတေႃႇ ဝဵင်းမိူင်းပၼ်ႇ ဢၼ်ၶွင်ႇသီႇဢဝ်ၶိုၼ်း/ တပ်ႉသိုၵ်းၸိုင်ႈတႆး (RCSS/SSA) ဢွၼ်ႁူဝ်ၸတ်းႁဵတ်းၼႆႉ လႆႈပိုတ်ႇၽုၺ်ႇၵႂႃႇ မိူဝ်ႈဝၼ်းထီႉ 11 March 2017 သေ လႆႈၽိုၵ်းသွၼ် တေႃႇထိုင်ၼႂ်းဝၼ်းထီႉ 20 March 2017 ၶၢဝ်းတၢင်းႁိုင် 10-ဝၼ်း မီးလုၵ်ႈႁဵၼ်းၶိုၼ်ႈသွၼ် 42-ၵေႃႉ ၼႆယဝ်ႉ။
တႆးလွတ်ႈလႅဝ်း


text:
ပိုၼ်ႉႁူႉပၢႆးႁၼ်
တီႈပွင်ႇ “မ” ႁႃႈတူဝ်
- Details
- Created on 19 May 2015
- Written by တႆးလွတ်ႈလႅဝ်း
ပေႃးမႃးၶွၵ်းၶိုၼ်း ပိုၼ်းၵႅပ်ႈတီႈပွင်ႇလိၵ်ႈတႆး “မ” ႁႃႈတူဝ် ၼႆၸိုင် 1)မေႃၼပ်ႉ၊ 2)မေႃတႅမ်ႈ၊ 3)မေႃလူ၊ 4)မေႃသွၼ်၊ 5)မေႃပွင် ၸိူဝ်းၼႆႉယဝ်ႉ။
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး 10-ၸဝ်ႈ
- Details
- Created on 30 April 2015
- Written by တႆးလွတ်ႈလႅဝ်း
ပိုၼ်းၵႅပ်ႈ ၸဝ်ႈၶူးမေႃ လင်ႇၵႃႇလူင်ၽၢႆႇတႆး ၸိူဝ်းသဵင်ႈၵၢမ်ႇသုတ်းမုၼ်ၵႂႃႇ 10-ၸဝ်ႈ 1)ၸဝ်ႈထမ်ႇမတိင်ႇၼ၊ 2)ၸဝ်ႈၵၢင်းသိူဝ်၊ 3)ၸဝ်ႈၵေႃးလီႇ၊ 4)ၼၢင်းၶမ်းၵူႇ၊ 5)ၸဝ်ႈဢမၢတ်ႈ၊ 6)ၸဝ်ႈၼေႃႇၶမ်း၊ 7)ၸဝ်ႈဝေႃးလၶႄႉ၊ 8)ၸဝ်ႈဢူးပိင်ႇၺႃႇၽေႃးၵ၊ 9)ၸဝ်ႈသြႃႇတေႃႇ မိူင်းၼွင် လႄႈ 10)ၸဝ်ႈၺႃႇၼသမ်ႇၽႃႇလ ။
ဝၼ်းပုတ်ႉထၽြႃးပဵၼ်ၸဝ်ႈ တမ်းဝၢင်းပၢႆးတိုၵ်း ပုၼ်ႈတႃႇပုတ်ႉထသႃႇသၼႃႇ
- Details
- Created on 05 March 2015
- Written by တႆးလွတ်ႈလႅဝ်း
မႁႃမုင်ႉ (မိူင်ႈၸႄႈ)
ဝၼ်းမႃးၶပူးၸႃး ဢၼ်ပဵၼ်ဝၼ်းဢေႃးဝႃႇတပႃႇတိမွၵ်ႉၶ ၸၢဝ်းပုတ်ႉထ သႃႇသၼႃႇ ၼႂ်းပီႊ 1376-ၼီႈ (2015)ၼႆႉ ၵွပ်ႈပဵၼ်ပီႊ 2 ပႅတ်ႇလႄႈ မႃးပဵၼ်ဝၼ်းလိူၼ်သီႇမူၼ်း (ဝၼ်းထီႉ 04/03/2015)။
မၢႆမီႈ ဢၼ်ၵဵဝ်ႇၵပ်းလူတ်ႉ ၼႂ်းမိူင်းထႆး (23) ၶေႃႈ ဢွၵ်ႇမႃးမႂ်ႇယဝ်ႉ
- Details
- Created on 02 March 2015
- Written by တႆးလွတ်ႈလႅဝ်း
ၸိုင်ႈမိူင်းထႆးပိုၼ်ၽၢဝ်ႇ တမ်းဝၢင်းမၢႆမီႈမႂ်ႇ ၵဵဝ်ႇၵပ်းလူတ်ႉ 23-ၶေႃႈ မိူဝ်ႈဝၼ်းထီႉ-25 လိူၼ်-February ပီႊ-2015 ဝၼ်းပုတ်ႉပူၼ်ႉမႃးသေ တႄႇၸႂ်ႉတိုဝ်းၵႂႃႇၸွမ်းၵမ်းသိုဝ်ႈ၊ သင်ပူၼ်ႉပႅၼ်မၢႆမီႈ ဢၼ်တမ်းဝၢင်းဝႆႉၸိုင် တေပေႃႉတၢမ်ႇငိုၼ်း ၼပ်ႉႁူဝ်ႁဵင်ဝၢတ်ႇ (ငိုၼ်းထႆး) ဝႃႈၼႆ။
100-ပီႊ ၶုၼ်သၢင်ႇတူၼ်ႈႁုင်း ၽူႈႁတ်းငၢၼ် မိူင်းသႅၼ်ဝီ
- Details
- Created on 01 December 2014
- Written by တႆးလွတ်ႈလႅဝ်း
ပိုၼ်ၶမ်း လိုဝ်းတႆး 29/11/2014
မႂ်ႇသုင်ၶႃႈ!
ၽူႈယႂ်ႇၵူၼ်းလူင်တင်းသဵင်ႈ၊ ဢဝ်ၸဵမ်သင်ၶၸဝ်ႈ၊ ၶိူဝ်းႁိူၼ်းၸဝ်ႈၾႃႉသႅၼ်ဝီ လႄႈ ၶိူဝ်းႁိူၼ်းၸဝ်ႈၾႃႉလူင် ၶုၼ်သၢင်ႇတူၼ်ႈႁုင်း၊ ၶိူဝ်းႁိူၼ်းၽူႈႁတ်းႁၢၼ် ၶုၼ်သၢင်ႇႁၢႆႉ၊ ဢိၵ်ႇတင်း ၽူႈႁၵ်ႉၸၢတ်ႈ၊ ႁၵ်ႉဝၢၼ်ႈမိူင်း လႄႈ ၸုမ်း/ ၵေႃၵူႈၸုမ်း/ ၵေႃတင်းၵေႃပွင်ၵၢၼ် ပွင်ပဵၼ်ပွႆးတင်းသဵင်ႈၶႃႈ။


text:
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸတ်းဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း တီႈငဝ်ႈၸိုင်ႈ လွႆတႆးလႅင်းသေ ၸတ်းပၢင်ၽဝ်ယႃႈ ၼႂ်းၼႃႈတီႈ ဝဵင်းၵဵင်းတွင်း မိူင်းတႆးပွတ်းၸၢၼ်း။
ဝၼ်းထီႉ 26 June 2017 ၼႂ်းဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်းၼၼ်ႉ RCSS/SSA လႆႈၸတ်းႁဵတ်းပဵၼ် ပၢင်ၵႅဝ်ႈ တီႈငဝ်ႈၸိုင်ႈ လွႆတႆးလႅင်း၊ မီး ၵႅမ်ႁူဝ်ပဝ်ႈ-1 ၸွမ်သိုၵ်း ၸၢႆးယီႈ၊ ၵႅမ်ႁူဝ်ပဝ်ႈ-2 ၸွမ်ႁၢၼ် ၶိူဝ်းငိုၼ်း လႄႈ ၽူႈယႂ်ႇၵူၼ်းလူင်၊ ၽူႈမီးၸၼ်ႉ၊ ၵေႃႉသိုၵ်းၵေႃႉႁၢၼ်၊ သင်ႇၶၸဝ်ႈ၊ ပေႃႈမႄႈၵူၼ်းမိူင်း၊ လုၵ်ႈႁဵၼ်း ၶဝ်ႈႁူမ်ႈ တင်းမူတ်း 1,468-ၵေႃႉ။
ၼွၵ်ႈသေမီး ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းယဝ်ႉ ၼႂ်းၼၼ်ႉ မီးၽူႈတၢင်တူဝ် သင်ႇၶၸဝ်ႈ၊ တၢင်တူဝ် ၵူၼ်းမိူင်း၊ တၢင်တူဝ် လုၵ်ႈႁဵၼ်း လႄႈ တၢင်တူဝ် ၵူၼ်းသိုၵ်း လႆႈမွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈၽေးၶဵၼ်လူင် ယႃႈမဝ်းၵမ် လႄႈ ၵဵဝ်ႇတၢင်းႁၼ်ထိုင် လွင်ႈယႃႈမဝ်းၵမ် ဢမ်ႇၵႃး တၢင်တူဝ်ၵူၼ်း ၵေႃႉလႆႈတိုတ်းယႃႈယဝ်ႉ ၵေႃႉၼိုင်ႈၵေႃႈ လႆႈမွၵ်ႇလၢတ်ႈၶေႃႈၵႂၢမ်း ၶွပ်ႈၸႂ်ထိုင် ၶွင်ႇသီႇဢဝ်ၶိုၼ်းၸိုင်ႈတႆး လႄႈ လႆႈတူၵ်းလူင်းဝႃႈ ၸဝ်ႈၵဝ်ႇတေၶတ်းၸႂ် သိုပ်ႇႁၢပ်ႇထၢမ်းၵၢၼ် ၸိူဝ်ႉၸၢတ်ႈဝၢၼ်ႈမိူင်းၵႂႃႇ မိူဝ်းၼႃႈ တႃႇႁႂ်ႈပဵၼ် တီႈမၢႆတွင်း ၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ ပီႊ-2017 ၼႆယဝ်ႉ။
ၸွမ်းၼင်ႇ ၶပ်ႉမၢႆပၢင်ၵႅဝ်ႈမီးၼၼ်ႉ ၽူႈမီးပုၼ်ႈၽွၼ်း လႆႈလူဢၢၼ်ႇၼႄ ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၼႂ်းဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမီႈၵူႈမိူင်းမိူင်းၵႂႃႇ တႃႇ 2-ၽႃႇ တႆး-ဢင်းၵိတ်ႉ၊ ၼႂ်းၼၼ်ႉ ၸွမ်းၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး လႆႈတူင်ႉၼိုင်ႁဵတ်းသၢင်ႈ ၵၢၼ်ၽဵဝ်ႈမူၺ်ႉယႃႈမဝ်းၵမ် တင်ႈတႄႇ 26 June 2016 ထိုင် 26 June 2017 ၶၢဝ်းတၢင်းၼိုင်ႈပီႊၼၼ်ႉ တီႉၺွပ်းၽဵဝ်ႈသိမ်းလႆႈ တင်းၼမ် ယႃႈၾိၼ်ႇလမ် 19.63-kg၊ ယႃႈၾိၼ်ႇၽိူၵ်ႇ 14.54-ၵီးလူဝ်း၊ ယႃႈမႃႉ 223,035-မဵတ်ႉ၊ တီႉၺွပ်းလႆႈ ၽူႈပူၼ်ႉပႅၼ်ပၵ်းပိူင်မၢႆမီႈ ၽူႈမီးတင်းၽိတ်း ၵဵဝ်ႇၶွင်ႈ လူၺ်ႈယႃႈမဝ်းၵမ် 191-ၵေႃႉ၊ မူၼ်ႉမႄႊပူၵ်းပွင်ပၼ် တၢင်းယၢမ်ႈၵူၼ်းတိတ်းၸပ်း ယႃႈမဝ်းၵမ် ႁူမ်ႈ 557-ၵေႃႉ ဢမ်ႇၵႃး လႆႈၸတ်းပၢင်ပၼ်ပိုၼ်ႉႁူႉ ၵဵဝ်ႇၽေးယႃႈမဝ်းၵမ် တီႈၵူၼ်းမိူင်းလႄႈ ၵူၼ်းသိုၵ်း ၼႂ်းပိုၼ်ႉတီႈ RCSS ၵုမ်းထိင်းၵႂႃႇ 34-ပွၵ်ႈ ၼႆယဝ်ႉ။
မိူၼ်ၼင်ႇ ၼႂ်းၼႃႈတီႈ မၢႆ-2 လႄႈ မၢႆ-12 ၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼၼ်ႉသမ်ႉ လႆႈႁူမ်ႈၵၼ် ၸတ်းႁဵတ်းပဵၼ် ပၢင်ၽဝ်ယႃႈမဝ်းၵမ် ၵႂႃႇတီႈဝၢၼ်ႈလဝ်း ဝဵင်းၵဵင်းတွင်း မီးၽူႈၶဝ်ႈႁူမ်ႈ 364-ၵေႃႉ ယူႇယဝ်ႉ။
ၸွမ်းၼင်ႇပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) မီးၼၼ်ႉသေ မိူဝ်ႈၼႂ်းပီႊ 2015-2016 ပူၼ်ႉမႃးၼၼ်ႉၵေႃႈ RCSS/SSA ၽဵဝ်ႈသိမ်းလႆႈယႃႈမဝ်းၵမ် မိူၼ်ၼင်ႇ ယႃႈလမ် 0.7-ၸွႆႉ၊ ယႃႈၽိူၵ်ႇ 0.5-ၵီးလူဝ်း၊ ယႃႈမႃႉ 279,758-မဵတ်ႉ လႄႈ တီႉၺွပ်းလႆႈၵူၼ်းၵႃႉၶၢႆယႃႈ 44-ၵေႃႉ၊ မူၼ်ႉမႄးပူၵ်းပွင်ပၼ် တၢင်းယၢမ်ႈ ၵူၼ်းတိတ်းၸပ်းယႃႈမဝ်းၵမ် တင်းမူတ်း 322-ၵေႃႉ၊ လႆႈပၼ်ပိုၼ်ႉႁူမ်ႈၽေးယႃႈမဝ်းၵမ် ၵူၼ်းမိူင်း လႄႈ ၵူၼ်းသိုၵ်းၼႂ်းပိုၼ်ႉတီႈ RCSS ၵုမ်းထိင်းဝႆႉၸိူဝ်းၼၼ်ႉ 91-ပွၵ်ႈ ၼႆယဝ်ႉ။
တႆးလွတ်ႈလႅဝ်း


text:
ပီႈၼွင်ႉတႆး ႁဵတ်းၵၢၼ်ၼႂ်းၸိုင်ႈထႆး ႁႃႁပ်ႉငိုၼ်း တႃႇၸွႆႈၵူၼ်းပၢႆႈၽေးသိုၵ်း ၊ ယွၼ်ႉပၢင်တိုၵ်းၼႂ်းၵႄႈ သိုၵ်းတဢၢင်းတင်းသိုၵ်းတႆး ယိုဝ်းၵၼ် ၼႂ်းၸိုင်ႈတႆးပွတ်းႁွင်ႇ ။
ၼႂ်းဝၼ်းတီႈ 14-15/02/2016 ၼႆႉ ၸၢႆးၵူဝ်ႇ လႄႈဢူၺ်းၵေႃႉဢူၺ်းသႄႈ ၵူၼ်းမိူင်းငေႃႉ ဝဵင်းၵျွၵ်ႉမႄး လႄႈ ဝဵင်းမိူင်းသူႈ ၼႂ်းဝဵင်းႁၢတ်ႇယႂ်ႇ ၸိုင်ႈထႆး ႁူမ်ႈၵၼ် ႁပ်ႉတုင်းၵဵပ်းငိုၼ်းတႃႇၵႂႃႇၸွႆႈထႅမ် ၵူၼ်းပၢႆႈၽေးသိုၵ်း ။
လိူဝ်သေၼၼ်ႉ ပီႈၼွင်ႉၵူၼ်းမိူင်းတႆး ၸိူဝ်းယူႇႁိမ်းႁွမ်းဝဵင်းႁၢတ်ႇယႂ်ႇၵေႃႈ ၵဵပ်းငိုၼ်းၵၼ်မႃးႁူမ်ႈၸွမ်း၊ တင်းမူတ်းလႆႈငိုၼ်းထႆးမိုၼ်ႇပၢႆ ။
ၸုမ်းၸၢႆးၵူဝ်ႇၶဝ် လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁဝ်းၶႃႈတႄႉဢမ်ႇၸႂ်ႈမူႇၸႂ်ႈၸုမ်းသင် ။ ပဵၼ်ႁႅင်းၵၢၼ်ၵူၼ်းတႆးမႃး ႁဵတ်းၵၢၼ်ႁႃၵိၼ်လဵင်ႉတွင်ႉ တီႈမိူင်းထႆးၼႆႉၵူၺ်း ။ ႁူႉဝႃႈပီႈၼွင်ႉၵူၼ်းမိူင်းႁဝ်း ထူပ်းၽေး ထူပ်းတၢင်းယၢပ်ႇၽိုတ်ႇၼႆလႄႈ မီးၸႂ်ၶႂ်ႈပဵၼ်တႆးၸွႆႈတႆးသေ ၸင်ႇလႆႈႁႃငိုၼ်းၸွႆႈမိူဝ်း ။ ၼမ်ဢေႇတႄႉဢမ်ႇဝႃႈ ၊ ၼမ်ႉၸႂ်ႁၵ်ႉၵူၼ်းမိူင်းလဵဝ်ၵၼ်ၵူၺ်း ”- ဝႃႈၼႆ ။
ၸုမ်းပီႈၼွင်ႉတႆးႁၢတ်ႇယႂ်ႇ လႆႈဢွၵ်ႇဢႅဝ်ႇႁႃႁပ်ႉတုင်းငိုၼ်းတွႆႈထႅမ်ပီႈၼွင်ႉထူပ်းၽေးသိုၵ်းၼႂ်းမိူင်းတႆး 2 ဝၼ်း ၼႂ်းဝၼ်းတီႈ 14-15/02/2016 ။ ၽူႈမႃးႁူမ်ႈႁွမ်းၸွႆႈ လိူဝ်သေပီႈၼွင်ႉတႆးယဝ်ႉယင်းမီးပီႈၼွင်ႉတၢင်ႇၸိူဝ်ႉတၢင်ႇၶိူဝ်း ၸိူဝ်းမႃးႁဵတ်းၵၢၼ် ၸွမ်းၵၼ်ၵေႃႈ ၵမ်ႉႁွမ်းၸွႆႈထႅမ် ။
တင်ႈတႄႇႁၢင်ပီ 2015 မႃး ယွၼ်ႉပိူဝ်ႈပၢင်တိုၵ်း ၼႂ်းၵႄႈတပ်ႉသိုၵ်းၸိုင်ႈတႆး SSPP/SSA လႄႈတပ်ႉသိုၵ်း မၢၼ်ႈၼၼ်ႉ ၵူၼ်းပၢႆႈၽေးသိုၵ်း ၼႂ်းၸႄႈဝဵင်းမိူင်းသူႈ မီးထိုင်မိုၼ်ႇ။ ႁူဝ်လိူၼ်ၾႅပ်ႊၿိဝ်ႊရီႊ (2016) ၼႆႉ မႃးၵေႃႈ ၼႂ်းပိူဝ်ႈပၢင်တိုၵ်း ဝူင်ႈၵၢင် တပ်ႉသိုၵ်းၸိုင်ႈတႆး (RCSS/SSA) တင်း တပ်ႉသိုၵ်းပူတ်းပွႆႇၸိူဝ်ႉၸၢတ်ႈ တဢၢင်း (TNLA) လႄႈမီးၵူၼ်းဝၢၼ်ႈလႆႈပၢႆႈၽေးသိုၵ်း တီႈဝဵင်းၵျွၵ်ႉမႄး မီး 2,000 ပၢႆ ။


text:
ၶၢဝ်ႇၵၢၼ်သိုၵ်း
ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်ဢုပ်ႇဢူဝ်းသပ်းလႅင်းၼႃႈၵၢၼ် JMC တီႈငဝ်ႈၸိုင်ႈလွႆတႆးလႅင်း ပွၵ်ႈႁႅၵ်ႈ ႁိုင်သၢမ်ဝၼ်း ယဝ်ႉတူဝ်ႈ
- Details
- Created on 31 January 2018
- Written by တႆးလွတ်ႈလႅဝ်း
ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS) သေ လႆႈၸတ်းႁဵတ်းပဵၼ် ပၢင်ဢုပ်ႇဢူဝ်းသပ်းလႅင်း ၵဵဝ်ႇၵပ်းၼႃႈၵၢၼ် ၶွမ်ႇမတီႇႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုဝ်း (JMC) ပုၼ်ႈတႃႇၽူႈၼမ်း RCSS ပဵၼ်ပွၵ်ႈၵမ်းႁႅၵ်ႈ ၵႂႃႇတီႈႁူင်းႁေႃးလူင် ၸဝ်ႈၵွၼ်းၸိူင်း ငဝ်ႈၸိုင်ႈလွႆတႆးလႅင်း တင်းႁိုင်သၢမ်ဝၼ်းသေ ပဵၼ်ဢၼ်ယဝ်ႉတူဝ်ႈလီငၢမ်းၵႂႃႇ ၼႆယူႇယဝ်ႉ။
RCSS/SSA လႄႈ TNLA ပဵၼ်ပၢင်တိုၵ်းႁၢဝ်ႈႁႅင်း ထပ်းၵၼ် 3-ဝၼ်း ၼႂ်းပီႊ-2018 ၽၢႆႇ TNLA တၢႆမၢတ်ႇၼမ် ပႃးၽူႈမီးၸၼ်ႉ
- Details
- Created on 23 January 2018
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႄႈတင်း ၸုမ်းသိုၵ်းပလွင်ႈ (TNLA) ၽႃႇၺႃးပဵၼ်ပၢင်တိုၵ်းၵၼ် ဢွၼ်တၢင်းသေယဝ်ႉ ၽၢႆႇ TNLA သိုပ်ႇၸတ်းသိုၵ်း 3-တပ်ႉၵွင် ၸႂ်ႉၶိူင်ႈယိပ်းၵွင်ႈၵၢင်ႇမၢၵ်ႇလူင် ၵၢၼ်းၶိုၼ်ႈယိုဝ်း RCSS/SSA ထပ်းၵၼ်ထႅင်ႈ 3-ဝၼ်း၊ ပၢင်တိုၵ်းပီႊ-2018 ၼႂ်းၵႄႈသွင်ၽၢႆႇ တႄႇၵိူတ်ႇၶိုၼ်ႈထႅင်ႈ၊ TNLA မီးလွင်ႈတၢႆမၢတ်ႇၼမ် ပႃးၽူႈမီးၸၼ်ႉ သုမ်းၸွမ်းၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း ထႅင်ႈတင်းၼမ် ၼႆယူႇယဝ်ႉ။
JMC-U ၸတ်းပၢင်ၵုမ် ပွၵ်ႈၵမ်း-14
- Details
- Created on 18 January 2018
- Written by တႆးလွတ်ႈလႅဝ်း
ၶွမ်ႇမတီႇႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸၼ်ႉမိူင်းႁူမ်ႈတုမ် (JMC-U) ၸတ်းႁဵတ်း ပၢင်ၵုမ် ပွၵ်ႈၵမ်း-14 ၵႂႃတီႈသုၼ်ၵၢင် လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ လႄႈ လွင်ႈငမ်းယဵၼ် (NRPC) ၼႂ်းဝဵင်းတႃႈၵုင်ႈ တၢင်းႁိုင် 3-ဝၼ်း။
PNLO ပူတ်း ၶုၼ်ႇမိၼ်ႉထုၼ်း လိူၵ်ႈတၢင်ႇ ၶုၼ်ႇသူႇရဵင်ႇ ၶိုၼ်ႈပဵၼ်ႁူဝ်ပဝ်ႈၵေႃႉမႂ်ႇ
- Details
- Created on 18 January 2018
- Written by တႆးလွတ်ႈလႅဝ်း
မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈ ပဢူဝ်း (PNLO) ဢၼ်ၶုၼ်ႇမိၼ်ႉထုၼ်း ပဵၼ်ႁူဝ်ပဝ်ႈ ဢွၼ်ႁူဝ်ဝႆႉဢွၼ်တၢင်းၼၼ်ႉ ယူႇတီႈပၢင်ၵုမ်လူင် ၺီႇလႃႇၶၢမ်ႇ ငဝ်ႈငုၼ်းသေ လႆႈမႄးလႅၵ်ႈလၢႆႈ တႅပ်းတတ်းလိူၵ်ႈတၢင်ႇဢဝ် ၸဝ်ႈသိုၵ်းလူင် ၶုၼ်ႇသူႇရဵင်ႇ ဢၼ်ပဵၼ် ၵႅမ်ႁူဝ်ပဝ်ႈ လႄႈ ၽူႈၵွၼ်းသိုၵ်း PNLO/PNLA ၶိုၼ်ႈပုတ်ႉတႅၼ်း ပဵၼ်ႁူဝ်ပဝ်ႈၵေႃႉမႂ်ႇ ၵႂႃႇၼႆယဝ်ႉ။
သိုၵ်းမၢၼ်ႈ ဢွၵ်ႇတူင်ႉၼိုင်ထတ်းထၢမ် ၶၢဝ်ႇသိုၵ်းတႆး တီႈၵူၼ်းမိူင်း လၢႆလၢႆတီႈ
- Details
- Created on 15 January 2018
- Written by တႆးလွတ်ႈလႅဝ်း
ဝူင်ႈဝၢင်ႈၼႆႉ ၽၢႆႇတပ်ႉသိုၵ်းမၢၼ်ႈ မီးလွင်ႈၸတ်းသိုၵ်း ဢွၵ်ႇတူင်ႉၼိုင်ဝႆႉ ၼႂ်းမိူင်းတႆး လၢႆလၢႆပိုၼ်ႉတီႈ ဢမ်ႇၵႃး မီးလွင်ႈႁွင်ႉဢဝ် ၵူၼ်းဝၢၼ်ႈ ၼႂ်းပိုၼ်ႉတီႈ ၸႄႈဝဵင်းမွၵ်ႇမႆႇ လႄႈ ၸႄႈဝဵင်းလွႆလႅမ် သေထတ်းထၢမ်ၶၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၵဵဝ်ႇၵပ်းလွင်ႈတူင်ႉၼိုင်ၵႂႃႇမႃး ဢမ်ႇၵႃး ၵဵပ်းပႃးသၢႆမၢႆ ႁူင်းႁဵၼ်း၊ လူတ်ႉၵႃး လႄႈ ႁူဝ်ၵူၼ်း ၼႂ်းဝၢၼ်ႈသူၼ် ၸိူဝ်းၼႆႉထႅင်ႈ ၼႆယဝ်ႉ။
More Articles...
- ၽၢႆႇသိုၵ်း KNU ဝႃႈဢမ်ႇႁပ်ႉႁဵတ်းလႆႈ DDR လႄႈ SSR
- တူၼ်ႈပီႊမႂ်ႇ 2018 ၼႆႉ သိုၵ်းမၢၼ်ႈပိုတ်ႇပၢင်တိုၵ်းပိုတ်းယိုဝ်း RCSS/SSA ဝႆႉလၢႆလၢႆပိုၼ်ႉတီႈ ၼႄသၼ်ယၢၼ်း တႄႇၵဝ်းယႃႉလွင်ႈငမ်းယဵၼ်
- မိူဝ်ႈၼႆႉ သိုၵ်းမၢၼ်ႈ တင်း RCSS/SSA ပဵၼ်ပၢင်တိုၵ်းၵၼ်ထႅင်ႈ 2-တီႈ
- သိုၵ်းမၢၼ်ႈ ပိုၼ်ၽၢဝ်ႇႁုပ်ႈယိုတ်းလႆႈ ပၢင်သဝ်း KIA 22-တီႈ
- တပ်ႉသိုၵ်းမၢၼ်ႈ လႅၵ်ႈလၢႆႈၶၢႆႉၸၼ်ႉပုၼ်ႈၽွၼ်း ၽူႈၼမ်းသိုၵ်း 13-ဢွင်ႈတီႈ
- သိုၵ်းမၢၼ်ႈပိုတ်ႇပၢင်တိုၵ်း ႁပ်ႉတွၼ်ႈပီႊမႂ်ႇ 2018 ၸူး RCSS/SSA
- KIO/KIA လႅၵ်ႈလၢႆႈၽူႈၼမ်းမႂ်ႇမုၵ်ႉၸုမ်း
- KNPP ယွၼ်းႁူပ်ႉဢုပ်ႇ တေႃႇဢွင်ႇသၢၼ်းသုၵျီႇ သုၼ်ႇတူဝ်သေတႃႉ ၵူၺ်းဢမ်ႇလႆႈ
- JMC-S Shan ၸတ်းပၢင်ၵုမ် ပွၵ်ႈၵမ်း-12 လႆႈၶေႃႈတႅပ်းတတ်း 8-ၶေႃႈ
- ၵဵဝ်ႇၵၢၼ်သိုၵ်းမၢၼ်ႈၶႃႈႁႅမ်တၢႆ ၵူၼ်းသိုၵ်း KNPP သေ UNFC တုၵ်းယွၼ်း ႁႂ်ႈႁဵတ်းပၼ် လွင်ႈၽဵင်ႇပဵင်းတြႃး


text:
RCSS
ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ပၢင်ၵုမ်ႁၢင်ႈႁႅၼ်းၵၢၼ်မိူင်းၸိုင်ႈတႆးမိူဝ်းၼႃႈ
- Details
- Parent Category: RCSS
- Created on 20 August 2016
- Written by တႆးလွတ်ႈလႅဝ်း
သပ်းၸႅင်ႈ ၸိုဝ်ႈတၢင်းၵၢၼ် RCSS/SSA ဢၼ်ၸႂ်ႉတိုဝ်းၼိူဝ် Social Online
- Details
- Parent Category: RCSS
- Created on 31 July 2016
- Written by တႆးလွတ်ႈလႅဝ်း
ပိုၼ်ၽၢဝ်ႇသပ်းၸႅင်ႈၼႄ လွင်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸႂ်ႉတိုဝ်းၸိုဝ်ႈ ၼိူဝ် Social Online / Facebook ဢၼ်ပဵၼ်ၸွမ်းတၢင်းၵၢၼ်၊ ၼင်ႇႁိုဝ်တေဢမ်ႇမီး လွင်ႈႁၼ်ၽိတ်းတုမ်ႉတိူဝ်ႉတေႃႇ ၸုမ်းတေႃႇၸုမ်း လႄႈ ပုၵ်ႉၵူဝ်ႇသုၼ်ႇတူဝ် ၵႂႃႇၶၢဝ်းတၢင်းၼႃႈ။
ပိုၼ်ၽၢဝ်ႇထိုင်ႁႅင်းၵၢၼ်ယၢၼ်မိူင်းၸၢဝ်းတႆး ၸိူဝ်းၶဝ်ႈၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉ ယူႇၼႂ်းၸိုင်ႈထႆး
- Details
- Parent Category: RCSS
- Created on 30 July 2016
- Written by တႆးလွတ်ႈလႅဝ်း
ဢိင်လူၺ်ႈတၢင်းၵၢၼ် ၸဝ်ႈၼႃႈတီႈထႆးၶဝ် လႆႈၵႂၢတ်ႇလၢင်ႉ ႁႅင်းၵၢၼ်ယၢၼ်မိူင်း ၵူၼ်းသၢမ်မိူင်းမိူၼ်ၼင်ႇ ၵမ်ႇပူးၶျႃး၊ လၢဝ်း၊ မျၢၼ်ႇမႃႇ ဢၼ်ၶဝ်ႈၵႂႃႇႁဵတ်းၵၢၼ် ဢမ်ႇထုၵ်ႇမႅၼ်ႈ ၸွမ်းမၢႆမီႈၼၼ်ႉလႄႈ ၵၢၼ်ပိုတ်ႇတေႃႇပၼ် ဢႃႇယုဝႂ်ႁဵတ်းၵၢၼ် ၼၼ်ႉၵေႃႈသုတ်းၵႂႃႇ မိူဝ်ႈဝႃးၼႂ်းဝၼ်းထိ 29.July.2016 ၼၼ်ႉၵႂႃႇယူႇယဝ်ႉ။
More Articles...
- ၶေႃႈပိုၼ်ၽၢဝ်ႇ ပၢင်ၵုမ် 6-လိူၼ် ပၢတ်ႈ-1 ပီႊ-2016 ၶွင်ႇသီႇဢဝ်ၶိုၼ်းၸိုင်ႈတႆး (12 July 2016)
- ၶေႃႈပိုၼ်ၽၢဝ်ႇ ဝၼ်းသၢၼ်ၶတ်းယႃႈမဝ်းၵမ်လႄႈၵႃႉၶၢႆၼွၵ်ႈမၢႆမီႈၵူႈမိူင်းမိူင်း
- ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈၸုမ်း TNLA တႄႇမႃးတိုၵ်းယိုဝ်း တပ်ႉသိုၵ်းၸိုင်ႈတႆး (RCSS/SSA)
- ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး
- ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး လွင်ႈပဵၼ်ပၢင်တိုၵ်း ဝူင်ႈၵၢင် RCSS/SSA လႄႈ PSLF/TNLA


text:
ပၢင်ၵုမ်ၽူႈၼမ်းၸိၵ်းၸွမ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၵမ်းထူၼ်ႈ 4 ၊ ဢၼ်ၸတ်းႁဵတ်းတီႈပၢင်ႇၶမ်း ငဝ်ႈငုၼ်းၸုမ်းဝႃႉပၢင်သၢင်း၊ ဢၼ်ယဝ်ႉတူဝ်ႈၵႂႃႇလီငၢမ်းၼၼ်ႉ လႆႈၸႂ်တႅပ်းတတ်း ဢွၵ်ႇၶေႃႈပိုၼ်ၽၢဝ်ႇဝႃႈ ၸုမ်းၸၢဝ်းၶိူဝ်းတင်းသဵင်ႈၼႆႉ တေဢမ်ႇဢုပ်ႇဢူဝ်းၸွမ်း လူင်ပွင်ၸိုင်ႈ ၵမ်းၸုမ်းၸုမ်း၊ တေၽွမ်ႉသဵင်ပဵင်းပၢၵ်ႇ တေႁူမ်ႈၵၼ်ပဵၼ်မူႇၼိုင်ႈၸုမ်းလဵဝ်သေ ဢုပ်ႇဢူဝ်းၵႂႃႇ။
Photo: Cradit to AA
တင်ႈတႄႇဝၼ်းတီႈ 15-19/04/2017 ၼၼ်ႉ ယူႇတီႈပႃႇတီႇမိူင်းဝႃႉၽွမ်ႉႁူမ်ႈ (UWSP/UWSA) ဢွၼ်ႁူဝ်ၼမ်းၼႃႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ၸတ်းႁဵတ်းပၢင်ၵုမ်လူင် ၽူႈၼမ်းၸိၵ်းၸွမ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တီႈပၢင်ႇၶမ်း ဝဵင်းပၢင်သၢင်း။ မီးၸုမ်းၸၢဝ်းၶိူဝ်းၶဝ်ႈႁူမ်ႈတင်းမူတ်း 7 ၸုမ်း။ မိူၼ်ၼင်ႇၸုမ်းဝႃႉ UWSA/UWSP ။ ၸုမ်းတႆး SSPP/SSA ။ ၸုမ်းမိူင်းလႃး NDAA ။ ၸုမ်းၵူဝ်းၵၢင်ႉ MNDAA ။ ၸုမ်းတဢၢင်း (ပလွင်ႈ) PSLF/TNLA ။ ၸုမ်းၶၢင် KIA/KIO ။ ၸုမ်းရၶႅင်ႇ AA/ULA ၸိူဝ်းၼႆႉ ၶိုၼ်ႈႁွတ်ႈၶဝ်ႈႁူမ်ႈ 27 ၵေႃႉ။ ဝၢႆးပၢင်ၵုမ်ယဝ်ႉ ဢွၵ်ႇၶေႃႈပိုၼ်ၽၢဝ်ႇ 8 ၶေႃႈ။
ၶေႃႈလႆႈၸႂ်တူၵ်းလူင်း၊ ၶေႃႈတႅပ်းတတ်းပၢင်ၵုမ် ဢၼ်ဢွၵ်ႇၶေႃႈပိုၼ်ၽၢဝ်ႇၵႂႃႇၼၼ်ႉ ပိူင်လူင်မၼ်းမီးဝႃႈ- ၵူႇမူႈၵူႈၸုမ်းၼႆႉ လႆႈၸႂ်ၵၼ်ၶွတ်ႇၽွတ်ႈ ၶွမ်ႊမတီႊဢုပ်ႇဢူဝ်းၵၢၼ်မိူင်း မိူင်းႁူမ်ႈတုမ် ပိူဝ်ႈတႃႇဢုပ်ႇဢူဝ်း ၸွမ်းလူင်ပွင်ၸိုင်ႈ။ ပေႃးဢုပ်ႇဢူဝ်းၸွမ်းၵၼ်တင်း လူင်ပွင်ၸိုင်ႈ မိူဝ်းၼႃႈမႃးၼႆႉ တေဢမ်ႇဢုပ်ႇၵမ်းၸုမ်းၸုမ်း ၸုမ်းၽႂ်ၸုမ်းမၼ်း၊ တေႁူမ်ႈၵၼ်တင်းသဵင်ႈ ၽွမ်ႉသဵင်ပဵင်းပၢၵ်ႇ ပဵၼ်ၼမ်ႉၼိုင်ႈၸိုင်ႈလဵဝ်သေ ဢုပ်ႇဢူဝ်းၸွမ်းလူင်ပွင်ၸိုင်ႈၵႂႃႇ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၽူႈမီးပုၼ်ႈၽွၼ်းၼႂ်းပႃႇတီႇဝႃႉ UWSP ၵေႃႈ လၢတ်ႈၼႄတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- “ႁဝ်းတေဢမ်ႇၸႅၵ်ႇၵၼ်သေ ဢုပ်ႇလူင်ပွင်ၸိုင်ႈၵမ်းၸုမ်းၸုမ်း။ တေဢဝ်ၶွမ်ႊမတီႊ ဢၼ်လုၵ်ႉတီႈပၢင်ၵုမ် ၶွတ်ႇၽွတ်ႈဝႆႉၼၼ်ႉသေ ဢုပ်ႇဢူဝ်းၵႂႃႇၵူၺ်း”- ယိုၼ်ယၼ်လၢတ်ႈၼႄ မိူဝ်ႈဝၼ်းတီႈ 19 ယၢမ်းႁူဝ်ၶမ်ႈၼၼ်ႉ ၼင်ႇၼႆ။
ပၢင်ၵုမ်လူင် ၶၢဝ်းတၢင်း 6 ဝၼ်း ဢၼ်ၸုမ်းဝႃႉ UWSA/UWSP ဢွၼ်ႁူဝ်ၸတ်းႁဵတ်း တီႈငဝ်ႈငုၼ်းပၢင်သၢင်း ၼၼ်ႉ မီးယိူင်းဢၢၼ်း တွၼ်ႈတႃႇႁႂ်ႈပဵၼ်ၵၢၼ်ၵမ်ႉၸွႆႈလွင်ႈငမ်းယဵၼ် တင်းလွင်ႈၽွမ်ႉႁူမ်ႈ ၼႂ်းၸုမ်းဢူၺ်းလီ။ မီးၽူႈတႅၼ်းၸုမ်းၸၢဝ်းၶိူဝ်း ၶဝ်ႈႁူမ်ႈ 7 ၸုမ်း။ ၼႂ်းၶေႃႈပိုၼ်ၽၢဝ်ႇၼၼ်ႉ ယင်းလၢတ်ႈပႃးလွင်ႈဝႃႈ ပိုတ်ႇၽၵ်းတူႁပ်ႉတွၼ်ႈ တၢင်ႇမူႇတၢင်ႇၸုမ်း ၸိူဝ်းဢၼ်ႁပ်ႉမူႇပိူင် (မူႇဝႃႇတ) ပိူဝ်ႈတႃႇဢုပ်ႇဢူဝ်း လူင်ပွင်ၸိုင်ႈလႄႈ ၸုမ်းၸိူဝ်းဢၼ်ႁပ်ႉၶေႃႈပိုၼ်ၽၢဝ်ႇ ပၢင်ၵုမ်ပၢင်ႇၶမ်း ၵမ်းထူၼ်ႈ 3 ။
လွင်ႈဢၼ်လၢႆမူႇလၢႆၸုမ်း တၢင်ႇယိုၼ်ႈလိၵ်ႈထိုင်တီႈ ပၢင်ၵုမ်လူင်ပၢင်သၢင်းၵမ်းၼႆႉၵေႃႈ တေၶိုၼ်းၼမ်းဢဝ် ဢုပ်ႇၵုမ်ၵၼ်ထႅင်ႈ လီလီငၢမ်းငၢမ်းယဝ်ႉသေ တေသိုပ်ႇသူင်ႇပၼ်ၸူးတီႈလူင်ပွင်ၸိုင်ႈၵႂႃႇ- ၼႆယဝ်ႉ။
ပၢင်ၵုမ်လူင် ၽူႈၼမ်းၸိၵ်းၸွမ်ၸုမ်းၸၢဝ်းၶိူဝ်း ပွၵ်ႈထူၼ်ႈ 4 ၼႆႉ မီးတူဝ်တႅၼ်းၸုမ်းၸၢဝ်းၶိူဝ်း 7 ၸုမ်းၶဝ်ႈႁူမ်ႈ။ မိူၼ်ၼင်ႇၸုမ်း ပႃႇတီႇမိူင်းဝႃႉၽွမ်ႉႁူမ်ႈ (UWSP/UWSA) ၊ တပ်ႉသိုၵ်းဢူၺ်းလီ ၻီႊမူဝ်ႊၶရႅတ်ႉတိၵ်ႉၸိူဝ်ႉၸၢတ်ႈ (NDAA) ၸုမ်းမိူင်းလႃး၊ ပႃႇတီႇမႂ်ႇသုင်ၸိုင်ႈတႆး (SSPP/SSA)၊ ၸုမ်းလွတ်ႈလႅဝ်းၶၢင် (KIO/KIA) ၊ တႅဝ်းႁူမ်ႈပူတ်းပွႆႇမိူင်းပလွင်ႈ (PSLF/TNLA) ၊ ၸုမ်းရၶႅင်ႇ AA ၊ တပ်ႉသိုၵ်းဢူၺ်းလီ တီႊမူဝ်ႊၶရႅတ်ႉၵူႈၸၢဝ်းၶိူဝ်းမိူင်းမၢၼ်ႈ (MNDAA/ MNDGP) ၸိူဝ်းၼႆႉၶိုၼ်ႈႁွတ်ႈၶဝ်ႈႁူမ်ႈ။
Photo: Cradit to AA
မိူဝ်ႈဝၼ်းပိုတ်ႇပၢင်ၵုမ် (15/04/2017)ၼၼ်ႉ ၵေႃႉပဵၼ်ႁူဝ်ပဝ်ႈလူင်ပဝ်းယဵဝ်ႇသျႅင် ၵေႃႈလႆႈမွၵ်ႇလၢတ်ႈ ၶေႃႈၵႂၢမ်းဝႃႈ- ၸိူဝ်းမႃးၶဝ်ႈႁူမ်ႈပၢင်ၵုမ်ပွၵ်ႈၵမ်းၼႆႉ ႁႂ်ႈမီးလွင်ႈၽွမ်ႉႁူမ်ႈၵၼ်။ လိူဝ်သေၼၼ်ႉ မၼ်းၸဝ်ႈ ယင်းလၢတ်ႈပႃးဝႃႈ- ဢၼ်ပဵၼ်ၸုမ်းဢူၺ်းလီ ဢၼ်ၶွတ်ႇၽွတ်ႈၶိုၼ်ႈမႃးပၢၼ်သိုပ်ႇပၢၼ် ၵႃႈၵွၼ်ႇပူၼ်ႉမႃးၼႆႉ ယွၼ်ႉပိူဝ်ႈဝႃႈဢမ်ႇမီးၽႅၼ်တၢင်းၵၢၼ်မိူင်း ဢၼ်ႁူမ်ႈၵၼ် ဢၼ်လႆႈၸႂ်ၵၼ်သေၶဵၼ်ႇတႅမ်ႈၶိုၼ်ႈမႃးၼၼ်ႉလႄႈ ၸင်ႇဝႃႈၸုမ်းဢူၺ်းလီၸိူဝ်းၼႆႉၵေႃႈ လႆႈလူႉၵွႆၵႂႃႇတိၵ်းတိၵ်း- ဝႃႈၼႆ။
ၾၢႆႇတၢင်းၸဝ်ႈၼႃႈတီႈဝႃႉၶဝ်ၵေႃႈ လၢတ်ႈဝႃႈ-တေဢိင်ၼိူဝ်ၶေႃႈတူၵ်းလူင်းပၢင်ၵုမ် ဢၼ်ပဵၼ် ၽိုၼ်လိၵ်ႈလၢႆးၸိူဝ်းၼၼ်ႉသေ ဢုပ်ႇဢူဝ်းၵၼ်တင်းလူင်ပွင်ၸိုင်ႈၵႂႃႇ- ဝႃႈၼႆ။
ယွၼ်ႉပိူဝ်ၶေႃႈတႅပ်းတတ်းပၢင်ၵုမ်ပၢင်သၢင်း ဢၼ်ပိုၼ်ၽၢဝ်ႇၵႂႃႇၸိူင်ႉၼႆသေ ယူႇတီႈၾၢႆႇတၢင်းလူင်ပွင်ၸိုင်ႈတႄႉ တႃႇတေဢၼုၺၢတ်ႈပၼ် ၸုမ်းတဢၢင်း၊ ၸုမ်းရၶႅင်ႇ (AA) လႄႈၸုမ်းၵူဝ်းၵၢင်ႉၶဝ် ႁူမ်ႈၵၼ်သေ ဢုပ်ႇဢူဝ်းၵၼ်တင်းလူင်ပွင်ၸိုင်ႈၼၼ်ႉ ဢမ်ႇပေႃးႁၼ်တိုဝ်ႉတၢင်းမၼ်းယဝ်ႉ- ၵူၼ်းလဵပ်ႈႁဵၼ်းၵၢၼ်မိူင်း ၵေႃႉၼိုင်ႈ ၼႂ်းၸိုင်ႈတႆးပွတ်းႁွင်ႇ ထတ်းသၢင်ၸီႉၸမ်ႈၼႄၼင်ႇၼႆ။


text:
ထိုင်ၶၢဝ်းၵတ်းယဝ်ႉ ပဵၼ်ၶၢဝ်းဢဝ်ၶဝ်ႈဢဝ်ၼမ်ႉ ၵူႈၸိူဝ်ႉၵူႈယင်ႇ ၵၢင်ၼ်ႂမိူင်းသ်ႂ ယူႇၵေႃႈ မွၵ်ႇၵုမ်ႈၼမ်ႉၼၢႆးတူၵ်း မၢင်တီႈသမ်ႉပေႃးတၼ်၊ ၸၢတ်ႈပၢၼ်ၵူၼ်းၸိူဝ်းႁဵတ်းၵိၼ်ႁႆႈသူၼ်ၼႃးၶဝ်တႄႉ ဢွၼ်ၵၼ်ပႃးႁေႃႇၶဝ်ႈၸွၵ်းၽၵ်း သႂ်ႇပႅမ်းသႂ်ႇသွင်းသေ ၵႂႃႇဢဝ်ၶဝ်ႈၵၢပ်ႇဝႃႇ မၢင်းၸိူဝ်းသမ်ႉ ၵႂႃႇပၢတ်ႇၶဝ်ႈၼႃး မၢင်ၸိူဝ်းၵေႃႈၵႂႃႇပုမ်ႇၶဝ်ႈ ၸွမ်းၼင်ႇၶိင်ႇၶၢဝ်းလ်ႂၶၢဝ်းၼၼ်ႉ ပီႈၼွင်ႉၵူၼ်းမိူင်း ဝၢၼ်ႈၼွၵ်ႇၼႃးပၢင်ႇ ဢွၼ်ႇႁဝ်းတႄႉ ၶတ်းၸ်ႂႁဵတ်းသၢင်ႈ ၵၢၼ်ႁႃၵိၼ်လဵင်ႉတွင်ႉ ၸွမ်းသၽႃႇဝ ၼင်ႇႁိုဝ်သမ်ႉပေႃးတေမီးငိုၼ်းမီႈၶဝ်ႈ မီးလူတ်ႉၵႃး ပႃးၸဵမ်ႁိူၼ်းတိူၵ်ႈၼၼ်ႉ ၶတ်းၸ်ႂယူႇၵူႈဝၼ်းယဝ်ႉ ။
ၵူၺ်းၵႃႈဝႃႈ ပီႈၼွင်ႉတႆးႁဝ်းမၢင်တီႈ ထိုင်ၶၢဝ်းၵတ်းယဝ်ႉၼႆ ၸွမ်းၼင်ႇၾိင်ႈထုင်းပီလ်ႂပီၼၼ်ႉ ၼင်ႇႁိုဝ်တေ ဢမ်ႇဝွတ်ႈဝၢႆးႁၢႆၵႂႃႇၼၼ်ႉ ၸၢႆးၼုမ်ႇယိင်းၼုမ်ႇ ပႃးၸဵမ်ၵူၼ်းလူင်ပေႃႈထဝ်ႈမႄႈၵႄႇ ဢုပ်ႇဢူဝ်းငူပ်ႉငီႉၵၼ် ၼင်ႇႁိုဝ်ပေႃးတေပဵၼ်မႃးပီမႂ်ႇတႆးၼၼ်ႉ ၸၢႆးယိင်းၼုမ်ႇၶဝ် ဢွၼ်ၵၼ်ပႃးၵွင်မွင်းသေ ၸဵမ်ၽဵင်းၵႂၢမ်း တၢင်းၵႃႈ ၵူႈၸိူဝ်ႉၵူႈယင်ႇ ၵႂႃႇႁႃတူၵ်းသူး ၼမ်ႉၸ်ႂပီႈၼွင်ႉ ၸိူဝ်းမီးၸ်ႂၶႂ်ႈၸွႆႈထႅမ် တႃႇတေပဵၼ်မႃး ပၢင်ပွႆးႁူမ်ၸူမ်းႁပ်ႉတွၼ်ႈ ပီမႂ်ႇတႆးၼၼ်ႉ ၼိုင်ႈၵေႃႉၼိုင်ႈဢိတ်းၼိုင်ႈဢီႈသေ ႁူမ်ႈၵၼ်ၶတ်းၸ်ႂပၼ်ႁႅင်းတႆးႁဝ်း ႁႂ်ႈပေႃးပဵၼ်မႃးပၢင်ပွႆး လဝ်ႇမူၼ်ႈတူၼ်ႈၸ်ႂ ပီမႂ်ႇ၊ ၼႂ်းဝၼ်းပွႆးၼၼ်ႉၵေႃႈ ပီႈၼွင်ႉၵူႈတီႈၵူႈတၢင်း ၸိူဝ်းမႃးၶဝ်ႈႁူမ်ႈလႆႈၵေႃႈ ဢွၼ်ၵၼ်ပႃးၸဵမ်တၢင်းၵႃႈၸိူဝ်းၼႆႉ မႃးပၼ်ႁႅင်း မႃးၵႃႈမူၼ်ႈၸ်ႂပၼ် ပီႈၼွင်ႉမႃးၶဝ်ႈပွႆးၶဝ် သဵင်ႁုၼ်ႉသမ်ႉပေႃးပၼ်းလူင်ၵႂႃႇယဝ်ႉ ။
မိူၼ်ၸိူင်ႉၼင်ႇ ပီႈၼွင်ႉတႆးႁဝ်းမၢင်တီႈသမ်ႉ ထိုင်ၶိင်ႇၶၢဝ်းသမ်ႉ မွင်းထိုင်ၶၢဝ်းမႆႈ၊ ထိုင်ၶၢဝ်းမႆႈၵေႃႈ မွင်းထိုင်ၶၢဝ်းၾူၼ်၊ ထိုၼ်ၶၢဝ်းၾူၼ်သမ်ႉ မွင်းၶၢဝ်းၵတ်း ဢမ်ႇထၢင်ႇဢမ်ႇဝၢႆး မွင်းယူႇတိၵ်းတိၵ်း၊ ၵွပ်ႈဢမ်ႇၸၢင်ႈႁဵတ်းသင် ၶမ်ၸ်ႂၵႂႃႇလ်ႂဢမ်ႇလႆႈ မၢင်ပွၵ်ႈၶႂ်ႈႁႆႈ မၢင်ပွၵ်ႈသမ်ႉၶႂ်ႈၶူဝ် မၢင်ပွၵ်ႈၵူဝ်တူဝ်သမ်ႉပေႃးသၼ်ႇ ၵွပ်ႈပိူဝ်ႈထၢင်ႇဝႃႈပဵၼ် ဢိင်ႇသၼ်ႇၽႅၼ်လိၼ်ဝႆ၊ ၽိူဝ်ႇထွမ်ႇတူၺ်းလီလီ သမ်ႉဢမ်ႇၸႂ်ႈသဵင်ၽႅၼ်ႇလိၼ်ဝႆ၊ ၵမ်းၼႆႉ ဢွၼ်ၵၼ်တူၵ်းၸ်ႂလ်ႂတိုၼ်ႇ ၵမ်ႈၽွင်ႈလႅၼ်ႈၶုၼ်ႇသမ်ႉပေႃးဢမ်ႇၶႂ်ႈၸပ်းတၢင်း၊ ၾၢႆႇတူၵ်းၵေႃႈသမ်ႉမေႃး တၢင်ႉတၢင်ႉ၊ ၾၢႆႇၸၢၼ်းၵေႃႈသမ်ႉမေႃးထူင်ႉထူင်ႉ၊ သဵင်ႈၵွင်ႈသဵင်မၢၵ်ႇႁူၼ်ႈပၼ်းသမ်ႉပေႃးတဵမ်ၵႂႃႇသဵင်ႈ၊ ၸဵမ်လုၵ်ႈဢွၼ်ႇပူႇမွၼ်ႇၵူၼ်းထဝ်ႈၵေႃႈ ၸၢင်ႈႁဵတ်းႁိုဝ်၊ ဢွၼ်ႇၵၼ်ပၢႆႈသမ်ႉပေႃးဢမ်ႇတၼ်းလႆႈသင်၊ ၶၢၼ်ၸ်ႂယဝ်ႉဢိူဝ်ႈၵမ်းၼႆႉ၊ ပိူဝ်ႈတႃႇဢႃႇယုဢသၢၵ်ႈဢွၼ်ႇသမ်ႉပေႃးတေလွတ်ႈၼၼ်ႉ ၵႂႃႇႁႃသွၼ်ႈယူႇတႂ်ႈ ဝတ်ႉၵျွင်းမုၼ်ၸဝ်ႈ ဢွင်ႈတီႈႁပ်ႉၵူၼ်းပၢႆႈၽေး ၸိူဝ်းၼႆႉယဝ်ႉ ။
ပႃႈၼၢင်းလႃႉ ၵူၼ်းပၢႆႈၽေးၵေႃႉၼိုင်ႈတႄႉလၢတ်ႈဝႃႈ- “ ၶၢဝ်းၼႆႉ ထိုင်ၶၢဝ်းဢဝ်ၶဝ်ႈဢဝ်ၼမ်ႉယဝ်ႉ ၶဝ်ႈႁဝ်းၵေႃႈ ဢမ်ႇလႆႈဢဝ် ၽုၵ်ႇဝႆႉၶဝ်ႈၵၢပ်ႇၵေႃႈ ၵုမ်ႇပဵၼ်ဝူဝ်းပဵၼ်ၵႂၢႆးၵိၼ် ၵႂၢႆးတဝ် သမ်ႉပေႃးလူႉလႅဝ်ၵႂႃႇသဵင်ႈ၊ တေဝႃႈမိူဝ်းပႂ်ႉၼႆၵေႃႈ ႁဝ်းၶႃႈဢမ်ႇႁတ်း ၵွပ်ႈပိူၼ်ႈတိုၵ်ႉယိုဝ်းၵၼ်၊ ၵူၼ်းဝၢၼ်ႈႁဝ်းၶႃႈမၢင်ၸိူဝ်းမိူဝ်းႁိူၼ်းၵေႃႈ လႆႈထုၵ်ႇသိုၵ်းၶဝ်ယိုဝ်းတၢႆပႅတ်ႈ ၸွမ်းတၢင်း။ မိူဝ်ႈလဵဝ်ႁဝ်းၶႃႈၵေႃႈဢမ်ႇႁတ်းမိူဝ်းႁိူၼ်း၊ ႁိူၼ်းၸိူဝ်းတွၼ်ႈႁဝ်းၶႃႈမၢင်ဝၢၼ်ႈၵေႃႈ ထုၵ်ႇသိုၵ်းၶဝ် ဢဝ်ၾႆးၽဝ်ပႅတ်ႈ။ လိူဝ်သေၼၼ်ႉ ဢမ်ႇၵႃး တွၼ်ႈတႃႇတေၵိၼ်ၵႂႃႇ မိူဝ်းၼႃႈၼၼ်ႉၵေႃႈ ႁဝ်းၶႃႈဢမ်ႇမီးယဝ်ႉ၊ ၵွပ်ႈပိူဝ်ႈဝႃႈ ႁဝ်းၶႃႈႁဵတ်းၵိၼ်သူၼ်ႁႆႈၼႃးၼႆႉ ႁဵတ်းပီၼႆႉ တႃႇၵိၼ်ပီတေမႃး ၊ မိူၼ်မိူဝ်ႈလဵဝ် တႃႇတေဢဝ်ၶဝ်ႈၼမ်ႉတၢင်းၵိၼ်ႁဝ်းၶႃႈၵေႃႈ ဢမ်ႇၸၢင်ႈတေႁဵတ်းၸိူင်ႉႁိုဝ်ယူႇၵႂႃႇ၊ တႃႇတၢင်းၼႃႈၵေႃႈဢမ်ႇႁူႉ”- ဝႃႈၼႆ ။
လုင်းၸၢႆး ၵူၼ်းပၢႆႈၽေးၵေႃႈလၢတ်ႈဝႃႈ ပၢင်တိုၵ်းၼႆႉ “ ဢမ်ႇၶႂ်ႈႁႂ်ႈၵိူတ်ႇၶိုၼ်ႈသေဢိတ်း၊ ပေႃးဝႃႈပၢင်တိုၵ်း ၵိူတ်ႇၶိုၼ်ႈတီႈလႂ်ၵေႃႈ ၵူၼ်းမိူင်းတီႈၼၼ်ႈ တိုၼ်းလႆႈပၢႆႈၶူဝ်းႁိူၼ်းပေႃးဢမ်ႇတၼ်းလႆႈသင်၊ မိူၼ်ၼင်ႇႁဝ်းၶႃႈ လႆႈပၢႆႈမႃးၸိူင်ႉၼႆ တေႃႉတႄႉတၼ်းဢဝ်တူဝ်လွတ်ႈၵူၺ်း ၶူဝ်းႁိူၼ်းယေးၵိုတ်းတၢင်းလင်ၵေႃႈ ၸုမ်းယိပ်းၵွင်ႈၵၢင်ႇၶဝ် တဝ်သွၵ်ႈဢဝ်လၢႆ ၸဵမ်တူဝ်ဢုၵ်ႉၸႃႇ ၵူၼ်းမိူင်း ဢမ်ႇၵိုတ်းႁၼ်သင်ၵေႃႈဢဝ်။ လိူဝ်သေၼၼ်ႉ ၵူၼ်းၸၢႆးၵူၼ်းယိင်း ထုၵ်ႇၺွပ်ႉပေႃႉထုပ်ႉ ပူၼ်ႉပႅၼ်ၼိူဝ်ၵၼ်ၸိူဝ်းၼႆႉ ပဵၼ်ယွၼ်ႉတၢမ်ႇပၢင်တိုၵ်းလၢႆလၢႆ ဢၼ်ၵူၼ်းမိူင်းလႆႈၶၢမ်ႇ” ဝႃႈၼႆ ။
ပေႃးမႃးတူၺ်းလွင်ႈပၢင်တိုၵ်းလႄႈ ၵူၼ်းမိူင်းႁဝ်းၶႃႈလႆႈၶၢမ်ႇၼႆႉ မိူၼ်ၸိူင်ႉၼင်ႇ ပီ 2015 ၽွင်းၶၢဝ်း ၸမ်ပၢင်လိူၵ်ႈတင်ႈၼၼ်ႉ သိုၵ်းမၢၼ်ႈၶဝ်ထႅမ်ႁႅင်းသိုၵ်း ပိုတ်ႇၼႃႈသိုၵ်းၸူး တပ်ႉသိုၵ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တၢင်းပွတ်းတွၼ်ႈမိူင်းဢၢၵ်ႇ ဝၢၼ်ႈလူၺ် ၸိူဝ်းႁိမ်းႁွမ်း တႃႈသၢမ်ပူး ႁိမ်းႁွမ်းဝၢၼ်ႈႁၢႆးပႃ မိူင်းသူႈ ၽၢႆႇၸၢၼ်းဝၢၼ်ႈႁႆး ၼႂ်းၼႃႈတီႈၵုမ်းၵမ် တပ်ႉသိုၵ်းၸိုင်ႈတႆး ၼႆႉ သွင်ၾၢႆႇလႆႈပဵၼ်ပၢင်တိုၵ်းၵၼ် ၶၢဝ်းတၢင်းၸမ်သွင်လိူၼ်။ ၾၢႆႇသိုၵ်းမၢၼ်ႈ ၸႂ်ႉပႃးၶိူင်ႈဝိၼ် မႅင်းမီႈလႄႈၶိူင်ႈဝိၼ်ၵျႅတ်ႉ လၢႆလၢႆလမ်းၶဝ်ႈလေႃႇတိုၵ်းၸွႆႈ ။
ၽွင်းၼၼ်ႉၵူၼ်းမိူင်းၶဝ် လႆႈဢွၼ်ၵၼ်ပၢႆႈၽေးသိုၵ်း ႁူဝ်ၼပ်ၵူၼ်း သမ်ႉပေႃးမီးမွၵ်ႈမိုၼ်ႇပၢႆ ပၢႆႈၵႂႃႇၵူႈတီႈၵူႈတၢင်း မိူဝ်ႈၽွင်းၶၢဝ်းၼၼ်ႉၵေႃႈ ပဵၼ်းၶၢဝ်းၸမ်ထိုင်ၶၢဝ်းၵတ်းလႄႈ လူဝ်ႇဢဝ်ၶဝ်ႈၼမ်ႉ တၢင်းၵိၼ်မိူၼ်ၵၼ် ၵူၼ်းမိူင်းၵေႃႈဢမ်ႇၸၢင်ႈဢဝ် ဢမ်ႇႁတ်းမိူဝ်းဢဝ်၊ ႁိူၼ်းၵေႃႈဢမ်ႇႁတ်းမိူဝ်း၊ လႆႈသေႃႉႁူမ်ႈတႂ်ႈဢွင်ႈၶႅမ်ႉၵူၼ်းပၢႆႈၽေးလႄႈ မွင်းပႂ်ႉၽူႈမီးၼမ်ႉၸ်ႂလီၶဝ် မႃးၸွႆႈထႅမ် ၵဵဝ်ႇၵပ်းလူၺ်ႈလွင်ႈၶဝ်ႈၼမ်ႉတၢင်းၵိၼ် ၸိူဝ်းၼႆႉယူႇ ။
ၵဵဝ်ႇၵပ်းလူၺ်ႈပၢင်တိုၵ်းၼႆႉ ၶႂ်ႈယွၼ်းၵိုတ်းယိုတ်း၊ ယႃႇႁႂ်ႈပဵၼ်သေၵမ်း၊ သိုၵ်းတေႃႇသိုၵ်းတႄႉ ဢဝ်ၼႃႈၶႅင်ႈသေ ႁဵတ်းသဝ်ၶဵင်ႇတႃႉၵၼ်လႆႈယူႇ၊ ၵူၺ်းၵႃႈ ပေႃးပဵၼ်ပၢင်တိုၵ်းၵၼ်မႃးမိူဝ်ႈလ်ႂၵေႃႈ တိူဝ်ႉသၢင်ႈၵူၼ်းမိူင်းယူႇတႃႇသေႇ။ ပေႃးထိုင်ၶၢဝ်းၵတ်းၸိူင်ႉၼႆၶႅၼ်းၼႃႇ ၽႃႈၽႅၼ်ႇၵေႃႈဢမ်ႇမီး၊ ပၢႆသေလိူဝ်ပဵၼ်ၶၢဝ်းၵတ်း သမ်ႉဢမ်ႇလႆႈၵိၼ်လီ ၼွၼ်းလီ ၽႃႈၽႅၼ်ႇသိူဝ်ႈၶူဝ်းၼုင်ႈ ႁႂ်ႈပေႃးဢုၼ်ႇၵေႃႈဢမ်ႇမီး၊ တေႃႉတႄႉလႆႈၼုင်ႈလႆႈမႆ ဢၼ်ပိူၼ်ႈမႃး ၸွႆႈထႅမ်ၸိူင်ႉၼႆၵူၺ်း။ ၵဵဝ်ႇၵပ်းလူၺ်ႈပၢႆးယူႇလီၵေႃႈဢမ်ႇတဵမ်ထူၼ်ႈ၊ ပၢင်တိုၵ်းၼႆႉ တုၵ်းယွၼ်းယႃႇႁႂ်ႈ ၵိူတ်ႇၶိုၼ်ႈလႄႈ ၵိုတ်းယိုတ်းပၼ်သေၵမ်း။ လိူဝ်သေၼၼ်ႉ ယွၼ်းယႃႇႁႂ်ႈမီးလွင်ႈပူၼ်ႉပႅၼ် ၼိူဝ်ၵူၼ်းမိူင်းသေၵမ်းၼႆ- ၵူၼ်းၵႂႃႇၸွႆႈထႅမ်ၵူၼ်းပၢႆႈၽေး ၵေႃႉၼိုင်ႈလၢတ်ႈၼႄၼင်ႇၼႆ ။
မိူဝ်ႈပဵၼ်ပၢင်တိုၵ်းၵၼ် တီႈတၢင်းႁၢႆးပႃၼၼ်ႉ တေႃႇထိုင်မိူဝ်ႈလဵဝ် ၵူၼ်းၸိူဝ်းဢၼ်ပၢႆႈၽေးသိုၵ်းၼၼ်ႉ ယင်းဢမ်ႇၸၢင်ႈပွၵ်ႈမိူဝ်းၶိုၼ်းႁိူၼ်း၊ ႁူဝ်ၼပ်ႉၵူၼ်းယင်းတိုၵ်ႉၵိုတ်းယူႇႁဵင်ပၢႆ ၸဵမ်လုၵ်ႈဢွၼ်ႇၵူၼ်းထဝ်ႈ ယင်းတိုၵ်ႉလူဝ်ႇတၢင်းၸွႆႈထႅမ်ယူႇ၊ မိူၼ်ၼင်ႇလုၵ်ႈဢွၼ်ႇၵေႃႈ ၸဵမ်ပၢႆးပၺ်ႇၺႃႇ ပၢႆးယူႇလီလႄႈ လွင်ႈၵိၼ်ယႅမ်ႉၸိူဝ်းၼႆႉ တိုၵ်ႉလူဝ်ႇတၢင်းၸွႆႈထႅမ်ယူႇ ။
ပီၼႆႉသမ်ႉ ထိုင်ၶၢဝ်းဢဝ်ၶဝ်ႈၼမ်ႉမိူၼ်ၵၼ်ထႅင်ႈ ၵေႃႈပဵၼ်ပၢင်တိုၵ်းၵၼ်ထႅင်ႈ ႁၢဝ်ႈႁၢဝ်ႈႁႅင်းႁႅင်း၊ ၵူၼ်းမိူင်းထုၵ်ႇၶႃႈတၢႆဢဝ်ႁၢႆပႅတ်ႈ လူၺ်ႈဢမ်ႇမီးတၢင်းၽိတ်းသင် ၸဵမ်လူတ်ႉၵႃးလူင် ဢၼ်တၢင်ႇၵုၼ်ႇတၢင်းၵူၼ်းၸိူဝ်းၼႆႉ ထုၵ်ႇသိုၵ်းၶဝ်ဢဝ်ၾႆးၽဝ်ပႅတ်ႈ ဢမ်ႇမီးလွင်ႈသၢႆႈတႅၼ်း၊ ၵူၼ်းမိူင်းဝၢၼ်ႈၼွၵ်ႈၼႃးပၢင်ႇႁဝ်း တႃႇတေႁဵတ်းၵိၼ်ၵၢၼ် လဵင်ႉတွင်ႉလႄႈ မီးငိုၼ်းၶဝ်ႈၼၼ်ႉ ၵူၺ်းႁဵတ်းသူၼ်ၶဝ်ႈၵၢပ်ႇ ႁႆႈၶဝ်ႈ ၼႃး သူၼ်မၢၵ်ႇဝၢၼ်၊ မၢၵ်ႇၸွၵ်း ၊ မၢၵ်ႇၵဵင် ၊ မိူဝ်လဵဝ်သမ်ႉမႃး ပဵၼ်ပၢင်တိုၵ်းၵၼ် မိူၼ်ၼင်ႇတၢင်းပွတ်းတွၼ်ႈမူႇၸႄႈ ၊ ၵူတ်ႉၶၢႆ ၊ ပၢင်ႇသၢႆး ၊ မိူင်းၵူဝ်း ၊ ယိုဝ်းၵၼ်သဵင်မၢၵ်ႇသဵင်ၵွင်ႈႁူၼ်ႈပၼ်း ၵွၼ်းသမ်ႉပေႃးမူဝ်း ၵူၼ်းမိူင်းၵႂႃႇမႃး ၺႃးယိုဝ်းတၢႆ ၊ ၶၼ်ၵၢၼ်ၵႃႉၵၢၼ်ၶၢႆၵေႃႈတူၵ်း၊ ၵူၼ်းမိူင်းၸႂ်ယႂ်ႇၶူဝ်းၶွင် ဢၼ်ဢွၵ်ႇၼႂ်းသူၼ်ၼႂ်းႁိူၵ်ႈ ထၢင်ႇဝႃႈတေလႆႈၶၢႆလီ သမ်ႉမႃးပဵၼ်ၸိူင်ႉၼႆ ပဵၼ်ၽ်ႂၵေႃႈသမ်ႉပေႃးၶီငဝ်သဝ်ႈမွင် ။
ၵမ်ႈၽွင်ႈၵေႃႈဝႃႈ ၵၢပ်ႈပၢၼ်ဝၢၼ်ႈမိူင်းလႅၵ်ႈလၢႆႈမႃးယဝ်ႉ ပဵၼ်ၵၢပ်ႈပၢၼ် တီႇမူဝ်ႇၶရေႇၸီႇ မီးသုၼ်ႇၽဵင်ႇပဵင်းဝႃႇ၊ တေလႆႈဝႃႈၼၼ်တႄႉႁိုဝ်ၼေႃ မိူဝ်ႈပူၼ်ႉမႃးၼၼ်ႉတႄႉ ပဵၼ်ပၢင်တိုၵ်းၵၼ် ၸွမ်းထိူၼ်ႇ ၵူၼ်းဝၢၼ်ႈၼွၵ်ႈၼႃးပၢင်ႇၵႆႉ ထုၵ်ႇတဵၵ်းတဵင်၊ မိူဝ်ႈလဵဝ်တႄႉ ၸဵမ်ၼႂ်းဝဵင်းဝၢၼ်ႈၼွၵ်ႈ ပဵၼ်ပၢင်တိုၵ်းလႄႈ သဵင်ႈၵွင်ႈသမ်ႉပေႃးႁူၼ်ႈၵႂႃႇသဵင်ႈ၊ တီႇမူဝ်ႇၶရေႇၸီႇ ဢၼ်မၢၼ်ႈၶဝ် ၶႂ်ႈပဵၼ်ၼႆႉ ၸိူင်ႉၼႆႁႃႉ ။
ၾၢႆႇၼိုင်ႈ ၶႂ်ႈလႆႈလွင်ႈငမ်းယဵၼ်၊ ထႅင်ႈၾၢႆႇၼိုင်ႈသမ်ႉ ပိုတ်ႇၼႃႈသိုၵ်းပိုတ်းယိုဝ်းၵၼ်ယူႇလႄႈ လွင်ႈငမ်းယဵၼ် ဢၼ်မိူင်းမၢၼ်ႈ ႁဵတ်းယူႇၼႆႉ ၸွင်ႇၸႂ်ႈလွင်ႈငမ်းယဵၼ် ၸိုၼ်ႈၸၢင်ႇယူႇႁႃႉ ၊ ဢၼ်ႁွင်ႉပၢဝ်ႇယူႇဝႃႈ တေၶတ်းၸ်ႂပူၵ်းပွင် ဝၢၼ်ႈမိူင်းၶိုၼ်ႈယႂ်ႇၼၼ်ႉ ၶတ်းၸ်ႂယူႇတီႈလ်ႂ ၸွင်ႇသမ်ႉၶိုၼ်ႈယႂ်ႇယူႇတႄႉႁႃႉ၊ ၵူၼ်းမိူင်းၸွင်ႇလႆႈၸႂ်ယူႇတႄႉႁိုဝ် ။
မိူဝ်ႈလဵဝ်ၵူၼ်းမိူင်း တူၵ်းတၢင်းယၢပ်ႇၽိုတ်ႇ၊ ၶၼ်ၵႃႉၶၢႆ မိူၼ်ၸိူင်ႉၼင်ႇ ၶဝ်ႈၵၢပ်ႇ ထူဝ်ႇလိၼ် ၶဝ်ႈ ၸိူဝ်းၼႆႉၵေႃႈၶၼ်တူၵ်း၊ ၵႃႈၶၼ်တူၵ်းလူင်းၵႂႃႇၼိုင်ႈၶိုင်ႈ၊ တေလႆႈဝႃႈၵၢပ်ႈပၢၼ်ၶိုၼ်ႈယႂ်ႇႁႃႉ ဢမ်ႇၼၼ် တေပဵၼ်ၵၢပ်ႈပၢၼ်မိူင်းတူၵ်းတႅမ်ႇ၊ ၵူၼ်းမိူင်းၸိူဝ်းဢၼ်လႆႈတူၵ်းတၢင်းယၢပ်ႇၽိုတ်ႇတႄႉ ႁူႉမုင်ႈမွင်းဝၢၼ်ႈမိူင်းလီ ၵွပ်ႈယွၼ်ႉၶႂ်ႈယူႇလီမီးငိုၼ်း၊ ႁဵတ်းလွင်ႈၵႃႉၶၢႆလူမ်ၸ်ႂ။ ၵူၺ်းၵႃႈ ဢမ်ႇပဵၼ်ၼင်ႇဝူၼ်ႉမႃး မိူဝ်ႈလ်ႂၵေႃႈၺႃး တၢင်းယၢပ်ႇၽိုတ်ႇ၊ ၶူဝ်းၶွင်ၼႂ်းသူၼ်ၼႂ်းႁိူၵ်ႈၵေႃႈ တႃႇတေၶၢႆသေပဵၼ်ငိုၼ်း ပိူၼ်ႈသမ်ႉတဵၵ်းၵႃႈတဵၵ်းၶၼ် ဢမ်ႇပၼ်လႆႈၵႃႈၶၼ်သၢင်ႇထုၵ်ႇ၊ ယူႇၼိူဝ်ၵၼ် ၵိၼ်ၸိၵ်းတွၵ်ႇၸွၵ်း ဢမ်ႇတွၼ်ႉပၼ်ၵၼ်သႃႇသေပွၵ်ႈ၊ ပဵၼ်ၸိူင်ႉၼႆႁႃႉ ။
ၸၢႆးၵွၼ်းလႅင်း


text:
ၶၢဝ်ႇထႆးရတ်ႉႁၢႆးငၢၼ်းဝႃႈ ၸဝ်ႈၼႃႈတီႈပလိၵ်ႈထႆး တီႉၺွပ်းၵူၼ်းတႆး3ၵေႃႉပေႃႈမႄႈလုၵ်ႈ ၵိၼ် ၸၢင်ႈသူင်ႇယႃႈမႃႉသႅၼ်မဵတ်ႉသေ တေႃႉၶဝ်ႈမိူင်းထႆးလႄႈၺႃးတီႉ တီႈဝဵင်းၵဵင်းႁၢႆး မိူင်းထႆး ပွတ်းႁွင်ႇ ။
ဝၼ်းတီႈ30/01/2017 ၸဝ်ႈၼႃႈတီႈ ပလိၵ်ႈထႆး ၸႄႈတွၼ်ႈၵဵင်းႁၢႆး ပႂ်ႉၵူတ်ႇထတ်း ယႃႈမဝ်းၵမ် ၸွမ်းသဵၼ်ႈတၢင်း တီႉလႆႈၶဝ်3ၵေႃႉပေႃႈမႄႈလုၵ်ႈ ၵိုၵ်းယႃႈမဝ်းၵမ်50မတ်ႉ ပဵၼ်ယႃႈမႃႉ 100,000 မဵတ်ႉ ။ ၽွင်းလုၵ်ႉလႅၼ်လိၼ် တႆး-ထႆး ပွတ်းၵဵင်းႁၢႆးဢၢင်ႈၵႂႃႇသူင်ႇ တီႈမိူင်းၽဵတ်ႊသပုၼ်ႊ – ဝႃႈၼႆ ။
ၸၢႆးၼႆး ပိုတ်ႇလၢတ်ႈတီႈပလိၵ်ႈထႆးဝႃႈ -“လႆႈၵႂႃႇဢဝ်ယႃႈမဝ်းၵမ်တီႈ ၼႂ်းဝဵင်းၵဵင်းႁၢႆး တေဢၢၼ်း ဢဝ်ၵႂႃႇသူင်ႇ တီႈမိူင်းၽဵတ်ႊသပုၼ်ႊ ၵိၼ်ၸၢင်ႈတေႃႉ ဝႃႈတေလႆႈငိုၼ်းထႆး 250,000 ဝၢတ်ႇ ”။
ၶၢဝ်ႇထႆးရတ်ႉႁၢႆးငၢၼ်းဝႃႈ- ၵူၼ်းၵိၼ်ၸၢင်ႈတေႃႉယႃႈ ၸၢႆးၼႆး ၽူမ်းသႅၼ် ဢႃယု 21ပီ ၵေႃႉပဵၼ် မေးၼၢင်းမၼ်းၸၢႆး ၼၢင်းသုသၿႃး ၽူမ်ႊသႅၼ်ဢႃယု20 ပီဢၼ်ပႃးလုၵ်ႈယိင်းဢွၼ်ႇမွၵ်ႈ3 ၶူပ်ႇၼၼ်ႉ – ဝႃႈပဵၼ်တႆး။ ၵူၺ်းၵႃႈပဵၼ်တႆးယူႇမိူင်းလႂ်၊ လၵ်းထၢၼ်လွင်ႈဝႃႈၶဝ်သၢမ်ၵေႃႉပေႃႈမႄႈ လုၵ်ႈ ပဵၼ်တႆးၼႆၼၼ်ႉၵေႃႈဢမ်ႇၼႄသင်ဝႆႉ ။


text:
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 တီႈၵွင်းမုင်ႈမိူင်း ႁူင်းႁဵၼ်းၸိူဝ်ႉၸၢတ်ႈမၢႆ 5 ဢၼ်ပဵၼ်ၼႃႈလိၼ်သိုၵ်း မၢႆ 6 ယူႇၽၢႆႇတႂ်ႈ ၵုမ်းၵမ် RCSS/SSA။
မိူဝ်ႈဝၼ်းထီႉ 24 June 2017 ၶၢဝ်းယၢမ်းၵၢင်ၶမ်ႈ 18:00 မူင်းၼၼ်ႉ ၽူႈယႂ်ႇၵူၼ်းလူင် (RCSS/SSA) ၊ ပေႃႈမႄႈၵူၼ်းမိူင်း ၊ သင်ႇၶၸဝ်ႈ ၊ လုၵ်ႈႁဵၼ်း ၶိုၼ်ႈႁွတ်ႈဢဝ်တီႈယူႇ ၼႂ်းပၢင်လူင်းၵၢၼ်သွၼ် တင်းၼမ်ယဝ်ႉသေ ၽူႈမီးပုၼ်ႈၽွၼ်း ဢွၼ်ႁွင်ႉၵႂၢမ်းၸိူဝ်ႉၸၢတ်ႈ လႄႈ ၼပ်ႉယမ် 2 ပိူင်ၵႂႃႇ ယူႇယဝ်ႉ။
သင်ႇၶၸဝ်ႈ တူၼ်ၼိုင်ႈ မွၵ်ႇလၢတ်ႈၶေႃႈၵႂၢမ်း ပၼ်ဢေႃးဝႃႇတ တီႈလုၵ်ႈႁဵၼ်းၶဝ်ၵႂႃႇဝႃႈ ႁႂ်ႈဢွၼ်ၵၼ် ၶတ်းၸႂ်သိုပ်ႇႁဵၼ်းလိၵ်ႈ လႄႈ ႁႂ်ႈမီးလွင်ႈတူဝ်ထူပ်းၼမ်ၼမ်သေ ပဵၼ်ၽူႈဢွၼ်ႁူဝ် ၵူၼ်းမိူင်းတႆးၵႂႃႇ မိူဝ်းၼႃႈ ၊ ပၺ်ႇၺႃႇတၢင်းႁူႉတၢင်းတၢင်းမေႃ ဢၼ်မီးတီႈတူဝ်ၸဝ်ႈၵဝ်ႇၼၼ်ႉ ဢမ်ႇမီးၽူႈလႂ် ၸၢင်ႈၵႂႃႇ လၵ်ႉဢဝ်မၼ်းလႆႈ ၼႆယူႇယဝ်ႉ။
ၽူႈယႂ်ႇၵူၼ်းလူင် (RCSS/SSA) ၊ ၽူႈတၢင်တူဝ်ၵူၼ်းမိူင်း ၊ ၽူႈတၢင်တူဝ်လုၵ်ႈႁဵၼ်း ၸိူဝ်းၼႆႉၵေႃႈ လႆႈပၼ်ၵႂၢမ်းႁူႉၵႂၢမ်းႁၼ် တီႈလုၵ်ႈႁဵၼ်းၶဝ်ၵႂႃႇမိူၼ်ၵၼ် ၊ ပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 ၼႆႉ လုၵ်ႈႁဵၼ်းၶဝ် ပဵၼ်ဢၼ်ၶတ်းၸႂ်မႃးႁႅင်းလိူဝ်ၵဝ်ႇလႄႈ ၽူႈယႂ်ႇၵူၼ်းလူင်ၶဝ် လႆႈမွပ်ႈဢၢပ်ႈပၼ်သူးၵတ်ႉၶႅၼ်ႇ လႄႈ သူးၼမ်ႉၸႂ် တီႈလုၵ်ႈႁဵၼ်းၶဝ်ၵႂႃႇ ၼႆယူႇယဝ်ႉ။
ၼွၵ်ႈသေၼၼ်ႉ ၽူႈမီးပုၼ်ႈၽွၼ်း ဢွၼ်ၽူႈၶိုၼ်ႈႁွတ်ႈ ပၢင်လူင်းၵၢၼ်သွၼ်တင်းသဵင်ႈ ႁူမ်ႈၵၼ် ၵၼ်ႇတေႃး ယွၼ်းၽွၼ်းလီ တီႈသင်ႇၶၸဝ်ႈၶဝ်ယဝ်ႉသေ သိုပ်ႇဢွၼ်ၼပ်ႉယမ် 3 ပိူင်ၵႂႃႇ လႄႈ ပိၵ်ႉသိမ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 ၵႂႃႇၼႆယူႇယဝ်ႉ။
ဝၢႆးသေ ပိၵ်ႉသိမ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 ယဝ်ႉၼၼ်ႉ ၽူႈၶိုၼ်ႈႁွတ်ႈတင်းသဵင်ႈ မီးပၢင်ၵိၼ်လဵင်ႉၵၼ် မိူၼ်ၼင်ႇ ၶဝ်ႈမုၼ်း ၊ ၼမ်ႉၼဵင်ႈၸဵမ်း လႄႈ တၢင်းၵိၼ်ထႅင်ႈလၢႆလၢႆလွင်ႈ ၼႆယူႇယဝ်ႉ။
တႆးလွတ်ႈလႅဝ်း


text:
ငဝ်ႈၸိုင်ႈလွႆတႆးလႅင်း ၸတ်းႁဵတ်းဝၼ်းၸိူဝ်ႉၸၢတ်ႈၸိုင်ႈတႆး ၶိုၵ်ႉလိုၵ်ႉယႂ်ႇလူင် ၶွပ်ႇတဵမ် 70 ပီ၊ ၸွမ်သိုၵ်းယွတ်ႈသိုၵ်း ဢုပ်ႇလၢတ်ႈၶႆႈၼႄပိုၼ်း လိၵ်ႈႁူမ်ႈမၢႆပၢင်လူင် ၶေႃႈၵိၼ်ၵႅၼ်ႇ 9 ၶေႃႈ ပီ 1947။ ၵေႃႉသိုၵ်းၵေႃႉႁၢၼ်လႄႈ ပေႃႈမႄႈပီႈၼွင်ႉၵူၼ်းမိူင်း ၶဝ်ႈႁူမ်ႈ ၼပ်ႉမိုၼ်ႇ ။
Photo : Sai Khur Tai
ဝၼ်းတီႈ 07/02/2017 ယၢမ်းၵၢင်ၼႂ် 09:00 မူင်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး တီႈငဝ်ႈၸိုင်ႈလွႆတႆးလႅင်း။ ပီၼႆႉ ၸတ်းႁဵတ်းၶိုၵ်ႉလိုၵ်ႉယႂ်ႇလူင် ၽိတ်ႈမွၵ်ႇပႃး လုမ်းၽွင်းတၢင် ၼွၵ်ႈမိူင်း ႁိမ်း 40 မိူင်းလႄႈ ၸုမ်းယိပ်း ၵွင်ႈၵၢင်ႇဢူၺ်းလီ ၼႂ်းမိူင်းႁူမ်ႈတုမ် မိူင်းမၢၼ်ႈလႄႈ မိူင်းတႆး။ ၼွၵ်ႈလိူဝ်ၼၼ်ႉ ၽိတ်ႈမွၵ်ႇပႃးသိုဝ်ႇၶၢဝ်ႇ ၼွၵ်ႈမိူင်း/ၼႂ်းမိူင်း ၶဝ်ႈႁူမ်ႈ ႁိမ်း 20 ၸုမ်း ။
Photo : Sai Khur Tai
ဝၼ်းပိုတ်ႇပၢင်ၵႅဝ်ႈပီၼႆႉ ၸွမ်သိုၵ်းယွတ်ႈသိုၵ်း တူၵ်ႇလၢတ်ႈၶႆႈပိုၼ်း လိၵ်ႈႁူမ်ႈမၢႆပၢင်လူင် ၶေႃႈၵိၼ်ၵႅၼ်ႇ 9 ၶေႃႈ။ ၼင်ႇႁိုဝ် ၵူၼ်းမိူင်းလႄႈ ၵေႃႉသိုၵ်းႁၢၼ် ပေႃးတေလႆႈႁူႉလႄႈ သိုပ်ႇလဵပ်ႈ ႁဵၼ်းၵႂႃႇ ဝႃႈၼႆ ။
Photo : Sai Khur Tai
ၸွမ်သိုၵ်းယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လၢတ်ႈ ဝႃႈ “ ၵၢၼ်မိူင်းဢၼ်ႁဝ်းၶႃႈ ႁူမ်ႈတုမ်ၵၼ်မႃးၼႆႉ မၼ်းတႄႇတီႈ 7 ဝၼ်း လိူၼ်ၾႅပ်ႉၿိဝ်ႊရီႊ လိၵ်ႈႁူမ်ႈမၢႆပၢင်လူင် လိၵ်ႈၵိၼ်ၵႅၼ်ႇပၢင်လူင်။ တႃႇႁဝ်းတေဢုပ်ႇဢူဝ်းၵၢၼ်မိူင်းၵႂႃႇမိူဝ်းၼႃႈၼၼ်ႉ တေလႆႈၶူၼ်ႉၶႆႈၶိုၼ်း လိၵ်ႈႁူမ်ႈမၢႆပၢင်လူင် တေတူၺ်းဝႃႈ ႁဝ်းၶႃႈၽိတ်းတွၼ်ႈလႂ်၊ ႁဝ်းၶႃႈလူဝ်ႇဢဝ် မႃးမူၼ်ႉမႄးတွၼ်ႈလႂ်၊ ႁဝ်းၶႃႈသမ်ႉတေလႆႈဢဝ်ဢုပ်ႇၵၼ်သေလႄႈ ၵေႃႇသၢင်ႈမိူင်းႁူမ်ႈတုမ်ႁဝ်းၶႃႈ ႁႂ်ႈပဵၼ်ၾႅတ်ႊတရႄႊၵႂႃႇၼၼ်ႉ တေႁဵတ်းၸိူင်ႉႁိုဝ်ၵႂႃႇ။ ႁဝ်းၶႃႈမီးမူႇပိူင် တင်းမူတ်းဝႆႉယဝ်ႉ၊ မူႇပိူင်ၾႅတ်ႊတရႄႊၼႆႉမိူဝ်ႈ 1961 တႆးပဵၼ်ၵေႃႉတႄႇတႅမ်ႈမႃး၊ ၵွပ်ႈပိူဝ်ႈၸိူင်ႉၼၼ်လႄႈ ၶႂ်ႈႁႂ်ႈပီႈ ၼွင်ႉၵူၼ်းမိူင်းႁဝ်းၶဝ်၊ ၽူႈႁၵ်ႉၸိူဝ်ႉၶိူဝ်းႁဝ်းၶဝ်၊ ဝူၼ်ႉထိုင်ဝၼ်းတီႈ 7 ၵူႈပီၵူႈပီသေၵမ်း ဝႃႈၼႆ ။
လိၵ်ႈႁူမ်ႈမၢႆပၢင်လူင် ၶေႃႈၵိၼ်ၵႅၼ်ႇ 9 ၶေႃႈ ၼၼ်ႉတႄႉ –
1) လိူၵ်ႈတင်ႈၽူႈတၢင်တူဝ်(မိူင်းတႆးၵေႃႉၼိုင်ႈ) ၵႂႃႇပဵၼ်ၽွင်းလူင် ၼႂ်းလူင် ပွင်ၸိုင်ႈ ၸူဝ်ႈၶၢဝ်းမိူင်း မၢၼ်ႈ။
2) ၽွင်းလူင်ၽူႈတၢင်တူဝ်(မိူင်းတႆး)ၼႆႉလိူဝ်သေၵၢၼ်ၵႅတ်ႇၶႄလႄႈၵၢၼ် တိတ်းတေႃႇၼွၵ်ႈမိူင်းၵႂႃႇ ပဵၼ်ၽူႈမီးဢမ်းၼၢၸ်ႈၼိူဝ်ၵၢၼ်ငၢၼ်း ဢၼ်ၵဵဝ်ႇ တင်းမိူင်းသၼ်လွႆတင်းမူတ်း။
3) လိူၵ်ႈၽူႈတၢင်တူဝ်ၶၢင်လႄႈ ၽူႈတၢင်တူဝ်ၶျၢင်း(ၶိူဝ်းလႂ်ၼိုင်ႈၵေႃႉ) ပဵၼ် ၵႅမ်ၽွင်းလူင် ပိူဝ်ႈတႃႇ ႁဵတ်းပၼ်ၵၢၼ်သၼ်လွႆၶၢင်လႄႈ သၼ်လွႆၶျၢင်းသေ တင်းသၢမ်ၵေႃႉႁဵတ်း ၵၢၼ်ႁူမ်ႈၵၼ် ၸွမ်းပိူင် ၵၢၼ်။
4) ၽွင်းလူင်(ၽူႈတၢင်တူဝ်)မိူင်းတႆးၼႆႉပဵၵ်ႉဝႃႈႁပ်ႉပုၼ်ႈၽွၼ်းၵၢၼ်ငၢၼ်း မိူင်းသၼ်လွႆဝႆႉ တင်း မူတ်းၵေႃႈ ပေႃးမီးပၢင်ၵုမ်ဢၼ်ၵဵဝ်ႇတင်းမိူင်းသၼ် လွႆမႃး ၵႅမ်ၽွင်းလူင်သၼ်လွႆၶၢင်လႄႈ သၼ်လွႆ ၶျၢင်းၶဝ် မီးသုၼ်ႇလႆႈၶဝ်ႈ ႁူမ်ႈဢုပ်ႇဢူဝ်းၸွမ်း။
5) မိူင်းတႆးမီးသုၼ်ႇလႆႈၽွင်းငမ်းတူဝ်ၵဝ်ႇလႄႈ မီးသုၼ်ႇလႆႈတႅပ်းတတ်းႁင်း ၶေႃတဵမ်ထူၼ်ႈ ။
6) တႃႇတေမၵ်းမၼ်ႈႁႂ်ႈမီးၸႄႈမိူင်းၶၢင်ၼၼ်ႉ ဢွၼ်တၢင်းမိူဝ်ႈပႆႇလႆႈတႅပ်း တတ်းၼႂ်းသၽႃးပူၵ်း ပွင်ၸိုင်ႈမိူင်း (တႅင်းပျူႉပျီႇပျူႉလုတ်ႉတေႃႇ)ၼႆႉ ႁၼ်လီ လႆႈၸႂ်ၵၼ်ဝႃႈထုၵ်ႇလီမီး (ၸႄႈမိူင်းၶၢင်) ယူႇ။
7) မိူင်းတႆးမီးသုၼ်ႇလႆႈႁပ်ႉပူၺ်ႈ လွင်ႈတီႊမူဝ်ႊၶရေႊသီႊၸၼ်ႉလုမ်ႈၾႃႉ။
8) မိူင်းတႆးမီးသုၼ်ႇလႆႈၸတ်းၵၢၼ် လွင်ႈငိုၼ်းတွင်းပုၼ်ႈမိူင်းတႆးႁင်းၶေႃ။
9) ငိုၼ်းတွင်းတႃႇၸွႆႈထႅမ်သၼ်လွႆၶၢင်လႄႈသၼ်လွႆၶျၢင်း ႁႂ်ႈလႆႈပဵင်းၵၼ် တင်းမိူင်းမၢၼ်ႈ၊ မိူင်းတႆး ပဵၼ်လႆႈဢမ်ႇပဵၼ်လႆႈၼၼ်ႉ လူင်ပွင်ၸိုင်ႈၸူဝ်ႈ ၶၢဝ်းတင်းၽွင်းလူင်ၽူႈတၢင်တူဝ်မိူင်းသၼ်လွႆ (ၶၢင် ၶျၢင်း တႆး) ဢုပ်ႇဢူဝ်း ၵၼ်သေၶပ်းၶိုင်ၵႂႃႇ။
Photo : Sai Khur Tai
ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇတဵမ် 70 ပီ တီႈငဝ်ႈၸိုင်ႈလွႆးတႆးလႅင်းၼႆႉ မီးၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၽူႈၼင်ႈၸိုင်ႈ ၸဝ်ႈပၢႆးမိူင်း၊ ၸွမ်သိုၵ်းယွတ်ႈသိုၵ်း၊ ၸဝ်ႈႁၢၼ် ယွင်ႁူၺ်ႈ၊ ႁူဝ်ပဝ်ႈ KNU မူႇတူးသေးၽူဝ်း၊ ၸုမ်းသိုၵ်းလုၵ်ႈႁဵၼ်း ABSDF၊ ၸၢႆးသၢမ်တိပ်ႉသိူဝ် ပႃႇတီႇၵွင်ၸႆး၊ ၼၢင်းဝႃႇၼု ပႃႇတီႇသိူဝ်ၽိူၵ်ႇ၊ ၽူႈတၢင်တူဝ် သင်ၶၸဝ်ႈၼိုင်ႈတူၼ်၊ ၽူႈတၢင်တူဝ် ၵူၼ်းမိူင်းၼိုင်ႈၵေႃႉ ဢိၵ်ႇထႅင်ႈလၢႆလၢႆၸဝ်ႈ ၸဵမ်ၸိူဝ်းၼႆႉ ဝႃႈၼႆ။
Photo : Sai Khur Tai
ၼွၵ်ႈလိူဝ်ၼၼ်ႉ ဝၼ်းတီး 06 ယၢမ်းၵၢင်ၶမ်ႈ ၵိၼ်ၶဝ်ႈႁူမ်ႈမူႇၵၼ်လႄႈ မီးပၢင်တၢင်းၵႃႈတႆး၊ လဝ်ႇ မူၼ်ႈတူၼ်ႈၸႂ်ၵႂႃႇ။ ၼႂ်းၶမ်ႈဝၼ်းတီႈ 07 မိူဝ်ႈၼႆႉသမ်ႉ တေမီးၶပ်းမၢႆ တၢင်းၵႃႈၼူၵ်းတူဝ်း/ တၢင်းၵႃႈ တႆးလႄႈ ႁွင်ႉၽဵင်းၵႂၢမ်းပၢၼ်မႂ်ႇ/ပၢၼ်ၵဝ်ႇ ၵႂႃႇထႅင်ႈ ဝႃႈၼႆ။


text:
သင်ၶၸဝ်ႈလႄႈၽူႈယႂ်ႇၵူၼ်းလူင်ဝၢၼ်ႈ ၼႂ်းၸႄႈဝဵင်းၵျွၵ်ႉမႄး ၸတ်းပၢင်ႁူပ်ႉဢုပ်ႇၵၼ် တႃႇႁူမ်ႈ ၵၼ်ႁႃတၢင်းဢွၵ်ႇ ပၼ်ႁႃယႃႈမဝ်းၵမ် မီးၵူၼ်းၶဝ်ႈႁူမ်ႈၸမ်200။
Photo By – Sao On
ဝၼ်းတီႈ16/02/2017 ၶၢဝ်းယၢမ်း09:00-12:00 ၸဝ်ႈသေႇၵဵင်ႇတ ၽူႈၵွၼ်းဝတ်ႉၸေႇယသုၶ ၼွင်ပိင်ဢွၼ်ႇ ပူႇႁဵင်လုင်းၸၢႆးလႃႉမိၼ်ႉ ၊ ပူႇမိူင်း လုင်းၸၢႆးပႃႉထေးၸိူဝ်းၼႆႉ ဢွၼ်ႁူဝ်သေ ၸတ်းႁဵတ်း ပၢင်ဢုပ်ႇဢူဝ်းၵၼ်တႃႇႁႃလၢႆးတၢင်းၵႄႈလိတ်ႈ ပၼ်ႁႃယႃႈမဝ်းၵမ် ၸတ်းႁဵတ်းတီႈ ဝတ်ႉၸေႇယသုၶ ဝၢၼ်ႈၼွင်ပိင်ဢွၼ်ႇ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ သင်ၶၸဝ်ႈ၊ ၾၢႆႇဢုပ်ႉပိူင်ႇဢိူင်ႇ ၽွင်းငမ်းဝၢၼ်ႈ ၊ တပ်ႉသိုၵ်းRCSS/SSA / SSPP/SSA ဢိၵ်ႇၵူၼ်းဝၢၼ်ႈၶဝ်ႈ ႁူမ်ႈထွမ်ႇငိၼ်း 179ၵေႃႉ ။
ပၢင်ႁူပ်ႉထူပ်းၼႆႉတူၵ်းလူင်းလႆႈၸႂ်ၵၼ် 3ၶေႃႈ မိူၼ်ၼင်ႇ ၵူၼ်းၸိူဝ်းမႃးႁူမ်ႈပၢင်ဢုပ်ႇဢူဝ်းၼၼ်ႉ လူင်းလၢႆးမိုဝ်းဝႃႈ တေႁူမ်ႈၵၼ် ၽဵဝ်ႈမူၺ်ႉယႃႈမဝ်းၵမ်ၵူႈၵေႃႉ။
Photo By – Sao On
ပေႃးၽႂ်ဢမ်ႇလူင်းလၢႆးမိုဝ်းသေ သမ်ႉၵဵဝ်ႇၶွင်ႈ ယႃႈမဝ်းၵမ်ၼႆၸိုင် မိူၼ်တင်းဝႃႈၵူၼ်းၵေႃႉၼၼ်ႉ ႁၵ်းလင်ၸိူဝ်ႉၸၢတ်ႈ ၵိတ်ႇၶႂၢင် လွင်ႈၶိုၼ်ႈယႂ်ႇဝၢၼ်ႈမိူင်းလႄႈ တႄႇဢဝ်ဝၼ်းပၢင်ၵုမ် 16/02/2017 ၼႆႉၵႂႃႇသင်ၶၸဝ်ႈ ၽူႈမီးပုၼ်ႈ ၽွၼ်း ၵူၼ်းဝၢၼ်ႈၵူႈၵေႃႉ တေႁူမ်ႈမိုဝ်းၵၼ်သၢၼ်ၶတ်းလႄႈ ၽဵဝ်ႈမူၺ်ႉယႃႈမဝ်းၵမ်ၵႂႃႇ ဝႃႈၼႆ။
ၸဝ်ႈသေႇၵဵင်ႇတ လၢတ်ႈဝႃႈ- “မိူဝ်ႈလဵဝ်ၼႂ်းဝၢၼ်ႈဝဵင်းႁဝ်းဢမ်ႇဝႃႈတီႈလႂ် ယႃႈမဝ်းၵမ်ၵေႃႈလိူင်ႇၼမ် သင်ဝႃႈၵူၼ်းၼုမ်ႇပေႃႈမႄႈၵူၼ်းမိူင်း ၸပ်းယႃႈၵႂႃႇယဝ်ႉၼႆၸိုင် ဢမ်ႇဝႃႈပၢႆးပၺ်ၺႃ၊ ပၢႆးမၢၵ်ႈမီး လွင်ႈ ၶိုၼ်ႈယႂ်ႇၸိူဝ်းၼႆႉ တေတူၵ်းလႃႈတူၵ်းလိုၼ်းၵႂႃႇတိၵ်းတိၵ်း။ ၽႂ်သူႇသမ်းၵိၼ်ယႃႈ တေဢဝ် မွပ်ႈပၼ်တပ်ႉသိုၵ်း/ၺႃးတူတ်ႈတၢမ်ႇၼၵ်း /ၾိုၵ်းသွၼ်ၵၢၼ်သိုၵ်း ၸိူဝ်းၼႆ- ဝႃႈၼႆ။
Photo By – Sao On
မိူဝ်ႈဝၼ်းတီႈ 29-31/01/2017 ၼၼ်ႉၵေႃႈ သင်ၶၸဝ်ႈလႄႈ ပေႃႈမႄႈ ၵူၼ်းမိူင်း ႁူမ်ႈၵၼ် ၸတ်း ႁဵတ်း ပၢင်ႁူပ်ႉထူပ်း ပေႃႈမႄႈၵူၼ်းမိူင်း တီႈဝၢၼ်ႈ မိူင်းငေႃႉ၊ ပုင်းလူင်၊ ႁူးသူၼ် ၸႄႈဝဵင်းၵျွၵ်ႉမႄး ပၼ်တၢင်းႁူႉလွင်ႈ ၵၢၼ်ၽွမ်ႉႁူမ်ႈ၊ လွင်ႈႁၵ်ႉၸိူဝ်ႉၶိူဝ်း ၊ လွင်ႈၽွၼ်းၸႃႉယႃႈမဝ်းၵမ် ၊ လွင်ႈၽူႈ ႁတ်းႁၢၼ် ၸိူဝ်းၼႆႉ။ ၶၢဝ်းတၢင်း3ဝၼ်းၼၼ်ႉ မီးၵူၼ်း ၶဝ်ႈႁူမ်ႈ1,900 ၵေႃႉပၢႆ ။


text:
ၶၢဝ်ႇ
လုမ်းၵပ်းသၢၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ႁူပ်ႉတၢင်းယၢပ်ႇဝႆႉၼမ်လၢႆ ပိူဝ်ႈယွၼ်ႉတပ်ႉမတေႃႇမၢၼ်ႈ ယူႇၼိူဝ်ဝႆႉ
- Details
- Created on 19 June 2017
- Written by တႆးလွတ်ႈလႅဝ်း
ၽူႈၼမ်း ဢိၵ်ႇတူဝ်တႅၼ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 11-ၸုမ်း ႁူပ်ႉထူပ်းငူပ်ႉငီႉၵၼ် တီႈၵဵင်းမႆႇ မိူင်းထႆး ၵဵဝ်ႇလွင်ႈပုၼ်ႈၽွၼ်း လႄႈ သုၼ်ႇလႆႈပွင်သၢင်ႈ လုမ်းၵပ်းသၢၼ် ႁိုင်သွင်ဝၼ်း၊ လႆႈႁၼ်ဝႃႈ မီးလွင်ႈယၢပ်ႇၽိုတ်ႇတင်းၼမ် ပိူဝ်ႈယွၼ်ႉ ၸုမ်းလူင်ပွင်ၸိုင်ႈ ဢမ်ႇပေႃးပၼ်လွင်ႈႁူမ်ႈမိုဝ်း ဢမ်ႇၵႃး တပ်ႉမတေႃႇမၢၼ်ႈၵေႃႈ ဢမ်ႇပေႃးဝႆႉၼမ်ႉၼၵ်းသေ ယူႇၼိူဝ် ၸၢဝ်းၶိူဝ်းဝႆႉ ၼႆယဝ်ႉ။
ပၢင်ႁူပ်ႉထူပ်းငူပ်ႉငီႉၼႆႉ ၸတ်းႁဵတ်းၼႂ်းဝၼ်းထီႉ 17-18 June 2017 တင်းႁိုင် 2-ဝၼ်း တီႈႁူင်းလိုဝ်ႈသဝ်း ဢႃႇမူဝ်ႇလႃႇ ဝဵင်းၵဵင်းမႆႇ မိူင်းထႆး မီးၽူႈၼမ်း ဢိၵ်ႇတူဝ်တႅၼ်း လုမ်းၵပ်းသၢၼ် 23-လုမ်း ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA 8-ၸုမ်းလႄႈ ၸုမ်းပႆႇလူင်းလၢႆးမိုဝ်း NCA 3-ၸုမ်း ဢၼ်ပဵၼ် ပႃႇတီႇမႂ်ႇသုင်ၸိုင်ႈတႆး (SSPP)၊ ပႃႇတီႇမိူင်းမွၼ်းမႂ်ႇ (NMSP) လႄႈ ပႃႇတီႇမႂ်ႇသုင်ယၢင်းလႅင် (KNPP) ၶိုၼ်ႈႁွတ်ႈ၊ ႁူမ်ႈတင်းမူတ်းမွၵ်ႈ 60-ၵေႃႉ။
လႆႈထတ်းႁၼ်ဝႃႈ လုမ်းၵပ်းသၢၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်ပိုတ်ႇပဵၼ်တၢင်းၵၢၼ်ဝႆႉ 23-လုမ်းၼၼ်ႉ လႆႈမီးလွင်ႈၵပ်ႉၵိၼ်း ထူပ်းတၢင်ႇယၢပ်ႇၼမ်လၢႆ သေဢမ်ႇၵႃး ၵဵဝ်ႇငိုၼ်းၵွင်ၵၢင် ၵၢၼ်ငမ်းယဵၼ် လုမ်းၵပ်းသၢၼ် ဢၼ်လႆႈတၢင်းၸွႆႈထႅမ်တီႈ ၼွၵ်ႈမိူင်းၼၼ်ႉၵေႃႈ ဢမ်ႇမီးလွင်ႈၽဵင်ႇပဵင်း ၼႂ်ၵၢၼ်ၸႅၵ်ႇပၼ်ၵၼ်၊ ၽၢႆႇၸုမ်းလူင်ပွင်ၸိုင်ႈၵေႃႈ ဢမ်ႇပေႃးပၼ်လွင်ႈႁူမ်ႈမိုဝ်း ပွင်သၢင်ႈၼႃႈၵၢၼ် လုမ်းၵပ်းသၢၼ် ၵႃႈႁိုဝ် ၼႆယဝ်ႉ။
ၽၢႆႇၼိုင်ႈၵေႃႈ ပိူဝ်ႈယွၼ်ႉ တပ်ႉမတေႃႇမၢၼ်ႈ ၸုၵ်းၼိူဝ်သင်ႉလၵ်း 6-ၶေႃႈဝႆႉ ပဵၼ်ပိူင်တၢႆလႄႈ မိူၼ်တင်း ပၼ်ႁႅင်းမိပ်ႇ (ဖိအားပေး) ဝႆႉယူႇ၊ လိူဝ်သေၼၼ်ႉ ဢမ်ႇပေႃးဝႆႉၼမ်ႉၼၵ်းၼိူဝ် လုမ်းၵပ်းသၢၼ် လႄႈ ယူႇၼိူဝ် ၵၢၼ်လူလွမ်ပႂ်ႉပႃး လွင်ႈၵိုတ်းယိုဝ်းဝႆႉ၊ သင်တေၵႂႃႇၸွမ်းပိူင်ၵဝ်ႇၵူၺ်းၸိုင် တေဢမ်ႇပဵၼ်ၵၢၼ်လႄႈ တေပဵၼ်ပၼ်ႁႃယႂ်ႇၶိုၼ်ႈ တိၵ်းတိၵ်းၵူၺ်း၊ လွင်ႈဝႃႈ တေႁဵတ်းၸိူင်ႉႁိုဝ် ႁႃလၢႆးၵႄႈၶႆၵႂႃႇ ၼႆၼၼ်ႉၵေႃႈ လႆႈဢုပ်ႇဢူဝ်းၵၼ်ၵႂႃႇ ယူႇယဝ်ႉ။
တီႈဢၼ် လူင်ပွင်ၸိုင်ႈ လႄႈ တပ်ႉမတေႃႇမၢၼ်ႈ ပွင်သၢင်ႈလွင်ႈငမ်းယဵၼ် ဝႆႉၼၼ်ႉၵေႃႈ ၶွတ်ႇတႃမိုဝ်းသေႁဵတ်း၊ ဢမ်ႇၸႂ်ႈဝႃႈ ၵီႈၽႃႇမိုဝ်းသေႁဵတ်းလႄႈ ၸင်ႇဢမ်ႇၸၢင်ႈၵိုတ်းလႆႈ ပၼ်ႁႃၼႂ်းမိူင်း၊ တႃႇလွင်ႈငမ်းယဵၼ်ၸိုင်ႈမိူင်းၼၼ်ႉ ၽၢႆႇၸၢဝ်းၶိူဝ်းတႄႉ တေဝႆႉၸႂ်ယိုၼ်းၸႂ်ယၢဝ်း ဢဝ်တင်းၸေႇတၼႃႇၸိုၼ်ႈၸၢင်ႇ တဵမ်ထူၼ်ႈသေ ပွင်သၢင်ႈၵႂႃႇၼႆ ၽူႈၼမ်း ၸိူဝ်းၶိုၼ်ႈႁွတ်ႈလၢတ်ႈ။
တႆးလွတ်ႈလႅဝ်း


text:
ၼႂ်းပီ 2016 တေႃႇထိုင်ပီ 2020 ၶၢဝ်းတၢင်း 5 ပီၼႆႉ ယူႇတီႈပႃႊတီႊသိူဝ်ၽိူၵ်ႇ ဢမ်ႇဝႆႉပိူင်ယႂ်ႇ လွင်ႈတႃႇတေႁူမ်ႈမိုဝ်းၵၼ်တင်းတၢင်ႇပႃႊတီႊ ။ တေၶတ်းၸႂ်ႁၢင်ႈႁႅၼ်း ပိူဝ်ႈတႃႇဢွင်ႇပေႉပၢင်လိူၵ်ႈတင်ႈပီ 2020 ၵူၺ်း – ႁူဝ်ပဝ်ႈပႃႊတီႊသိူဝ်ၽိူၵ်ႇ လၢတ်ႈ ။
မိူဝ်ႈဝၼ်းတီႈ 20-21/03/2016 (ၶၢဝ်းတၢင်း 2 ဝၼ်း) ၊ ၻီႊမူဝ်ႊၶရႅတ်ႊတိၵ်ႊ ပႃႊတီႊၸၢဝ်းၶိူဝ်းတႆး ႁိုဝ် ပႃႊတီႊသိူဝ်ၽိူၵ်ႇ (SNDP) ၸတ်းႁဵတ်းပၢင်ၵုမ်လူင် ၵမ်းတီႈ 5 တီႈၵျွင်းၵူဝ်းၵၢင်ႉ ပွၵ်ႉၽယႃးၽျူႇ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း ၊ ၽူႈၶိုၼ်ႈႁွတ်ႈၶဝ်ႈႁူမ်ႈပၢင်ၵုမ် လုၵ်ႉမႃးတီႈ 54 ၸႄႈဝဵင်း ၼႂ်းၸိုင်ႈတႆး တင်းမူတ်းမီးမွၵ်ႈ 300 ပၢႆ – ၼႆယဝ်ႉ ။
ယူႇတီႈပၢင်ၵုမ်ႁူမ်ႈၵၼ်လႆႈၸႂ် တႅပ်းတတ်းဢွၵ်ႇၶေႃႈပိုၼ်ၽၢဝ်ႇဝႆႉ ။ ၶေႃႈတီႈ 1 ၼၼ်ႉ ပႃးဝႆႉဝႃႈ – ပီ 2016 တေႃႇထိုင်ပီ 2020 ၼႂ်းၶၢဝ်းတၢင်း 5 ပီၼႆႉ ပႃႊတီႊသိူဝ်ၽိူၵ်ႇ တေဢမ်ႇယႃႉပႃႊတီႊၸဝ်ႈၵဝ်ႇ ၊ တေဢမ်ႇမူၼ်ႉမႄးလၵ်းပိူင်ပႃႊတီႊ ၊ တေဢမ်ႇႁူမ်ႈႁွမ်းၵၼ်တင်းပႃႊတီႊတၢင်ႇဢၼ် ။ ၵူၺ်းၵႃႈ ပေႃးဝႃႈမီးပႃႊတီႊ ဢၼ်မႃးမိူၼ်ၵၼ်တင်း ယိူင်းဢၢၼ်းလႄႈလၵ်းၵၢၼ် ပႃႊတီႊသိူဝ်ၽိူၵ်ႇၸိုင် တေႁူမ်ႈမိုဝ်းသေ ႁဵတ်းသၢင်ႈၵၢၼ်ငၢၼ်းၵႂႃႇယူႇ – ပိုၼ်ၽၢဝ်ႇဝႆႉၼင်ႇၼႆ ။
ၸၢႆးဢၢႆႈပဝ်း ၵေႃႉပဵၼ်ႁူဝ်ပဝ်ႈပႃႊတီႊသိူဝ်ၽိူၵ်ႇ လၢတ်ႈၼႄဝႃႈ – “ သွင်သၢမ်ပႃႊတီႊ မႃးႁူမ်ႈၵၼ် ပဵၼ်ပႃႊတီႊဢၼ်လဵဝ် ဢၼ်ဝႃႈၼၼ်ႉ တိုၼ်းဢမ်ႇပဵၼ်လႆႈ ၊ ၵွပ်ႈဝႃႈ ပေႃႇလသီႇဢမ်ႇမိူၼ်ၵၼ် ။ လႆႈႁၼ်တွၼ်ႈသွၼ်တီႈ ပႃႊတီႊရၶႅင်ႇၶဝ် ၊ ပေႃးပႃႊတီႊႁူမ်ႈၵၼ်ယဝ်ႉၵေႃႈ ထွၼ်ဢွၵ်ႇပႅတ်ႈၵေႃႉၼၼ်ႉ ၊ လူတ်းပႅတ်ႈၵေႃႉၼႆႉ ။ ၵေႃႉၼၼ်ႉၵေႃႉၼႆႉထွၼ်တူဝ်ဢွၵ်ႇ ၊ လႆႈႁၼ်မႃးၸိူင်ႉၼင်ႇၼႆ ။ ၵွပ်ႈၼၼ် ပႃႊတီႊတႆးႁဝ်း ပႃႊတီႊသိူဝ်ၽိူၵ်ႇႁဝ်းတႄႉ တေယူႇတီႈၸဝ်ႈၵဝ်ႇၸုၵ်းယူႇဝႆႉၼႆႉသေ တေၶတ်းၸႂ်ၵႂႃႇ ။ ပႃႊတီႊတႆးတၢင်ႇဢၼ်ၵေႃႈ ၶတ်းၸႂ်မႃးႁင်းၽႂ်ႁင်းမၼ်းသေ ပေႃးထိုင်မႃးၼႂ်းသၽႃးယဝ်ႉ ႁဝ်းၸင်ႇမႃးဢုပ်ႇၶိူဝ်းႁူမ်ႈႁွမ်းၵၼ်ၼႆႉတေလီ ။ ၵွပ်ႈၼၼ် ပႃႊတီႊသိူဝ်ၽိူၵ်ႇတႄႉ တေၶတ်းၸႂ်ႁၢင်ႈႁႅၼ်းၵႂႃႇ တႃႇတေဢွင်ႇပေႉပၢင်လိူၵ်ႈတင်ႈပီ 2020 ၵူၺ်းယဝ်ႉ ”- လၢတ်ႈၼင်ႇၼႆ ။
ပႃႊတီႊသိူဝ်ၽိူၵ်ႇၼႆႉ မိူဝ်ႈပၢင်လိူၵ်ႈတင်ႈပီ 2015 ၼၼ်ႉ လႆႈပိုၼ်ၽၢဝ်ႇဝႆႉဝႃႈ မီးလုၵ်ႈၸုမ်း 4 သႅၼ်ပၢႆ။ ၵူၺ်းၵႃႈ ႁူဝ်ပဝ်ႈပႃႊတီႊတႄႉလၢတ်ႈဝႃႈ – ယွၼ်ႉပိူဝ်ႈၼႂ်းပိုၼ်ႉတီႈၼႃႈလိၼ် ၼႂ်းၸိုင်ႈတႆးပွတ်းၵၢင်လႄႈ ၼႂ်းၸိုင်ႈတႆးပွတ်းၸၢၼ်း ဢမ်ႇၼိမ်သဝ်းလႄႈ ပၢင်လိူၵ်ႈတင်ႈ ဢၼ်ၸတ်းယဝ်ႉမႃးၼႆႉ ၽွၼ်းပၢင်ႈ ၵၢၼ်လိူၵ်ႈတင်ႈ ဢၼ်ဢွၵ်ႇမႃး ဢမ်ႇမီးလွင်ႈၽဵင်ႇပဵင်း ။ ယူႇတီႈပႃႊတီႊသိူဝ်ၽိူၵ်ႇသေ ဢွင်ႇပေႉပၢင်လိူၵ်ႈတင်ႈ တီႈၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း တီႈလဵဝ်ၵူၺ်း။ ၵွပ်ႈၼၼ်လႄႈ ဢဝ်ၼႆႉၵႂႃႇဝၼ်းတႃမိူဝ်းၼႃႈ ယူႇတီႈပႃႊတီႊသိူဝ်ၽိူၵ်ႇ တေႁၢင်ႈႁႅၼ်းၵႂႃႇလီလီငၢမ်းငၢမ်း တႃႇတေဢွင်ႇပေႉပၢင်လိူၵ်ႈတင်ႈပီ 2020 ၼႆ – ၵေႃႉပဵၼ်ႁူဝ်ပဝ်ႈ ပႃႊတီႊသိူဝ်ၽိူၵ်ႇ ပၢၼ်တီႈ 2 ၸၢႆးဢၢႆႈပဝ်း လၢတ်ႈၼႄၵႂႃႇၼင်ႇၼႆ ။


text:
လူင်ပွင်ၸိုင်ႈမိူင်းမၢၼ်ႈ လႆႈမွပ်ႈဢၢပ်ႈပၼ် ၸုမ်ႈၶူးသင်ၶၸဝ်ႈ မိူင်းႁူမ်ႈတုမ် မိူင်းမၢၼ်ႈ ပတ်ႉပိုၼ်ႉ 80 တူၼ်။ ၼႂ်းၼၼ်ႉ ပႃးသင်ၶတႆး 13 တူၼ်လႄႈ ၸဝ်ႈၶၢဝ်တႆး 3 ၸဝ်ႈ ၼႆယဝ်ႉ ။
ဝၼ်းတီႈ 25/03/2016 ယၢမ်း 12:00-15:00 မူင်း တီႈႁူင်းႁေႃး ဢုပတၼတၢၼ်ႇတိ ၼေႇပျီႇတေႃႇ မိူင်းႁူမ်ႈတုမ် မိူင်းမၢၼ်ႈ လူင်ပွင်ၸိုင်ႈမိူင်းမၢၼ်ႈ လႆႈမွပ်ႈဢၢပ်ႈပၼ်ၸုမ်ႈၶူး သင်ၶၸဝ်ႈ 80 တူၼ် ၸဝ်ႈၶၢဝ် 3 ၸဝ်ႈလႄႈ ၵူၼ်းႁိူၼ်း 55 ၵေႃႉ ၼႆယဝ်ႉ ။
ၸဝ်ႈတူၼ်ၶူး ၸေႃးတိၵ ၽူႈၵွၼ်းႁူင်းႁဵၼ်း ၾၢႆႇပူၵ်းပွင်ၵူၼ်းၼုမ်ႇ ၸိုင်ႈတႆး ဝတ်ႉယၢင်းပူး ၵဵင်းတုင် လၢတ်ႈဝႃႈ “ ၸုမ်ႈၶူး ဢၼ်ၸဝ်ႈႁဝ်းလႆႈႁပ်ႉမႃးၼႆႉ ပဵၼ်ၸုမ်းၶူး တတ်တမ ၸေႃးတိၵတၵ (ပဵၼ်ၸုမ်ႈၶူး ၵဵဝ်ႇၵၢပ်းၵၢၼ်တူင်ႉၼိုင် ၵူၼ်းတင်းၼမ်) ။ သင်ၶၸဝ်ႈတင်းပွတ်းဢွၵ်ႇၶူင်း ၸိူဝ်းလႆႈၵႂႃႇႁပ်ႈၸုမ်ႈၶူးၼႆႉ တေမီး 2 ၸဝ်ႈၵူၺ်း ။ သင်ၶတႆးၸဝ်ႈၼိုင်ႈလႄႈ သင်ၶမၢၼ်ႈ ၸဝ်ႈၼိုင်ႈ ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ သင်ၶၸဝ်ႈၼႂ်းမိူင်းတႆး ႁဝ်းတင်းမူတ်း ၸိူဝ်းလႆႈႁပ်ႈၸုမ်ႈၶူး မီး 13 တူၼ် ၊ ၸဝ်ႈၶၢဝ် 3 ၸဝ်ႈ ဝႃႈၼႆ ။
သင်ၶၸဝ်ႈလႄႈ ၸဝ်ႈၶၢဝ် ၼႂ်းမိူင်းတႆး ၸိူဝ်းလႆႈၵႂႃႇႁပ်ႈၸုမ်ႈၶူး တီႈၼေႇပျီႇတေႃႇသမ်ႉ မူႇၸႄႈ ၊ ၼမ်ႉၶမ်း ၊ သႅၼ်ဝီ ၊ လႃးသဵဝ်ႈ ၊ လၢႆးၶႃႈ ၊ ၵျေးသီး ၊ ၵဵင်းတုင် လႄႈ ၵုၼ်ႁဵင် ၸဵမ်ၸိူဝ်းၼႆႉ ။
ၸုမ်ႈၶူး ဢၼ်လူင်ပွင်ၸိုင်ႈမွပ်ႈဢၢပ်ႈပၼ်သမ်ႉ မိူၼ် ၸုမ်ႈၶူးၾၢႆႇပၢႆးပၺ်ၺႃ ၊ ၾၢႆႇပွၼ်ႈထမ်း (ႁေႃးတရႃး) ၊ ၾၢႆႇတိူၵ်ႈသွၼ်လိၵ်ႈလႄႈ ၸဝ်ႈတူၼ်ၶူး ဢႃယုယႂ်ႇ ၸဵမ်ၸိူဝ်းၼႆႉ ။
ၸုမ်ႈၶူးၵူၼ်းႁိူၼ်းသမ်ႉ တေပဵၼ်ၸုမ်ႈၶူး ၸိူဝ်းဢၼ် လႆႈလူႇတၢၼ်းဝတ်ႉ/ၵျွင်း ၊ ၸေးတီး (ၵွင်းမူး) လႄႈ ႁုၼ်ႇႁၢင်ႈ ပုတ်ႉထၸဝ်ႈ ၸဵမ်ၸိူဝ်းၼႆႉ ။
ၶပ်ႉမၢႆ ပၢင်မွပ်ႈၸုမ်ႈၶူးသမ်ႉ ယၢမ်း 12:00-15:00 မူင်း မွပ်ႈဢၢပ်ႈၸုမ်ႈၶူး ၊ ယၢမ်း 15:00-19:00 မူင်းသမ်ႉ လွင်းသွမ်း လူႇတၢၼ်း ၼႆယဝ်ႉ ။
ႁူင်းႁဵၼ်းၸိူဝ်ႉၸၢတ်ႈၵူၼ်းၼုမ်ႇၸိုင်ႈတႆး ယၢင်းပူး ဝဵင်းၵဵင်းတုင် လုၵ်ႈႁဵၼ်း မႂ်ႇ / ၵဝ်ႇ ႁူမ်ႈၵၼ် ႁိမ်း 1000 တင်း ပေႃႈဢွၵ်ႇမႄႈဢွၵ်ႇသတ်းထႃး ၸိုင်ႈတႆး ပွတ်းဢွၵ်ႇၶူင်း တေႁူမ်ႈၵၼ်ၸတ်းပၢင်ယေႃးမုၼ် ၸဝ်ႈတူၼ်ၶူးၸေႃးတိၵ တီႈဝိႁၢရ် ယၢင်းပူး ။ ၼႂ်းဝၼ်းတီႈ 10/04/2016 တေမႃးၼႆႉ ။


text:
ၸုမ်းသိုဝ်ႇၶၢဝ်ႇတႆး ၼွၵ်ႈမိူင်းၼႂ်းမိူင်း ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းမႆႇ ၸိုင်ႈထႆး တႃႇႁႂ်ႈမီး လွင်ႈၸမ်ၸႂ်ၵၼ် ႁူမ်ႈၵၼ်ႁဵတ်းသၢင်ႈၵၢၼ်ငၢၼ်းမိူဝ်းၼႃႈ။
ဝၼ်းတီႈ 22 – 23 /06/2017 ၶူင်းၵၢၼ်ပၢႆးယူႇလီလႄႈပၼ်တၢင်းႁူႉႁႅင်းၵၢၼ်ၸၢဝ်းၶိူဝ်း MAP ဢွၼ်ႁူဝ် ၼမ်းၼႃႈ ၸုမ်းသိုဝ်ႇၶၢဝ်ႇတႆး ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ်သိုဝ်ႇတႆး တီႈႁူင်းလိုဝ်ႈ သဝ်း ႁေႃႊလီႊၻေႊ ၵႃႊၻဵၼ်ႊ ၵဵင်းမႆႇ ၸိုင်ႈထႆး။
မီးၸုမ်းသိုဝ်ႇၶၢဝ်ႇမိူၼ်ၼင်ႇ ၊ ၶၢဝ်ႇတႆးလွတ်ႈ လႅဝ်း၊ သႅၼ်ပၢႆး၊ ၵေႃသိုဝ်ႇၶၢဝ်ႇၵူၼ်းမိူင်းတႆး၊ ၸုမ်းၸၢဝ်းၶိူဝ်းတႆး၊ ႁူင်းပွႆႇသဵင်တႆး ႁုၼ်ႈမႂ်ႇ၊ ႁူင်းပွႆႇ သဵင် FM 99 Mhz၊ႁူင်းပွႆႇသဵင်AM 1476၊ၸုမ်းၵပ်းသၢၼ်လွင်ႈၼၢင်းယိင်းတႆး၊ ၸုမ်းသိုဝ်ႇႁႅင်းၼုမ်ႇ၊ ၸုမ်းငဝ်းႁၢင်ႈသဵင်တႆး၊ၸုမ်းၶၢဝ်ႇ ၽူႈတွႆႇႁွၵ်ႈ ၸိူဝ်းၼႆႉ ၶဝ်ႈႁူမ်ႈမွၵ်ႈ50ၵေႃႉ။
ၼႂ်းပၢင်ၼႆႉဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈသဵၼ်ႈတၢင်း Road Map ၵၢၼ်ၸိူဝ်ႉၸၢတ်ႈတႆးလႄႈ ပုၼ်ႈၽွၼ်းၸုမ်းသိုဝ်ႇတႆး၊ ငဝ်းလၢႆးၶၢဝ်ႇတႆး၊ ႁႂ်ႈၶၢဝ်ႇလိုဝ်းလင်ၼႆႉ တေလႆႈႁဵတ်းၸိူင်ႉႁိုဝ်၊ လွင်ႈတႃႇ ႁူမ်ႈမိုဝ်းၵၼ်မိူဝ်းၼႃႈ၊ လွင်ႈၵေႃသိုဝ်ႇၶၢဝ်ႇတႆး ၸဵမ်ၸိူဝ်းၼႆႉ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 Mhz လၢတ်ႈဝႃႈ – “ဢမ်ႇဝႃႈလွင်ႈပိူင်သိုဝ်ႇ လွင်ႈ ထွႆႈၵႂၢမ်း၊ လွင်ႈၸမ်ၸႂ်ၵၼ် ၼင်ႇႁိုဝ်ႁဝ်းပေႃးတေၵႂႃႇသဵၼ်ႈတၢင်းလဵဝ်ၵၼ် ႁဵတ်းၵၢၼ်ႁူမ်ႈ ၵၼ်လႆႈ ၼႆလႄႈ ၸင်ႇၸတ်းႁဵတ်းပၢင်ၼႆ။ ယွၼ်ႉဝႃႈသိုဝ်ႇၼႆႉ မၼ်းလမ်ႇလွင်ႈတႃႇပူၵ်းပွင်ၸိူဝ်ႉၶိူဝ်း တႄႉ တႄႉ ဢမ်ႇဝႃႈလွင်ႈပၼ်တၢင်းႁူႉ၊ ၽိူမ်ႉထႅမ်ၼမ်ႉၵတ်ႉ၊ မႅတ်ႇပႅင်းၾိင်ႈႁိတ်ႈ ႁွႆးၸိူဝ်းၼႆႉ၊ ၼင်ႇႁိုဝ် ပိူၼ်ႈတေႁူႉၸၵ်းၸိူဝ်ႉၶိူဝ်းႁဝ်း၊ လိၵ်ႈႁဝ်း၊ ၾိင်ႈႁဝ်း ၸိူဝ်းၼႆႉၵေႃႈ ပဵၼ်ပုၼ်ႈ ၽွၼ်းသိုဝ်ႇ ယဝ်ႉ” ဝႃႈၼႆ။
ၸၢႆးယွတ်ႈၶမ်း ၽူႈၶဝ်ႈႁူမ်ႈပၢင်ၵုမ်လၢတ်ႈဝႃႈ – “ လႆႈႁၼ်သိုဝ်ႇၶၢဝ်ႇတႆးလၢႆလၢႆတီႈလၢႆလၢႆၸုမ်းမႃး ႁူမ်ႈၵၼ်ၸိူင်ႉၼႆ ပဵၼ်ဢၼ်မီးတၢင်းၸူမ်းသိူဝ်းတႄႉတႄႉ မိူဝ်းၼႃႈမႃးႁဝ်းၶႃႈၵေႃႈၸၢင်ႈႁူမ်ႈမိုဝ်း ၵၼ် ၼင်ႇႁိုဝ်သိုဝ်ႇၶၢဝ်ႇတႆး ပေႃးတေၶိုၼ်ႈယႂ်ႇမႂ်ႇသုင်ၵႂႃႇၼၼ်ႉ ” ဝႃႈၼႆ။
ယိူင်းဢၢၼ်းႁႂ်ႈသိုဝ်ႇၶၢဝ်ႇတႆးၸမ်ၸႂ်ၵၼ်ၼႆသေ မိူဝ်ႈဝၼ်းတီႈ 11/04/2017 ၼၼ်ႉၵေႃႈ ၸုမ်းသိုဝ်ႇ ၶၢဝ်ႇတႆးမိူၼ်ၼင်ႇ သႅၼ်ပၢႆး၊ ႁူင်းပွႆႇသဵင် တႆးႁုၼ်ႈမႂ်ႇ၊ Multimedia၊NRC,MRTV,Tai TV Online, သဵင်သၼ်လွႆ၊ ၶၢဝ်ႇတႆးလွတ်ႈ လႅဝ်း၊ၸုမ်း ၶၢဝ်ႇၽူႈတွႆႇႁွၵ်ႈ ၸိူဝ်းၼႆႉၶဝ်ႈႁူမ်ႈ 22ၵေႃႉ တီႈလုမ်း ၽိုၼ်ၶၢဝ်ႇ သဵင်သၼ်လွႆ ဢၼ်မီး ၼႂ်းဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။


text:
ဝၼ်းတီႈ 29 ဝၼ်း လိူၼ်မေႊ ယၢမ်းဝၢႆးဝၼ်းၼၼ်ႉ ႁူဝ်ပဝ်ႈလူင် ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸဝ်ႈယွတ်ႈသိုၵ်း လႄႈ ၽွင်းလူင်ႁွင်ႈလုမ်းၸွမ်ၸိုင်ႈ မိူင်းမၢၼ်ႈ ဢူးဢွင်ႇမိၼ်း လႆႈႁူပ်ႉထူပ်းၵၼ်တီႈ ဝဵင်းၵဵင်းမႂ်ႇ ႁူင်းႁႅမ်း (Win Palace) ၸိုင်ႈထႆး ။ ဢိင်ႇၼိူဝ်တိူဝ်ႉတၢင်းၼႆႉသေ ၸုမ်းၶၢဝ်ႇ ၽူႈတွႆႇႁွၵ်ႈ ယိင်းၽိူဝ်ၼုမ်ႇ လႆႈၵပ်းသိုပ်ႇ တွင်ႈထၢမ် ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးလႃႉ ဝႆႉၼင်ႇၼႆ။
ထၢမ်-ဝၼ်းမိူဝ်ႈၼႆႉ (29/ 05/ 2015) ႁူဝ်ပဝ်ႈလူင်ၸဝ်ႈယွတ်ႈသိုၵ်းလႄႈ ဢူးဢွင်ႇမိၼ်း လႆႈႁူပ်ႉဢုပ်ႇၵၼ်လွင်ႈသင်လၢႆလၢႆၶႃႈ။
တွပ်ႇ- ဢၼ်လႆႈဢုပ်ႇၵၼ်ၼႆႉ (1) လွင်ႈမႃးတိုၵ်းသူၼ်းႁႂ်ႈ ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA ) ၵႂႃႇၶဝ်ႈႁူမ်ႈပၢင်ၵုမ်လူင် ၸုမ်းယိပ်းၵွင်ႈၵၢင်ၸၢဝ်းၶိူဝ်း တီႈလေႃႇၶီးလႃႇ။ (2) ၵဵဝ်ႇၵပ်းလွင်ႈလူင်းလၢႆးမိုဝ်း ၵၢၼ်ၵိုတ်းယိုဝ်းပတ်းပိုၼ်ႉၸိုင်ႈမိူင်း (NCA) ၶႂ်ႈႁႂ်ႈၾၢႆႇတၢင်း ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸွႆႈၶိုင်သၢင်ႈပၼ် ႁႂ်ႈပေႃးပဵၼ်မႃးလီငၢမ်း။ (3) ၵဵဝ်ႇၵပ်းလူၺ်ႈ ၵၢၼ်သၢင်ႈလွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်းၵၼ်ၼႂ်းၸိူဝ်ႉၸၢတ်ႈၼၼ်ႉ ၶႂ်ႈႁႂ်ႈႁဵတ်းသၢင်ႈၵႂႃႇ။
ထၢမ်-တႃႇတေလူင်းလၢႆးမိုဝ်းၵိုတ်း ယိုဝ်းပတ်းပိုၼ်ႉၸိုင်ႈမိူင်း (NCA)ၼႆႉ ၾၢႆႇဢတၢင်း (RCSS) လႆႈတႅပ်းတတ်းဝႆႉၸိူင်ႉႁိုဝ်ၶႃႈ။
တွပ်ႇ- မိူဝ်ႈလဵဝ်ၼႆႉတႄႉ မၼ်းဢမ်ႇပႆႇၵဵဝ်ႇၶွင်ႈၸွမ်း ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၵမ်းသိုဝ်ႈလႄႈ တႃႇတေလူင်းလၢႆးမိုဝ်းပတ်းပိုၼ်ႉၸိုင်ႈမိူင်းၼၼ်ႉ ၸုမ်းၽၢႆႇၵပ်းသၢၼ်ဢုပ်ႇဢူဝ်းၵၼ်တင်းသွင်ၾၢႆႇ၊ ၾၢႆႇၸၢဝ်းၶိူဝ်းၵေႃႈမီး ( NCCT ) ၾၢႆႇလူင်ပွင်ၸိုင်ႈၵေႃႈမီး (UPWC) ဢုပ်ႇဢူဝ်းတိုတ်ႉၸၼ်/ ၶဵၼ်ႇတႅမ်ႈမႃးလိၵ်ႈႁူမ်ႈမၢႆၶေႃႈလႆႈၸႂ် ၵၢၼ်ၵိုတ်းယိုဝ်းပတ်းပိုၼ်ႉတၢင်းၸိုင်ႈမိူင်း (NCA) ၼႂ်းလိူၼ်ဢေႊပရိူဝ်ႊလ် 31 ၼၼ်ႉ တၢင်းသွင်ၾၢႆႇၵေႃႈ လႆႈလူင်းလၢႆးမိုဝ်းပိူင်ယုၵ်းယၢင်ႇ (MPC ) တီႈဝဵင်းတႃႈၵုင်ႈၵႂႃႇယဝ်ႉ။ မၼ်းပဵၼ်ၵဵဝ်ႇၵပ်းတၢင်း( NCCT ) လႄႈ (UPWC) ၶဝ်တိုတ်ႉၸၼ်ႁႄ ၶဝ်လႆႈၸႂ်ၵၼ်၊ ၵူၺ်းၵႃႈ (NCA)ၼႆႉ မၼ်းသမ်ႉၵဵဝ်ႇၶွင်ႈတၢင်းမုၵ်ႉၸုမ်းၽႂ်မၼ်း ၸိူဝ်းပဵၼ်လုၵ်ႈၸုမ်း( NCCT )၊ တႃႇတေမႃးတႅပ်းတတ်းၼၼ်ႉ မၼ်းၵဵဝ်ႇၶွင်ႈၸွမ်းၽူႈၼမ်းၸၼ်ႉသုင်သုတ်း လႄႈမိူဝ်ႈလဵဝ် တီႈလေႃႇၶီးလႃႇၼႆႉ ၶဝ်ၶိုၼ်းမႃးဢုပ်ႇဢူဝ်းတူၵ်းလူင်းၵၼ်ၵၼ်။ ၵွပ်ႈၼၼ်လႄႈ မၼ်းပဵၼ်ၵၢၼ် (NCCT) ၶဝ်ၾၢႆႇၼႂ်းၶဝ်ဢုပ်ႇဢူဝ်းတူၵ်းလူင်းၵၼ်။ သင်ဝႃႈတၢင်းလူင်ပွင်ၸိုင်ႈလႄႈ ( NCCT ) ၶဝ်လူင်းလၢႆးမိုဝ်းၵၼ်တႄႉယဝ်ႉ ၼၼ်ႉတႄႉ ၸင်ႇတေပဵၼ်မႃးၶၵ်ႉၵၢၼ် ၶွင်ႊသီႊဢဝ်ၶိုၼ်းၸိုင်ႈတႆး။ ၵွပ်ႈပိူဝ်ႈၼၼ် ပေႃးဢမ်ႇပႆႇလူင်းလၢႆးမိုဝ်းတၢင်း (NCA)ၼႆ လူင်ပွင်ၸိုင်ႈသမ်ႉၶႂ်ႈႁႂ်ႈႁဝ်းၶႃႈ လူင်းလၢႆးမိုဝ်းၸွမ်းၼႆၸိုင် သမ်ႉတေဢဝ်လိၵ်ႈႁူမ်ႈမၢႆ ဢၼ်လႂ်သေလူင်း။ ပေႃးတေဢဝ်လိၵ်ႈႁူမ်ႈမၢႆ (NCCT) လႄႈတင်း လူင်ပွင်ၸိုင်ႈၶဝ်လႆႈၸႂ်ၵၼ်လူင်းလၢႆးမိုဝ်းဝႆႉၼၼ်ႉမႃး ႁႂ်ႈႁဝ်းၶႃႈလူင်းၸွမ်းၼႆၵေႃႈ ႁဝ်းၶႃႈတေဢဝ်ႁပ်ႉဢဝ်လွင်ႈၵပ်းသၢၼ်ဢုပ်ႇဢူဝ်းၵၼ်ၵႂႃႇၼႂ်း ၶွမ်ႊမတီႊငဝ်ႈငုၼ်းႁဝ်းၶႃႈယဝ်ႉၵွၼ်ႇ ၸင်ႇတႅပ်းတတ်းလႆႈၶႃႈ။
ထၢမ်-ပၢင်ၵုမ်လူင်လေႃႇၶီးလႃႇၼႆႉ လႆႈငိၼ်းဝႃႈ ( RCSS/SSA ) ဢမ်ႇၵႂႃႇၶဝ်ႈႁူမ်ႈၼႆၶႃႈႁ။ ယွၼ်ႉပိူဝ်ႈသင်ၶႃႈ။
တွပ်ႇ-မၼ်းဢမ်ႇၵဵဝ်ႇၶွင်ႈၸွမ်း (RCSS/SSA) ၵမ်းသိုဝ်ႈလႄႈ ပၢင်ၵုမ်လူင်တီႈလေႃႇၶီးလႃႇၼႆႉၵေႃႈ ႁဝ်းဢမ်ႇၵႂႃႇၶိုၼ်ႈႁွတ်ႈၼႆ ႁဝ်းပွင်ႇလႅင်းၵႂႃႇတီႈၽွင်းလူင်မိူင်းႁူမ်ႈတုမ်ယဝ်ႉ။
ထၢမ်-မိူဝ်ႈႁူဝ်ပဝ်ႈလူင်ၸဝ်ႈယွတ်ႈသိုၵ်းလႄႈတင်း ၸွမ်ၸိုင်ႈတဵင်းသဵင်ႇ လႆႈၵႂႃႇႁူပ်ႉၵၼ်တီႈၵဵင်းတုင်ၼၼ်ႉ ၾၢႆႇၸွမ်ၸိုင်ႈတဵင်းသဵင်ႇ လၢတ်ႈဝႃႈ ၶႂ်ႈႁႂ်ႈ RCSS ၸွႆႈၶိုင်သၢင်ႈသူၼ်းႁူၺ်းပၼ်ၸၢဝ်းၶိူဝ်း၊ ၼင်ႇႁိုဝ်ပေႃးတေလူင်းလၢႆးမိုဝ်း (NCA)ၼၼ်ႉ လႆႈၵူႈၸုမ်းၼႆၼၼ်ႉႁၢင်ႈႁႅၼ်းဝႆႉ ထိုင်ၶၵ်ႉတွၼ်ႈလႂ်ယဝ်ႉၶႃႈ။
တွပ်ႇ-ႁူဝ်ပဝ်ႈလူင် ၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸဝ်ႈယွတ်ႈသိုၵ်း ၵႂႃႇႁူပ်ႉထူပ်းဢူးဢွင်ႇမိၼ်းၼၼ်ႉ ဝႃႈတႄႉၵဵဝ်ႇလူၺ်ႈၶၵ်ႉၵၢၼ်လွင်ႈငမ်းယဵၼ် တၢင်းမူတ်းတၢင်းသဵင်ႈၼႆႉ ႁဝ်းၶႃႈတေႁူမ်ႈမိုဝ်းၶိုင်သၢင်ႈပႃးယူႇ။ ၼင်ႇႁိုဝ်မၼ်းပေႃးတေလႆႈ တမ်းၸႂ်ၼိူဝ်ႁဝ်းၶႃႈၼၼ်ႉၵေႃႈ ႁဝ်းၶႃႈပေႃးလႆႈလူင်းလၢႆးမိုဝ်းတႃႇတေသၢင်ႈ လွင်ႈငမ်းယဵၼ်လႄႈ ၵၢၼ်ထုၵ်ႇမေႃၶေႃႈၵႂၢမ်းၵၼ်ၼႆႉၵေႃႈ သမ်ႉပေႃးလႆႈပၼ်ၵႂၢမ်းမၼ်ႈၵတိၵၼ် ဝၼ်းမိူင်းႁူမ်ႈတုမ်ဝၼ်းတီႈ 12 လိူၼ်ၾႅပ်ႊၿိဝ်ႊရီႊၼၼ်ႉၵႂႃႇသေတႃႉၵေႃႈ ၵၢၼ်ၶၵ်ႉတွၼ်ႈလွင်ႈဢုပ်ႇၵုမ်ႇၼၼ်ႉ ႁဝ်းၶႃႈတေၶဝ်ႈႁူမ်ႈပႃးႁဵတ်းသၢင်ႈၸွမ်းယူႇၼႆ လႆႈလၢတ်ႈၵႂႃႇၸိူင်ႉၼႆႉယဝ်ႉၶႃႈ။
ထၢမ်-လႆႈငိၼ်းဝႃႈတီႊမူဝ်ႊၶရႅတ်ႉတိတ်ႉၵူႈၸၢဝ်းၶူဝ်းမိူင်းမၢၼ်ႈ (MNDAA) ၵူဝ်းၵၢင်ႉလႄႈ တပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း ( TNLA) ၶဝ်ၸိူဝ်းၼႆႉ တေဢမ်ႇၶဝ်ႈလူင်းလၢႆးမိုဝ်း (NCA)ၼႆသေ ဢမ်ႇၵႃးပိုၼ်ႇၽၢဝ်ႇဝႃႈတေထွၼ်ႇဢွၵ်ႇၼႂ်း (NCCT) ထႅင်ႈလူးၵွၼ်ႇ။ ၵဵဝ်ႇလူၺ်ႈလွင်ႈၼႆႉ ယူႇတီႈ RCSS သေ ၸွင်ႇတေၶဝ်ႈၼႂ်းၵႄႈၵၢင်သေ ၸွႆႈလၢတ်ႈပၼ်ၶဝ်ႁႂ်ႈလူင်းလၢႆးမိုဝ်းၸွမ်းၼၼ်ႉၶႃႈ။
တွပ်ႇ- ၶၵ်ႉတွၼ်ႈႁႅၵ်ႈဢၼ်တၢင်းသုတ်းၼႆႉတႄႉ ၵွပ်ႈပိူဝ်ႈမၼ်းဢမ်ႇၵဵဝ်ႇၶွင်ႈၸွမ်း RCSS ၵမ်းလဵဝ်ႁဝ်းၶႃႈၵေႃႈ ဢမ်ႇလႆႈပဵၼ်လုၵ်ႈၸုမ်း (NCCT) ဝႆႉ၊ ပၼ်ႁႃဢၼ်တေယွၼ်းဢွၵ်ႇၼႂ်း (NCCT) ၸိူဝ်းၼႆႉတႄႉ ပဵၼ်ပၼ်ႁႃၾၢႆႇၼႂ်းလုၵ်ႈၸုမ်းၶဝ် လူဝ်ႇဢုပ်ႇဢူဝ်းၵၼ်ၵူၺ်း။ ဝႃႈၼၼ်သေတႃႉၵေႃႈ ပေႃးၽၢႆႇၶွင်ႊသီႊဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး သမ်ႉတေလႆႈၸွႆႈထႅမ်သင်ၼႆ သင်ၸိူဝ်ႉဝႃႈ (NCCT) ၶဝ်ဢုပ်ႇဢူဝ်းၵပ်းသိုပ်ႇၵပ်းသၢၼ်မႃးၼႆ ၼင်ႇဢၼ်ၶွင်ႊသီႊဢဝ်ၶိုၼ်းၸိုင်ႈတႆးႁဝ်းၶႃႈ ၸွႆႈထႅမ်ပၼ်လႆႈၼၼ်ႉၵေႃႈ တေၶတ်းၸႂ်သေၸွႆႈထႅမ်ပၼ်ၵႂႃႇယူႇၶႃႈဢေႃႈ။
ထၢမ်-ၵူၼ်းမိူင်းႁဝ်းၶႃႈၵမ်ႈပႃႈၼမ်ဝႃႈ ပဵၼ်သင်လႄႈ ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸဝ်ႈယွတ်ႈသိုၵ်းၼႆႉ ၵမ်းၵမ်းႁူပ်ႉၵၼ်တၢင်းၸွမ်ၸိုင်ႈတဵင်းသဵင်ႇလႄႈ ဢူးဢွင်ႇမိၼ်းၶဝ်ၼႆ ႉတိၵ်းတိၵ်းၼႆၶႃႈဢေႃႈ။ ၵွပ်ႈသင်လႄႈလႆႈႁူပ်ႉၵၼ်ၶႃႈ။
တွပ်ႇ-ၵၢၼ်ႁူပ်ႉၵၼ်ၼႆႉတႄႉ မၼ်းၵဵဝ်ႇၵပ်းလူၺ်ႈၵၢၼ်သၢင်ႈလွင်ႈငမ်းယဵၼ်လႄႈ လွင်ႈထုၵ်ႇမေႃၶေႃႈၵႂၢမ်းၵၼ် ၼႂ်းၸိူဝ်ႉၸၢတ်ႈ။ တီႈတေႉတႄႉ ပဵၼ်ပုၼ်ႈတႃႇၵႄႈၶႆပၼ်ႁႃ ၵၢၼ်မိူင်းၵၼ်ၵတ်းၵတ်းယဵၼ်ယဵၼ်ႁႄ ဢဝ်လႆႈလွင်ႈငမ်းယဵၼ်။ ၵွပ်ႈၼၼ်တႃႇတေၵႄႈၶႆပၼ်ႁႃၵၼ်ၼႆႉ မၼ်းတိုၼ်းတေလႆႈႁူပ်ႉထူပ်းဢုပ်ႇဢူဝ်းၵၼ် ငူပ်ႉငီႉၵၼ် လူဝ်ႇလႆႈမိုတ်ႈၵိုဝ်းၵၼ်ဢဝ်ၵၢၼ်ဢုပ်ႇဢူဝ်းၼၼ်ႉ မႃးတႅၼ်းတၢင်ၵၢၼ်ၽိတ်းၵၼ်ၵၢၼ်တိုၵ်းၵၼ်၊ ဢၼ်ၼႆႉမၼ်းတေပဵၼ်လွင်ႈလီ ပုၼ်ႈတႃႇႁဝ်းယူႇၼႆႁဝ်းၶႃႈႁၼ်ထိုင်ၸိူင်ႉၼႆ ယဝ်ႉၵေႃႈတေပဵၼ်ၽွၼ်းလီ တွၼ်ႈတႃႇၵူၼ်းမိူင်းႁဝ်းၶႃႈယူႇ။ ထူပ်းၵၼ်မိူဝ်ႈလႂ်တီႈလႂ်ယၢမ်းလႂ်ၼႆၼၼ်ႉ ၸွမ်းၼင်ႇဢၼ်ႁဝ်းသွင်ၽၢႆႇလူဝ်ႇၼၼ်ႉ ႁဝ်းၶႃႈၵေႃႈႁူပ်ႉထူပ်းၵၼ်ၵႂႃႇၸိူင်ႉၼၼ်ၵူၺ်းၶႃႈ။
လႆႈငိၼ်းဝႃႈပႃႊတီႊသွင်ပႃႊတီႊၼႆႉတႄႉ ၵွၼ်ႇပႆႇလိူၵ်ႈတင်ႈၼႆႉ ယင်းဢမ်ႇပႆႇၸၢင်ႈႁူမ်ႈမိုဝ်းၵၼ်လႆႈၼႆၶႃႈဢေႃႈ။ ပေႃးၼၼ်တပ်ႉသိုၵ်းႁဝ်းၶႃႈလူး ၸင်ႇတေႁူမ်ႈၵၼ်လႆႈယူႇၶႃႈႁၼႃႈပၢင်လိူၵ်ႈတင်ႈၼႆႉ။ ၵၢၼ်ၽွမ်ႉႁူမ်ႈတႆးႁဝ်းၶႃႈလူး ထိုင်ၶၵ်ႉတွၼ်ႈလႂ်ယဝ်ႉၶႃႈ။
တွပ်ႇ-ပေႃးဢဝ်ၵၢင်ၸႂ်ၵူၼ်းမိူင်းႁဝ်းၶႃႈဝႃႈလႄႈသင်၊ ၵၢင်ၸႂ်ပႃႇတီႇလႄႈသင်တပ်ႉသိုၵ်းလႄႈသင်၊ ၼႂ်းလုၵ်ႈၸုမ်းပႃႊတီႊလုၵ်ႈၸုမ်း တပ်ႉသိုၵ်းတၢင်းမူတ်းတၢင်းသဵင်ႈလႄႈ ပေႃႈမႄႈၵူၼ်းမိူင်းႁဝ်းၶႃႈ ၽူႈႁၵ်ႉၸၢတ်ႈႁဝ်းၶႃႈတၢင်းမူတ်းတင်းသဵင်ႈၼႆႉ ၶႂ်ႈႁၼ်လွင်ႈၽွမ်ႉႁူမ်ႈတႆးႁဝ်းၵိုတ်ႇၶိုၼ်ႈဢၼ်ၼႆႉ ပဵၼ်ၵၢင်ၸႂ်ဢၼ်မုင်ႈမွင်းယူႇၵူႈၶၢဝ်းယၢမ်းၶႃႈယဝ်ႉ။ ၵူၺ်းၵႃႈၵၢၼ်ၽွမ်ႉႁူမ်ႈဢၼ်ဝႃႈၼၼ်ႉ တၢင်းမူတ်းတၢင်းသဵင်ႈဢဝ်မႃးႁူမ်ႈလေႃးၵၼ်သေ ၸင်ႇတေပဵၼ်မႃးလွင်ႈၽွမ်ႉႁူမ်ႈၼႆၵေႃႈ မၼ်းဢမ်ႇၸႂ်ႈၼင်ႇၵဝ်ႇ။ ပေႃးႁဝ်းဝူၼ်ႉတူၺ်းတႄႉ ပဵၼ်သွင်တပ်ႉသိုၵ်းဝႆႉၵေႃႈ ပေႃးဝႃႈပိၼ်ႇပၢႆႇၸွႆႈထႅမ်ၵၼ်ယူႇၼၼ်ႉ မၼ်းပဵၼ်ၵၢၼ်ၽွမ်ႉႁူမ်ႈယဝ်ႉ။ ပဵၼ်သွင်ပႃႊတီႊသေတႃႉၵေႃႈ ပေႃးဝႃႈပွင်ႇၸႂ်ၵၼ်ႁူမ်ႈႁွမ်းယိူင်းမၢႆတီႈလဵဝ်ၵၼ်သေ ႁဵတ်းသၢင်ႈၵၢၼ်ငၢၼ်းတႄႉမၼ်းၵေႃႈ ပဵၼ်ၵၢၼ်ၽွမ်ႉႁူမ်ႈၼႆၶႃႈၶဝ်တႄႉၵေႃႈ ပွင်ႇၸႂ်ဝႆႉၸိူင်ႉၼၼ်။
ဢၼ်ႁပ်ႉၶၢမ်ႇဝႆႉၵႂၢမ်းသွၼ်ၽူႈမီးပၺႃႇၶဝ်ဝႃႈ “ ႁူမ်ႈယိူင်းမၢႆလၢႆးႁဵတ်းသၢင်ႈလၢၵ်ႇလၢႆ” ဢၼ်ဝႃႈၼၼ်ႉ မၼ်းၵေႃႈထုၵ်ႇမႅၼ်ႈၸွမ်းငဝ်းလၢႆးႁဝ်းၶႃႈ ဢၼ်ပဵၼ်ယူႇမီးယူႇမိူဝ်ႈလဵဝ်။ သင်ၸိူဝ်ႉႁဝ်းၶႃႈမေႃဢဝ်ႁူမ်ႈယိူင်းမၢႆ လၢႆးႁဵတ်းသၢင်ႈလၢၵ်ႇလၢႆၵၼ်ၵေႃႈ မၼ်းတေပဵၼ်ၵၢၼ်ၽွမ်ႉႁူမ်ႈလီၼႆ ၶႃႈၶဝ်တႄႉႁၼ်ထိုင်ၸိူင်ႉၼႆၶႃႈဢေႃႈ။
ထၢမ်-ၵဵဝ်ႇလူၺ်ႈလွင်ႈၸိူဝ်းဢၼ်ထၢမ်ႇၵႂႃႇၸိူဝ်းၼႆႉသေ ၼႂ်းၼၼ်ႉဢၼ်ၶႃႈႁဝ်းဢမ်ႇလႆႈထၢမ်ႇမႅၼ်ႈလႄႈသင်၊ ယူႇတီႈၸဝ်ႈသိုၵ်းလူင်ၸၢႆးလႃႉႁဝ်းၶႂ်ႈသင်လၢတ်ႈထိုင် ၵူၼ်းမိူင်းႁဝ်းၸိူင်ႉႁိုဝ်ထႅင်ႈၶႃႈ။
တွပ်ႇ-မိူဝ်ႈလဵဝ်ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ႁဝ်းၶႃႈၵေႃႈ ၶတ်းၸႂ်ႁႂ်ႈမၼ်းပေႃးၵိုတ်ႇမႃးပဵၼ်ၵၢၼ်ၽွမ်ႉႁူမ်ႈ။ ယဝ်ႉၵေႃႈႁႂ်ႈၸၢင်ႈႁူမ်ႈမိုဝ်းၵၼ်ၵူႈၾၢႆႇ ၵူႈတၢင်းသေ ႁဵတ်းသၢင်ႈၵၢၼ်ငၢၼ်း ၸွမ်းၼင်ႇယိူင်းဢၢၼ်းႁဝ်းၶႃႈမီးဝႆႉၼၼ်ႉ ႁႂ်ႈပေႃးၸဵဝ်းႁွတ်ႈ တီႈယွတ်ႈႁွတ်ႈတီႈပၢႆ၊ ႁႂ်ႈပေႃးၵႄႈၶႆလႆႈပၼ်ႁႃၵၢၼ်မိူင်း ဢၼ်ၵိူတ်ႇၶိုၼ်ႈမႃးၶၢဝ်းယၢဝ်းသေယဝ်ႉ သၢင်ႈလႆႈၶိုၼ်းလွင်ႈငမ်းယဵၼ် လွင်ႈထုၵ်ႇမေႃၽေႃးၵႂၢမ်းၵၼ်ၶိုၼ်းယူႇၼႆဢၼ်ၼႆႉတႄႉ ပဵၼ်ၼိုင်ႈပွတ်းၼိုင်ႈတွၼ်ႈ ၼင်ႇတပ်ႉသိုၵ်းၶွင်ႊသီႊဢဝ်ၶိုၼ်းၸိုင်ႈတႆးႁဝ်းၶႃႈ ပွင်ပဵၼ်ႁဵတ်းသၢင်ႈလႆႈၼၼ်ႉ ၶတ်းၸႂ်ႁဵတ်းသၢင်ႈၵႂႃႇသေဢမ်ႇၵႃး သင်ဝႃႈပေႃႈမႄႈပီႈၼွင်ႉၵူၼ်းမိူင်းႁဝ်းၶႃႈ မီးတၢင်းၶႂ်ႈပၼ်ၶေႃႈဝူၼ်ႉတၢင်းႁၼ်ထိုင် ၼင်ႇႁိုဝ်မၼ်းပေႃးတေပဵၼ်ၽွၼ်းလီတွၼ်ႈတႃႇႁဝ်းၶႃႈတၢင်းမူတ်းၼႆၼၼ်ႉ ႁဝ်းၶႃႈငိၼ်းၸူမ်းႁပ်ႉတွၼ်ႈယူႇၵူႈယၢမ်းၼႆ ၶႂ်ႈတူင်ႉတၵ်ႉ သင်ႇထိုင်ၽူႈႁၵ်ႉၸၢတ်ႈႁဝ်းၶႃႈတင်းသဵင်ႈ မီးၸိူင်ႉၼႆၶႃႈဢေႃႈ။


text:
ၸုမ်းတဢၢင်း TNLA/PSLF ဢွၵ်ႇလိၵ်ႈပိုၼ်ၽၢဝ်ႇ ၵဵဝ်ႇၵပ်းလွင်ႈ ၸၢဝ်းၶိူဝ်းတဢၢင်း ႁူမ်ၸူမ်းႁပ်ႉတွၼ်ႈ ပႃႊတီႊၼူၵ်ႉယုင်း (NLD) ပေႉပၢင်လိူၵ်ႈတင်ႈ ၊ လႆႈတီႈၼင်ႈၼမ်သုတ်း ။
ဝၼ်းတီႈ 11/11/2015 တပ်ႉသိုၵ်းပူတ်းပွႆႇၸိူဝ်ႉၸၢတ်ႈ တဢၢင်း ၊ တႅဝ်းႁူမ်ႈပူတ်းပွႆႇမိူင်းပလွင်ႈ (TNLA/PSLF) ဢွၵ်ႇလိၵ်ႈပိုၼ်ၽၢဝ်ႇ ၽိုၼ်ၼိုင်ႈ ။ ၼႂ်းလိၵ်ႈၼၼ်ႉ တႅမ်ႈဝႆႉဝႃႈ ပႃႊတီႊၼူၵ်ႉယုင်း လႆႈၶႅပ်းၵၢင်ၸႂ်ၼမ်တီႈသုတ်းၼႆႉ ပဵၼ်ၵၢဝ်ႉယၢင်ႈဢွၼ်တၢင်းသုတ်း တႃႇတေၵေႃႇတင်ႈ ၸိုင်ႈမိူင်းႁူမ်ႈတုမ်ၾႅတ်ႊၻရႄႊလ် ၻီႊမူဝ်ႊၶရေႊၸီႊ ၊ မုင်ႈမွင်းဝႆႉၸိူင်ႉၼႆ ။
လိူဝ်ၼၼ်ႉယင်းလၢတ်ႈထႅင်ႈဝႃႈ – ဢၼ် ပႃႊတီႊၼူၵ်ႉယုင်း (NLD) လႆႈတီႈၼင်ႈမႃးၼမ်သုတ်း ပေႉပၢင်လိူၵ်ႈတင်ႈမႃးၼႆႉ ယုမ်ႇယမ်ဝႃႈပဵၼ်ၵၢင်ၸႂ်ၵူၼ်းမိူင်း တွတ်ႈၶႅပ်းၵၢင်ၸႂ်ပၼ်လႄႈ လႆႈပေႉမႃး ။ ယွၼ်ႉပေႉမႃးသေလႆႈတီႈၼင်ႈမႃးၼႆႉ သမ်ႉပေႃးတေၶွတ်ႇၽွတ်ႈ လူင်ပွင်ၸိုင်ႈလႆႈ – ဝႃႈၼင်ႇၼႆ ။
“ ပေႃးဝႃႈ NLD ၶွတ်ႇၽွတ်ႈလႆႈလူင်ပွင်ၸိုင်ႈမႃး ယုမ်ႇယမ်ဝႃႈ တေမႃးၸွႆႈထႅမ်ပၼ် ၵၢင်ၸႂ်ပီႈၼွင်ႉၵူၼ်းမိူင်း လႄႈပီႈၼွင်ႉၸၢဝ်းၶိူဝ်း ၼႂ်းၸိုင်ႈမိူင်းႁူမ်ႈတုမ်မၢၼ်ႈ ဢၼ်ၶႂ်ႈႁဵတ်းၶႂ်ႈပဵၼ်ယူႇ ႁႂ်ႈပေႃးသုၼ်ႇလႆႈမႃး ။ ၵွပ်ႈၼၼ်လႄႈ ၾၢႆႇ TNLA လႆႈႁူမ်ၸူမ်းႁပ်ႉတွၼ်ႈ ဢွၵ်ႇလိၵ်ႈပိုၼ်ၽၢဝ်ႇ ”- တႃႉဢၢႆႈၵျေႃႇ ၽူႈႁပ်ႉပုၼ်ႈၽွၼ်း ၾၢႆႇပွင်ႇၶၢဝ်ႇလၢတ်ႈ ။
ၼႂ်းလိၵ်ႈပိုၼ်ၽၢဝ်ႇၼၼ်ႉ ယင်းဝႃႈ – ၸုမ်းၼူၵ်ႉယုင်း NLD ၼႆႉ ၶဝ်လႆႈမီးဝႆႉၶေႃႈပိုၼ်ၽၢဝ်ႇ မိူဝ်ႈပၢင်လိူၵ်ႈၵဵပ်းဢၼ်ၼိုင်ႈ ။ ၼႂ်းၶေႃႈပိုၼ်ၽၢဝ်ႇၶဝ်ၵေႃႈပႃးဝႆႉဝႃႈ ၶဝ်တေႁဵတ်းပၼ် ပၵ်းပိူင်မၢႆမီႈ တႃႇႁႂ်ႈၸၢဝ်းၶိူဝ်းလႄႈၵူၼ်းမိူင်း ၼႂ်းဝၢၼ်ႈမိူင်း လႆႈယူႇႁူမ်ႈၵၼ်ၵႂႃႇၵတ်းၵတ်းယဵၼ်ယဵၼ် ၊ တေႁဵတ်းပၼ် လွင်ႈငမ်းယဵၼ်တႃႇၸၢဝ်းၶိူဝ်း ။ တေႁဵတ်းႁႂ်ႈပဵၼ်မႃးပၵ်းပိူင်ၽွင်းငမ်း ဢၼ်ၽဵင်ႇပဵင်းပဵၼ်ထမ်း ၼႆလႄႈ TNLA ႁဝ်းၵေႃႈလႆႈႁူမ်ၸူမ်း ႁပ်ႉတွၼ်ႈ – ၼႆယဝ်ႉ ။
ၼႂ်းၶေႃႈပိုၼ်ၽၢဝ်ႇ တွၼ်ႈလိုၼ်းသုတ်း ၼၼ်ႉဝႃႈ – တဢၢင်း TNLA ၼႆႉ တူဝ်ႈတၼ်းတႃႇတေႁူမ်ႈမိုဝ်း ၵၼ်တင်း NLD သေ ၵိုတ်းယိုတ်းပႅတ်ႈ ဢၼ်ပဵၼ်ပၢင်တိုၵ်းသိုၵ်းသိူဝ် ၼႂ်းၸိုင်ႈမိူင်းမႃး 60 ပီပၢႆ ၊ ႁႂ်ႈပၢင်တိုၵ်းမွတ်ႈဝၢႆးႁၢႆၵႂႃႇ ၊ လွင်ႈၼႆႉ တေႁူမ်ႈမိုဝ်းၵၼ်သေႁဵတ်းသၢင်ႈၵႂႃႇ – ၼႆယဝ်ႉ ။


text:
ၶၢဝ်ႇၵူႈလွင်ႈ
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA)
- Details
- Created on 26 June 2017
- Written by တႆးလွတ်ႈလႅဝ်း
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း 2 ၵေႃႉၸွႆႈထႅမ် ငိုၼ်းတွင်း တွၼ်ႈတႃႇၵေႃႉသိုၵ်း တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းပုၼ်ႈၽွၼ်း မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
မိူဝ်ႈဝၼ်းထီႉ 24 June 2017 ၼၼ်ႉ ၸဝ်ႈၽူႈၵူၼ်းလီ ၸၢႆးယီႈၸၢမ်ႇ + ၼၢင်းဢေပီ ၸွႆႈထႅမ်ငိုၼ်း 500,000 သႅၼ်ပျႃး လႄႈ ၸၢႆးသၢမ် ယူႇမိူင်းၶွၼ် ၸွႆႈထႅမ်ငိုၼ်း 50,000 ပျႃး ႁူမ်ႈငိုၼ်း 550,000 ပျႃးသေ ၸွႆႈထႅမ်ဝႆႉတီႈလုမ်းၵပ်းသၢၼ် ပၢႆးမၢၵ်ႈမီး (RCSS/SSA) ဝဵင်းမူႇၸေႊ။
ယူႇတီႈၽူႈၼင်ႈလုမ်းၵပ်းသၢၼ် ပၢႆးမၢၵ်ႈမီး (RCSS/SSA) ဝဵင်းမူႇၸေႊ တၢင်တူဝ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ဢၼ်တူၵ်းပုၼ်ႈၽွၼ်း ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇသေ ႁပ်ႉဢဝ်ငိုၼ်းတီႈ ၸဝ်ႈၽူႈၵူၼ်းလီၶဝ်ဝႆႉ လႄႈ တေၶိုၼ်ႈသိုပ်ႇသူင်ႇထိုင်ပၼ် ၵေႃႉသိုၵ်းၶဝ် ၼင်ႇဢၼ် ၵၢင်ၸႂ် ၸဝ်ႈၽူႈၵူၼ်းလီၶဝ် ၶႂ်ႈပဵၼ်ၼၼ်ႉၼႆယူႇယဝ်ႉ။
ယူႇတီႈႁွင်ႈၵၢၼ်လူင် ၽၢႆႇပိုၼ်ၽၢဝ်ႇ (RCSS/SSA) ၵေႃႈ ယိၼ်းႁူမ်ၸူမ်းသိူဝ်း တီႈဢၼ် ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်းၶဝ် ႁူမ်ႈၵၼ်ၸွႆႈထႅမ် မိူၼ်ၼင်ႇ ၶဝ်ႈၼမ်ႉတၢင်းၵိၼ် ၊ ၶူဝ်းၼုင်ႈတင်းဝႆ ၊ ငိုၼ်းတွင်း ၊ ၶိူင်ႈၵမ်ႉၵႅမ် လႄႈ ပၼ်ၵႂၢမ်းႁူႉၵႂၢမ်းႁၼ် တီႈၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA) ၸိူဝ်းၼႆႉ ယူႇတီႈႁွင်ႈၵၢၼ်လူင် ၽၢႆႇပိုၼ်ၽၢဝ်ႇ (RCSS/SSA) ႁဝ်းၶႃႈသေ လႆႈတၢင်ႇ ပိုၼ်းႁၢင်ႈလီဝႆႉပၼ် ၸဝ်ႈၽူႈၵူၼ်းလီၶဝ် တင်းသဵင်ႈယူႇ ၼႆယဝ်ႉ။
တႆးလွတ်ႈလႅဝ်း